
UPOZORENJE



Moja prelepa očevina je knjiga. Čitalac se upozorava da čita na sopstvenu odgovornost jer sadrži:





	
Krv


	
Nasilje


	
Krvoproliće (kratko)


	
Srbi


	
Vređanje i nazivanje azijskom kurvom


	
Srbi (aluzija)


	
Iznuda


	
Brojevi








	
Proganjanje


	
Zlostavljanje dece


	
Porodično nasilje


	
Silovanje silovatelja


	
Alkohol


	
Iskonski seks


	
Asfiksacija













I – Ćao, ja sam Hina


0

Poštovana Amandin Agitalin,

Zovem se Đan Đakomo Bjanki i živim u Milanu. Čuo sam da ste značajan deo svog dugog života proveli upravo u mom gradu!

Oduvek sam voleo svoj grad, ali sve dok nisam putovao u inostranstvo, nisam shvatao koliko je ovaj grad zaista prelep. Nisam shvatio ni koliko istorije ima u njemu, koliko izuzetnih inženjera i umetnika je učinilo njegovo postojanje mogućim, često čak po cenu sopstvenog života.

Znate, ja sam isto umetnik. Bavim se glumom i već sam imao nekoliko manjih uloga u italijanskim serijama na televiziji, a tek sam napunio 14 godina!

Hteo sam da Vas pitam nešto. Moj otac mi je rekao da ste Vi bili model za Rafaelovu “Bogorodicu sa karanfilima”, da li je to istina? Ako jeste, izgledate vrlo lepo na njoj!

S nestrpljenjem iščekujem Vaš odgovor, Đan Đakomo Bjanki

(pismo upućeno na adresu Via Mar Baltico 20, Fontane Bianche, Sirakuza; gđi Graziella Padella; datuma 1.8.2007; prevedeno sa italijanskog; obeleženo sa 1)

(iz ugla Hine; početak oktobra 2024. godine)

Prvi dan fakulteta.

Postigla sam svoj cilj za danas. Pričala sam sa pet ljudi (koliko sam i postavila sebi za cilj). Čak sam zapamtila imena njih dvoje – Anđela i Miodrag.

Anđela ima plavu kosu vezanu u rep, kao i protezu. Fiksnu. Miodrag ima kratku crnu kosu i naočare. Bio je vrlo lepo građen, posebno lateralni deo ramena i deltoid.

Svi ljudi koje sam upoznala su bili impresionirani što sam bila polujapanka.

Waku waku!



Drugog dana, zbližila sam se dodatno sa Anđelom i Miodragom. Sakupila sam hrabrost i pozvala ih na kafu posle fakulteta. Pridružio nam se i Anđelin visoki drug, Predrag. Insistirao je da ga zovemo Pi-Džej. Zvala sam ga Peđa. Delovao je poprilično kul dok je pričao sa Anđelom, ali kada je zapričao sa mnom, nije mogao da me pogleda u oko.

A mora da se napomene da nisam bila jedna od tih nadarenih devojaka koje čine nemogućim muškarcima da drže pogled podignutim na oči. Pokušao je da mi kaže nekoliko rečenica na japanskom, ali se ubrzo obeshrabrio nakon što sam ispravila skoro svaku njegovu rečenicu. Njegovo znanje japanskog mi je delovalo vrlo sveže, potpuno neiskristalisano. Kao da ga je juče učio.

Deluje mi kao dobar dečko. Ne želim da mi se takvi previše približe. Moje neumoljive ispravke su sa druge strane izazvale nekontrolisani smeh kod Anđele i Miodraga.

Peđa je otišao do toaleta i vratio se nakon dužeg vremena. Pitala sam ga da li je “dobro srao”, i on me je pogledao širom raširenih očiju i odmahnuo glavom u neverici.

“Jedi više vlakana”, poručila sam mu nakon što nisam dobila odgovor.

Svi su se zasmejali. Najviše od svih Anđela.



Trećeg dana sam izašla nasamo sa Anđelom, koja mi je sa ponosom pokazivala svoje crteže. Uglavnom je crtala muške anime likove. Imala je svoj prepoznatljiv stil - debele linije, neonske boje za kožu; sve je bilo uglasto i oštro. Recimo, vilica svakog lika je bila doslovno šiljata, posebno podbradak – pa i nos. Trbušnjaci su bili uglasti kao rende za sir. Apsolutna groteska. Na moje pitanje da li crta samo muškarce, odgovorila je: “Naravno, šta ima interesantno na devojci da se nacrta?”

Pitala sam je zašto Miodrag nije došao. Crte njenog lica su na trenutak podsećale na njene crteže: oštre i iskrivljene.

“Lik se povredio zato što ga je ona popularna kučka odbila.”

“Koja popularna kučka?”

“Pa, Julijana. Ko drugi?”

“Ko je Julijana?”, upitala sam.

“Pa ona lepa plavokosa devojka u zadnjem redu. Ona koja stalno nosi kapuljače. Nisi je primetila?”

“Jok, ne volim da se okrećem pozadi.”

“Pa dobro… Uglavnom mi deluje kao stidljiva devojka, ali je dosta popularna u našoj grupi, posebno među muškima. Ja ne znam kako je ti nisi primetila, Hina…”

Dosadila mi je Julijana kao tema.

“A da li bi ti htela da si popularna, Anđela?”

Razmislila je na trenutak.

“Ne, okej sam ovako. Radije bih da sam nekim ljudima izuzetno važna, nego svakome pomalo.”

“Sviđa mi se taj odgovor. Ja isto!”



Četvrtog dana fakulteta smo ja i Anđela sele na naše sada uobičajeno mesto, KC Grad. Imale smo pauzu od dva sata između predavanja. Anđela je crtala Mekahitlera. Njegov dizajn je izgledao ovako: crveni plašt, nacistička uniforma; većinom je bio vanila Hitler, ali desni deo lica, počevši od slepoočnice, mu je bio prekriven metalom. Crveno mehaničko oko je preteće svetlelo. Zbog njenog stila brkovi su mu bili jednakokraki trapez. Odgovorila je da nije nacista kad sam je pitala. Kad je završila bojenje, koje je bilo uglavnom jednoslojno u njenim crtežima, napućila je usne zadovoljno i zatvorila svesku.

“Da li si videla da te je Peđa već preboleo i prešao na Julijanu?”

Blenula sam.

“Ko je Julijana?”

“Hina, juče smo pričali o njoj.”

“A da… Čekaj, zar nije ona odbila Miodraga već?”

“Odbila je njega, i još jednog lika sa naše godine već.”

“Popularnost joj baš raste, a? Izgleda da ću onda morati da obratim pažnju na nju.”

“Čekaj, čekaj… Nisi nimalo povređena?”

“Zato što je popularna?”, pitala sam je, zbunjena.

Stavila je ruku preko lica.

“Zato što je samo tako ukrala lika koji se očigledno ložio na tebe.”

Slegla sam ramenima.

Nije kao da sam ja imala neki interes ka njemu. Doduše, jeste zabavan za igranje. Njegove reakcije su presmešne.

“Imam već jednog lika na kog se ložim. Ne zanima me niko drugi”, odgovorila sam.

Otvorila je opet svoju svesku i počela da dodaje nove detalje Mekahitlerovoj uniformi. Ja sam uzela da iščitavam Tašenovu monografiju Leonarda Da Vinčija i uživala u jesenjem suncu.

Kada smo se vratili na fakultet, odlučila sam da se premestim vreme pored Julijane na neko vreme. Hodala sam polako ka poslednjem redu, gde je trebalo da je sedela. Međutim, nisam bila sigurna koja od tri plavuše tamo je bila Julijana, pa sam nagađala na osnovu broja pogleda koji su joj bili upućeni. Bila je u samom uglu učionice. Pored njenog mesta čak i nije bilo stolice, pa sam donela svoju.

Dok sam išla ka njoj, iskoristila sam priliku da bacim pogled na njeno telo. Nisam videla gore obučenu devojku u životu. Bez preterivanja, njena “haljina” je ličila na džak za krompire sa rupama za ruke i glavu. Preko je imala sivi duks koji joj je pokrivao očito deblje ruke. Kapuljača joj je bila navučena preko glave i tokom predavanja. Malo me je podsetila na njega.

Njena reakcija na moje posmatranje je bila… pa, ništa. Ponašala se kao da nisam bila tu i nastavila da skroluje Pinterestom.

Kad je profesorka ušla, premestila sam svoj pogled na njeno lice. Nije bila ružna devojka, ali takođe ni previše lepa. Koža joj je bilo izuzetno bleda, sa suptilnim pegama oko nosa. Nos joj je bio prav, ali malo izdužen, sa zaobljenim vrhom i diskretnim nozdrvama. Obrazi su joj bili puni i rumeni. Vilica joj je očito bila lepo razvijena, ali nije mogla da se istakne zbog pozamašnog sloja sala. Imala je dupli podbradak dok je sedela tako. Možda bi imala i trostruki ako spusti glavu desetak stepeni nadole.

Podsećala me je na hrčka.

Nakon što sam zadovoljila svoju znatiželju, krenula sam nazad ka svom uobičajenom mestu u drugom redu pored Anđele. Na besan pogled profesorke sam odgovorila šarmantnim osmehom.

“Svi ste ćoravi”, šapnula sam Anđeli nakon što je moje dupe poljubilo stolicu.

Bila sam jedno deset puta lepša od nje.



Dan jedanaesti. Peđa i Miodrag su nam se pridružili ovog puta u KC Gradu. Anđela je sa uživanjem jela svoju kivi tortu.

“Lepo je videti vas ponovo, momci! Nije sve pošlo po planu sa Julijanom?”, pitala sam dok sam mešala svoj mača late. Imala sam širok, nestašan osmeh.

“Da, ali sad smo braća!”, odgovorio je Miodrag veselo i stavio ruku preko Peđinog ramena. “Tačnije, Eskimo braća u pokušaju!”

Zasmejao se na svoju foru.

“Da…” Peđin glas je bio jedva čujan.

“Baš si Kazanova, Peđa. Ovo ti je već drugi pokušaj za manje od dve nedelje faksa. Pažljivo da ti se bunar ne presuši, nema beskonačno devojaka na fakultetu.”

Peđa je podigao pogled. Bilo je besa u njemu.

“Zašto si toliko navalila na mene? Svaki put kada pričam sa tobom pokušavaš da me jebeno spustiš!”

Ustao je, ohrabren sopstvenim govorom-jogunstvom. Sternokleidomastoidni mišić na vratu mu je iskočio.

“Smiri se brate!”, uhvatio ga je Miodrag za rame i pokušao da ga povuče nazad na mesto, ali Peđa nije hteo da ustukne. Peđa je inače bio i krupniji i viši od Miodraga – iako je Miodrag imao mnogo lepšu muskulaturu.

“Pi-Džej, sigurna sam da Hina nije htela da te povredi. Ona je prosto takva: Ne misli o tome što kaže previše…”, ubacila se Anđela tiho.

Ustala sam i ja.

“Peđa, ako imaš problem, zašto me samo ne udariš kao muško?” Rekla sam i okrenula mu obraz.

Svi su zanemeli kad sam to rekla, pa čak i jedan sto pored našeg.

“Ja verujem u nasilje kao sjajno rešenje za većinu životnih situacija.”

Gledala sam ga zavodničkim pogledom sa strane.

“Mac, mac.”

Iskoristila sam šok da pojedem parče Anđeline torte.

“Nisi gadljiva, Anđela?”. Nije odgovorila, pa sam za svaki slučaj uzela salvetu i obrisala njenu viljušku. “Evo možeš i ovim.”

Ponudila sam Peđi viljušku.

Kad sam dobro pogledala njegove oči još jednom, videla sam i dalje bes. Međutim, tu je bilo još nečeg što se grčevito borilo za prevlast.

Uzeo je viljušku. Pogledao je ka mom vratu, koji se nalazio nadohvat njegovih duguljastvih ruka. Vene su mu na podlaktici izašle koliko je jako stezao metalnu dršku.

Bio je kao mačka koja je samo čekala idealan trenutak da skoči na plen. Srce mi je kucalo sto na sat dok sam iščekivala taj magični trenutak.

I napokon – načinio je pokret: seo je na svoje mesto i uzeo parče Anđeline torte.

U smehu Miodraga i Anđele se osećalo olakšanje.

Anđela – koja je kao poklon od oca dobila stan u Beogradu na vodi – šaljivo nas je iskritikovala što “siromašnom studentu” krademo hranu.

“Znaš kako sam se usrao kad je Hina ustala, baš sam se uplašio na trenutak da ćeš je udariti.”

“Ja devojke ne udaram. To je moj džentlmenski kod”, rekao je ponosno Peđa sa punim ustima.

Sela sam na svoje mesto. Nisam mnogo pričala do kraja bleje.



Kasnije te večeri izašla sam sama u jedan klub koji se baš tog dana otvorio. Uspela sam da oslobodim svoje frustracije uz pomoć nekoliko ogavnih muškaraca.

Nije najbolja priprema za predstojeću borbu, ali barem sam smislila dobro kečersko ime za sebe: Kamel.

Možda sam stekla neke neprijatelje, pa sam za svaki slučaj pobegla od kuće.



Dan trinaesti. Subota.

“E ljudi, da li ste čuli za ona brutalna ubistva u Mladenovcu?”, upitao nas je Peđa.

Anđela se previše udubila u crtanje da bi čak čula njegovo pitanje.

“Nisam pročitala ništa”, rekla sam.

“Nisam ni ja, šta se desilo?”, Miodrag se oglasio.

“Pronašli su leševe trojice muškaraca u nekom napuštenom stanu. Policija kaže da su bili u toliko lošem stanju da čak ne smeju ni da ih opišu javnosti.”

“Ma, mora da su to mafijaška posla”, Miodrag je sigurno rekao.

Klimnula sam glavom.

“Ne znam, nisu ništa rekli na RTS-u”, Peđa je slabašno odgovorio.

“Ma brate, ja ne bih ništa verovao što kažu tamo. Mafijaši rade za državu, to je dobro poznata stvar.”

Klimnula sam glavom ponovo.

“Ne znam, Miodraže, to mi zvuči malo kao teorija zavere.”

“Ma nije teorija zavere, brate. Bukvalno su imali klanice za koje je država dobro znala…”

Nastavili su da pričaju o stvarima koje me nisu zanimale previše, pa sam prebacila svoju pažnju na Anđelin crtež. Zinula sam kad sam videla šta je na njemu.

“Anđela… Šta je to?”

Oči su joj se širom otvorile, kao da je upravo izašla iz transa.

“Izvini, zanesem se tako dok crtam nekad. Reci.”

“Zašto ti, samoproglašeni broj jedan obožavatelj muške lepote, crtaš devojku? I zašto baš nju?”

Pocrvenela je blago i pogledala u stranu dok je objašnjavala.

“Pa znaš… Jesam rekla da nema ništa zanimljivo kod devojaka, ali Julijana ima neku lepotu koju ne mogu da opišem. Ne gledaj me tako, Hina! Nemam ništa protiv pedera i lezbejka – oni nisu zli, samo im treba lečenje od te bolesti – ali ja nisam jedna od njih i nemam ama baš nikakve seksualne namere sa njom – ni da je vidim golu, ni da je pipam, ni da je pustim da ona mene pipa…”

Još više je pocrvenela.

“Ali ne mogu da ne cenim lepotu kad je vidim.”

Njen način crtanja je Julijanu činio mnogo vitkijom nego što zaista jeste – a i njene grudi znatno većim.

“A mene? Blejimo svaki dan i ne možeš da primetiš moju lepotu?”

Nagnula sam se ka njoj i skupila ruke da napravim dekolte. Iskreno rečeno, nije bilo lako.

Nasmejala se i nastavila da je crta onim istim pogledom koji je krasio njeno lice pre mog malog prekida. Kretanje vrha njene olovke po papiru je imalo hipnotišuće dejstvo. Naslonila sam se na nju, moje oči i um su se opustili potpuno.

Moj mozak se upustio u teorisanje.

Čekaj… Šta ako zapravo jeste korisnik, samo BČZ suzbija njenu energiju dok smo u istoj sobi? Pa onda zato ja ništa čudno ne osećam?

Posle te misli sam osetila takav talas uzbuđenja da nisam mogla da sedim ni minut više. Otišla sam do konobara i platila za sve četvoro.

Pozdravila sam se sa ekipom, rekavši im da sam gladna i da moram da idem kući. Na izvestan način i nisam lagala.

Moji dani na fakultetu će postati još mnoogo zanimljiviji. Waku waku!

Moja petodnevna istraga njene prošlosti je prošla manje uspešno nego što sam se nadala.

Uspela sam da saznam nekoliko zanimljivih stvari iz svega toga: 1. Julijana je odrasla u sirotištu nakon što je izgubila oca u sedmoj godini života. 2. Julijana je nakon fakulteta išla raznim pravcima, umesto ka domu (živela je u studentskom domu 4. april). Do sad sam videla kako se sastaje sa tri različita muškarca za vreme tih šetnji. Bila je, da iskoristim eufemizam, vrlo fizički bliska sa svakim od njih.

Ali nisam moj ujak, pa ću reći da je bila drolja… Ah, “drolja”, kako lepa reč.

Na japanskom nema nijedne tako lepe, tako direktne. Mada ima jedan lep izraz, “shirigaru onna”, i on u bukvalnom prevodu znači ‘žena sa lakim kukovima’. Ali nije ‘drolja’, zar ne!? Na italijanskom je ‘troia’.

Doduše, Julijana je bila drolja sa prefinjenim ukusom. Svi muškarci sa kojima se našla su bili izuzetno atraktivni. Među njima je bio i jedan vrlo poznati teniser.

Nažalost, nisam mogla da joj se previše približim da potvrdim ono što sam zaista želela da znam. Ne, to zapravo nije bila istina. Htela sam da sačuvam tu informaciju za kraj. Ili sam možda i podsvesno odlagala zato što sam se plašila da ću biti razočarana. I odlučila sam da će današnji dan, jubilarni peti nakon početka istrage, biti dan kad ću to saznati.

Poslednje predavanje smo imali u zgradi blizu reke. Deset minuta pred završetak predavanja išunjala sam se kao fantom iz zgrade i stala na bezbednom mestu – na palubi kruzera privezanog uz promenadu. Na palubi je bio jedan vrlo lep kafić koji na sreću nije proveravao da li sam jedna od putnica. To je bio posao obezbeđenja koji je proveravao ljude koji su ulazili.

Inače vrlo dobar sistem, ali nisu računali na postojanje ljudi koji mogu da skoče desetak metara. Dvogledom sam mogla i više nego jasno da vidim ulaz fakulteta.

“Espreso bez mleka, molim”, naručila sam na engleskom kad sam osetila kako konobar stoji iza mene.

Pogledala sam telefon: imala sam još dva minuta pred kraj predavanja. Nisam koristila dvogled, ali nisam mogla da rizikujem da skrećem pogled sa fakulteta. Ko zna kad će ih profesorka pustiti sa predavanja.

Međutim, kad me je stari par pitao da ih slikam, kako sam mogla da im odolim? Bili su tako slatki zajedno. Nakon desetak pokušaja uspela sam da uhvatim idealan ugao tako da se vide i oni, ali i zgrade starog dela Beograda iza njih – posebno oko Kosančićevog venca.

Poslepodnevno sunce je udaralo pod nezgodnim uglom, pa sam morala da čačkam staromodni fotoaparat kako bih našla ISO podešavanja (manje-više osetljivost na svetlost) i ručno smanjim vrednost na samo 400. To je ispalo malo previše tamno, pa sam povećala na 600. 550. 540.

Ali njihov zadovoljan osmeh nakon što su videli konačan rezultat vredeo je truda.

“Vrlo ste dobri u ovome! Da li ste kojim slučajem fotograf?” pitao me je deda na engleskom.

“Ja sam samo devojka koja voli lepe i interesantne stvari! Kada imate toliko lepote u ovom svetu, morate da znate kako da je nekako ‘uhvatite’, znate.”

“To su vrlo mudre reči za tako mladu devojku!”, baka je rekla oduševljena.

“Hvala vam, lepo se provedite ovde!”

Kad sam se vratila na svoje mesto videla sam kako studenti izlaze. Panično sam uzela dvogled i gledala lice svake osobe.

Videla sam Miodraga i Peđu kako izlaze zajedno.

Kuso! Kuso! Kuso!

Miodrag i Peđa su obično među poslednjim koji izađu, dok je Julijana bila jedna od najbržih.

Da li mi je promakla negde u onoj gomili…?

Odlučila sam da iščekam još malo. Pošto niko posle njih nije izlazio, odlučila sam da ih gledam kao životinje na safariju.

Izgledalo je kao da pričaju o muškim stvarima, praveći neandertalske gestikulacije rukama – verovatno FIFA i koja devojka ima najbolju zadnjicu na fakultetu.

Eh, Peđo, zašto se ne ponašaš tako kad si među nama devojkama?

Potajno sam se nadala da sam bila jedan od glavnih konkurenata ako jesu pričali o tome. Nisam bila krupna, ali sam bila lepo isklesana. Imala sam dobru italijansku prijateljicu koja me je uništavala u tom pogledu, ali na svu sreću njihove oči još nisu upoznale tu golijatsku zadnjicu.

Krajičkom oka sam primetila kako se vrata zgrade fakulteta otškrinjuju. Izvirilo je pola glave. Odmah sam je prepoznala – Anđela.

Kada je videla da nema nikoga, izašla je polako i rekla osobi iza nje da isto može da izađe. Bila je to Julijana.

Ovo je zanimljiv razvoj situacije.

Julijana je nosila istu odeću kao i prošle nedelje, i pretprošle. Anđela je nosila usku crvenu haljinu i imala je spuštenu kosu. Njen izgled je bio potpuno drugačiji od pre samo petnaest minuta.

Sedela sam pored nje, pobogu, sećam se… Mora da se presvukla.

Počele su da hodaju promenadom ka Beogradu na vodi. Dva para očiju su činila uhođenje malo težom u nekim aspektima – međutim, ako se zanesu u priču, biće manje osetljive na ono što se dešava u njihovoj okolini.

Tokom prethodne nedelje istrage zaključila sam da je Julijana bila introvertna osoba, ali daleko od toga da nije mogla da razgovara sa ljudima.

Kako su se približavale Brankovom mostu, eksovala sam kafu i ustala, pozdravivši se sa starim parom.

“Mlada damo, dozvoli nam da platimo tvoju kafu. To je najmanje što možemo da uradimo za tako lepe slike.”

Zahvalila sam uz dubok poklon i istrčala kroz izlaz. Nisam ni planirala da platim, ali zahvalna sam im bila svakako.

Ono što sledi je vrlo traumatičan za mene splet okolnosti. Pratila sam ih uglavnom peške, hodajući oko sto metara iza njih, pretvarajući se da zamišljeno gledam u reku kroz svoje naočare za sunce. U jednom trenutku je Julijana pogledala preko ramena direktno ka meni.

Uspaničila sam se.

Moje mukotrpno treniranje refleksa se okrenulo protiv mene – skočila sam u vodu pre nego što Julijana stigla do kraja da okrene vrat. Ovo je izazvalo, naravno, veliki metež na mestu gde sam skočila, pa sam morala da plivam najbrže što sam mogla ispod vodene površine.

Ne brinite se ljudi, niko se nije ubio.

Koliko god ljudi srali za kvalitet vode u Savi, ljudi su u Savu srali više.

Na sreću njih dve su samo nastavile da šetaju, ne obraćajući previše pažnje na to što se dešavalo iza njih, pa sam se ponovo popela na promenadu tamo gde nije bilo toliko ljudi. Zahvaljujući podebljanoj čauri, većina moje odeće je bila potpuno suva – jaknu sam ostavila u reci. Obično sam debljinu čaure držala na sedam milimetara oko vitalnih organa, a tri oko ruku i nogu, ali sam je na sreću duplirala ovih dana iz predostrožnosti.

Postalo mi je jasno kuda su se uputile: Šoping centar Galerija.

Dobro je što sam podebljala čauru, zato što, dok sam uživala sam u svojoj šetnji uzduž promenade, dobila sam metak u potiljak. Munjevito sam ga pokupila i stavila u džep kako ne bi privukla previše pažnje. Nisam morala ni da se trudim da smislim neko objašnjenje za ljude oko sebe, koji su se okrenuli ka meni zbog bučnog zvuka razbijanja vrha metka o tvrdu energiju moje čaure.

Svratila sam do štanda za šećernu vunu i uzela jednu veliku plavu. Imala je ukus pomorandže.

Čudno.

Moja čaura je i dalje imala veliki spin od apsorpcije energije metka. Mora da je bio snajper.

Ali stavila sam nevažne misli po strani za sad.

Racionalizovala sam kupovinu šećerne vune činjenicom da sam dobila jebeni metak u vuglu. Plus je služila kao svojevrsna krinka u slučaju da se ove dve okrenu.

Anđela je gledala u svoj sladoled – pa u Julijanu – pa ponovo u sladoled.

“Julijana, da li misliš da će umetnost i dalje postojati za pet godina?”

“Kako misliš? Zašto ne bi?”

“Pa… vidiš valjda kako brzo napreduje AI? Ne bi me iznenadilo da može bolje od mene da crta.”

“Crtaš prelepo, ne brini.”

Pocrvenela je.

“Zaista? Ali šta ako i on odjednom počne da crta dobro kao ja?”

Julijana je pogledala oko sebe, kao da traži odgovor na zidovima mača boje.

“Pa, čak i ako uspe da dostigne nivo tvog kvaliteta, uvek će postojati nešto što će tebe isticati… Šta znam, neki tvoj stil, neko tvoje poimanje umetnosti… koje je drugačije od amalgamacije ljudske umetnosti uklesane u neuronskoj mreži.”

Anđela ju je gledala sa blago otvorenim ustima.

“‘Amalgamacije’… Vau, Julijana, nisam znala da možeš tako rečita da budeš.”

Julijana ju je pogledala sa nadutim obrazima.

“Da li misliš da sam glupa?”

“Ne, ne! Samo, znaš, nisam uopšte pričala sa tobom, pa ne znam… kako da, a…”

“Ma šalim se, ne brini se”, rekla je Julijana. Nasmejala se toplo, kao da je htela da dokaže šaljivost sopstvenih reči. “Dosta čitam, pa mi je odatle najverovatnije ta rečitost.”

Anđeli je srce još jače počelo da bije. Po mojoj proceni oko 120 otkucaja u minutu.

“Znaš i da se zajebavaš, vidim…”

“Ne volim previše da zadirkujem ljude, ali ponekad može da olakša tenziju. Delovala si mi malo, pa, napeto?”

“Nisam napeta, samo je uvek tako sa mnom kad izlazim sa ljudima po prvi put. Posebno kad su tako lepi kao ti… Elem, šta voliš da čitaš?”

Julijanino srce je po prvi put izgubilo ritam.

“Volim da čitam fantastiku, filozofiju, istoriju… možda pokoji triler. Ti?”

“A ljubavne romane? Ja volim njih da čitam.”

“Ne naročito.”

Pala je tišina na trenutak. Litica uz koju je Anđela morala da se penje je postajala sve strmija i strmija, i činilo se da je i ona sama bila svesna toga.

“Ne veruješ li u ljubav?”

Julijana ju je prazno pogledala.

“Ne. Ljubav je iluzija koju je stvorio racionalni mozak da sam sebi objasni prevlast životinjskog mozga.”

“Molim…? Ne razumem.”

Julijana ju je samo gledala u tišini, kao da ova nije mogla da shvati najjednostavniji koncept na svetu. Nijedna nije progovarala ništa. Svaka reč nedorečena je sve više doprinosila tenziji. Čovek koji je sedeo uz sto do njihovog je čak postajao nervozan od razgovora koji je letimično prisluškivao.

“Julijana, Anđela, omg, ćao, koničiva! Retko je videti vas dve zajedno. Šta ima?”

Na moje iznenađenje, Julijana je bila ta koja mi je uzvratila pozdrav. Anđela me je samo gledala u šoku.

“Zdravo, Hina. Da, ovo nam je prvi put da sednemo na kafu.”

“Da, ja sam nju pozvala”, Anđela je mrzovoljno dodala.

Klimnula sam glavom.

“Vidim, da li si je pozvala zato što je tako lepa?”

Oči su joj se još više raširile, kao i moj smešak.

“Da li si nas prisluškivala…?”

“Ja sam, Anđela, samo sedela u kafiću koji sam otkrila tipa prošle nedelje. Volim sladoled ovde da jedem, kao što vidite.” Pokazala sam im svoju praznu čašu za sladoled. “Čokolada i menta. Preporučujem. Elem, uživam ja u ovom sladoledu, kada najednom čujem neke devojke iza sebe kako pričaju kao da su na prvom sastanku. Učinilo mi se da ste vi dve, ali mislim: ‘Ovde ima previše seksualne tenzije za devojku koja se predstavlja kao potpuno strejt.’”

“Znaš dobro da volim samo muškarce, Hina! Prestani da sereš!”

Ustala je, izvinila se agresivno i otišla do WC-a.

Nasmejala sam se na smešnu misao.

Hehe, rekla mi je da prestanem da serem, a onda otišla da sere.

Pitala sam Julijanu da li mogu da sednem na Anđelino mesto dok ova sere. Sela sam pre nego što je stigla da išta kaže.

“Da li ti je drago što sam prekinula taj razgovor?”

Odahnula je.

“Iskreno, jeste. Postalo mi je malo neprijatno.”

“Mislila si da je želela samo da budete prijateljice možda?”

“Pa, tako nešto. Nije da mi nije slatka, nego samo sa ljudima sa fakulteta znaš… Da li si čula za izreku ‘you shouldn’t shit where you eat’?”

Udarila sam rukom o sto koliko me je iznenadno pogodio smeh.

“Ne, nisam! Ali zvuči presmešno i odmah je jasno šta znači.”

Uzela je gutljaj svoje kafe.

“Znaš, osećam se čudnovato slobodno trenutno sa tobom.”

Pružala sam joj ruku i pomerala prste gore-dole kao da bacam magiju.

“Možda te zavodim nekom svojom magijom.”

Nasmejala se.

“Možda će ovo zvučati malo egoistički i suludo, ali… kunem se, otkad znam za sebe ne mogu prestati da zavodim ljude nekom magijom koju ne mogu da kontrolišem. Nemam drugo objašnjenje za to.” Ton glasa je bio ozbiljan. “Već pet likova sam morala da odbijem na faksu. I uskoro ću, izgleda, dodati i devojku tu. Ali ti… Čini mi se kao da nisi pala pod moju magiju.”

“Nisam uopšte. Vrlo si mi fizički neatraktivna”, rekla sam bez imalo oklevanja.

Sada je već počela nekontrolisano da se smeje. Doslovno joj je trebao minut da bude u stanju ponovo da priča.

“To me… To me je zabolelo”, oslonila se na naslon stolice i zabacila glavu preko njega. Njena Adamova jabučica je iskočila. Vrat joj je tako krhak i nežan da mi se lice nehotice iskrivilo od gađenja. “Ali ujedno osećam neko čudno olakšanje. Kad si sela pored mene na fakultetu i gledala me, to je, znači, bilo da me odmeriš?”

“Da. Pokušavala sam da shvatim zašto si tako atraktivna svima.”

“I da li si saznala zašto?”

“Apsolutno ne. Lice ti je prosečno, debela si, oblačiš se užasno i jedini parfem koji nosiš je znoj.”

Zasmejala se ponovo. Nastavila sam da pričam.

“Došla sam do zaključka da mora da imaš neku posebnu moć. Ništa drugo nema smisla.”

Podigla je vrat sa naslona i nagnula se ka meni, naslonivši bradu na rukama.

“I zašto bi ti onda bila otporna na nju?”

“Pa, šta ako recimo ja isto imam neku moć? Pa mogu njome, između ostalog, da neutrališem tvoju?”

Suzila je očne kapke.

Bili smo u tramvaju. Ja, Julijana i Anđela. Ispostavilo se da se Anđela zadržala u VC-u zato što je dobila i slošilo joj se odmah, pa smo odlučile sve tri da krenemo kućama. Izjemčila sam mesta od nekih naših vršnjaka. Prvo je jedan ustao, pa sam morala da nastavim.

“Izvini, da li možeš i ti da ustaneš? Njoj bi prijalo da sedne pored prozora i da može da nagne na svoju prijateljicu.”

Ustali su svi, iako nerado. Anđela se istopila na Julijani. Izgledala je kao pospana beba koja je htela još jednu lepu toplu porciju maminog mleka pred spavanje.

“Tako si meka…”, Anđela je rekla, na granici da zaspi.

“Da li to tvoja moć? Ubeđivanje ljudi?”

“Moja moć je van tvog poimanja, Homo Sapiens”. Zauzela sam samouverenu pozu sa ispruženim grudima.

Zatim sam se nagnula ka Julijaninom uvu. Uwu.

“Takođe, ovo sam pročitala negde: Ako ljudima daš neki razlog, makar bio nešto potpuno banalno, tipa: ‘Da li mogu da idem ispred tebe u redu, moja omiljena boja je zelena?’, svakako će povećati tvoje šanse da dobiješ ‘da’.”

Udaljila sam se od njenog uveta.

“A šta bi uradila da ti nisu dali mesto, pregovaraču?”

Krcnula sam prstima šake.

“Išla bih nasilnim putem, naravno!”

Julijana se zasmejala ponovo. Anđela se ubacila, i dalje ošamućena.

“Ne šali se, takva je! Hvalila nam se kako ima crni pojas iz karatea i brazilskog džijudžicua i da je prebila dosta likova…”

Dok je izgovarala tu rečenicu zauzela sam karate stav: desna ruka malo više od paralelno od zemlje, desno koleno napred, leva ruka zatvorena i kod desnog kolena. Izgledala bi tako kul da tramvaj nije naglo zakočio i poslao me pravo ka Julijani. U tom trenutku sam licem pronašla dva velika razloga zašto je bila privlačna ljudima van urođene osobenosti.

Isuse…

“Ej, pazi da se ne ugušiš…” Odgurnula me je, na granici suza od smeha. “Pa zašto ne koristiti ono što znaš sa vremena na vreme? Da ja znam neku borilačku veštinu, verovatno bih isto želela više da prebijem ljude.”

“To i ja ljudima govorim! Čekaj, koga bi najviše želela da prebiješ?”

“Šta, da mogu bilo koga?”

“Bilo koga, bilo gde.”

Razmislila je.

“Gokua!”

“Šta ti je Goku loše uradio?”

“Zato što je bukvalno najgori otac u bilo kom animeu. Čekaj, možda da proširim to malo: svaki sranje otac na svetu.”

Nisam mogla a da ne tapnem nogama od uzbuđenja.

“Validno, iskreno. Ja bih ih isto sve potamanila!”

Tragovi!

“Potamanila!” Zasmejala se na moj izbor reči.

“Šta fali reči? Da li ti to ismevaš nacionalnu manjinu?”

Unela sam joj se u lice stomakom, zakoračivši između njenih raširenih nogu. Moja kolena su pipala unutrašnji deo njenih butina.

“Ne, samo…” Izgleda da sam je malo uplašila. Pokušala je da se promižgolji tako što će povući dupe bliže naslonu stolice, ali nisam je pustila. “J-jedini put kada sam čula tu reč je od moje babe.”

“Ako je baba sa mamine strane, sve ti je oprošteno.”

“Ne… Sa tatine. Majkina strana je sa juga Italije. Kako ćeš me kazniti onda?”

Udaljila sam se.

Dovoljno sam je mučila.

“A brate, to je poprilično okrutna kazna.”

Naš razgovor je nakon toga utihnuo malo. Julijana je mazila Anđelu po glavi i gledala nešto na telefonu. Ja sam zamišljeno gledala kroz prozor tramvaja dok je prolazio raskrsnicu Kneza Miloša i Nemanjine. Iako je danas bio neproduktivan, nije mi bilo žao što sam izašla.

Gurnula sam ruku u džep da uzmem slušalice, kad sam napipala ostatak od metka koji sam mahinalno na promenadi gurnula tu.

Potpuno zaboravih na ovo!

Što sam ga više ispipavala, to sam više mislila da je od snajpera. Iako su meci od snajpera često manjeg kalibra, njihova zapremina je primetno veća. Stoga, čovek u zadnjem sedištu koji je nosio pištolj sa prigušivačem u svom kaputu – i koji je kradimice bacao poglede ka meni sa vremena na vreme – verovatno nije bio taj koji me je pogodio na promenadi.

Izgleda da sam podosta ljudi naljutila ovog puta. Pa, jebiga.

Ponovo sam se nagnula ka Julijaninom uvetu.

“Da li hoćeš da vidiš malu demonstraciju moje moći?”

Palac je prestao da skroluje.

“Da. Želim.”

“Da li hoćeš da bude bezazlenija ili malo ekstremnija?”

“Pa, ekstremnija zvuči malo jezivo… Može bezazlenija?”

“U redu, bezazlenija onda!”

Digla sam otvorenu šaku gore i spustila je. Ovo je bilo čisto estetski, naravno. Tramvaj sam učinila svojim od trenutka kad smo ušle u njega.

“Sada, da li si ikada videla da vrata od ovih novih tramvaja neće da se otvore kako treba?”

Bližila se stanica za Nemanjinu.

“Nisam, nikad.”

Tramvaj je već uveliko usporavao u pripremi za iskrcavanje putnika.

“Ni ja. Vrlo su kvalitetni tramvaji, što je inače vrlo neobično za našu zemlju.”

Postmatrala sam jednog ćelavog čoveka u ranim tridesetim. Nosio je ešarpu, crni kaput i izglancane kožne cipele. Držao je ruku kod dugmeta za otvaranje vrata, iščekujući da zasvetli zelenom bojom. Imao je odlučan pogled u očima. Očigledno je bio čovek na misiji kako kažu. Čovek koji ima svoj raison d’être.

Dugme je zasvetlelo zelenom bojom. Pritisao ga je. Postalo je crveno. I gotovo u istom trenutku je stavio obe ruke na uši zato što su vrata, ili bolje reći motor iznad njih, počela da škripe užasno bučno. Nisu bila jedina, držala sam sva tri vrata tramvaja zatvorena.

Niko ne izlazi dok ja ne dozvolim.

Nas tri smo takođe stavili ruke preko ušiju, iako nismo bile naročito blizu bilo kojim vratima. Dim je počeo da izlazi iz plastike koja je okruživala motore.

“Bože, koji mu je đavo!?”, baba kod ulaza najbližeg nama je viknula, udarajući svojim štapom staklo od vrata.

“Majstore, šta se bre to dešava!?”, čovek na misiji je viknuo.

Malo sam se nasmejala, pošto sam znala da je vozač tramvaja Šrilankanac koji ni ne zna šta ga je ovaj pitao. Presekao me je Julijanin glas.

“U redu, prestani već jednom!”

Pucnula sam prstima radi dramatičnog efekta. Vrata su se otvorila normalno i narod je počeo da izlazi iz tramvaja.

“Iskreno, očekivala sam da će vrata samo da prestanu da pokušavaju da se otvore kada detektuju da ne mogu. Moje izvinjenje.”

Mogu da oprostim inženjerima, ipak nikakvo planiranje na ovom svetu ne može pripremiti za višu silu.

Naravno, obe su me gledale zapanjeno.

“Ti si bila iza toga..?”, Anđela me je upitala.

Pogledala sam je, sva frapirana pitanjem.

“Anđela, da li si u redu? Baš te jako pogađa prvi dan, je li?”

Julijana ju je pogledala preko svog ramena.

“Da, Anđela, jel’ si okej?”

Stavila je Anđeli ruku preko čela.

“Kakve veze može da ima obična riba sa kvarom u vratima?”

Počela sam da smanjujem polako Anđelinu telesnu temperaturu.

“Zašto ne odspavaš Anđela, vas dve ionako silazite obe na Troši? Ja sam na sledećoj.”

Razlaganje duple kovalentne veze između C4 i C5 komponenti korizola u krvi je bio najefektivniji metod za uspavljivanje za koji sam znala. I sa obzirom na to koliko je već umorna bila, trebalo joj se svega nekoliko sekundi da počne da balavi na Julijaninom ramenu, obgrlivši njen pufnasti struk.

Julijana joj je pomerila glavu u svoje krilo i počela da joj mazi kosu.

Tramvaj je počeo da usporava ponovo.

“Pa, ja ovde silazim. Sayōnara.”

Stala sam ispred predzadnjeg ulaza, dok je agent kod zadnjeg. Izvadila sam telefon i uključila štopericu.

Moja opklada je, Hina, hmm, ajmo da kažemo između deset i petnaest minuta.

Mahnula sam Julijani pri izlasku i uputila se ka Hramu Svetog Save.

Bilo bi lepo jednu sveću da upalim.

Bio je prelep zalazak sunca – obojio je ceo grad u nijansu između crvene i narandžaste. Bilo je tako lepo da nisam mogla da odolim a da ne uzmem slušalice.

Bio je na nekih pedesetak metara iza mene. Nije bilo znakova da me još neko prati.

Pustila sam “Zombie” od grupe The Cranberries. Bila je to ujka Nikolina omiljena pesma. Pomazila sam dva velika labradora koja je neka Ruskinja vodila. Bili su malo paralizovani, ali i dalje vrlo mekani. Ruskinja je imala sličnu boju kose kao njeni psi i, kao i Julijana, nosila je oversajz odeću – Metalika majicu koja je padala niže od njenog šorca, u kombinaciji sa roze kroksicama. Pošto sam se osećala dosta srećno pomazila sam i nju po glavi.

Bez previše žurbe sam došla do pešačkog i čekala da bude zeleno za pešake.

Jedan od najgorih semafora u Beogradu…

Zeleno.

Dok sam laganim korakom šetala ka Hramu videla sam kako ljudi ispred mene panično trče pored mene. Izgleda da se neko srušio iza mene.

Pauzirala sam tajmer. 9 minuta, 21 sekunda.

Prokletstvo… bila sam tako blizu.

Aneurizma na mozgu koju je imao jadan čovek pukla je deceniju ili dve pre nego što je trebalo.

Produžila sam ka Hramu, nikad ne menjajući svoj tempo. Upalila sam mu sveću.

Pre nego što sam otišla, ostala sam da razmislim da li ima još neki pokojnik kome bi mogla da upalim. Niko mi nije pao na pamet.





II – Spusti mesarev nož


0

Pažnja svim plesačima posle ponoći,

Meč godine je potvrđen!

Svesečući mač će napokon nakon sedam godina pauze ponovo zauzeti mesto u ringu.

Punih deset godina. Deceniju. Toliko godina uzastopno je bio na prvoj poziciji svima dobro poznati Svesečući mač! A opet toliko dugo nije bio u ringu da su mnogi od vas zaboravili koliko je bio apsolutno nadmoćan dok je masakrirao protivnike.

Protiv njega ide novajlija. Ali ne običan novajlija. On je novajlija čija se brutalnost može porediti samo sa samim Svesečućim mačem. Novajlija o kome pričamo ima najveći procenat smrtonosnih duela u istoriji: čak 57 posto! Da li Svesečućem maču vreme ističe kako mu se ovaj ubica približava?

Svetski broj 9 sa ambicijom da bude broj 1… Tiktak!!!

Tačno vreme i mesto održavanja naknadno ćemo objaviti. Sada samo možemo da kažemo: sve će biti posebno. Kako dolikuje ovakvoj borbi.

(odštampana verzija imejla poslatog 3.7.2014; prevod sa latinskog)

(iz ugla Nikole; kraj 2014. godine)

Oko 11 sam stigao metroom do Tajms skvera. Čuo sam da je napakovano ljudima, čak i u ovim satima, ali sam potcenio tačno koliko – jedva sam mogao da se probijem kroz ruju ljudi na stepenicama metro stanice kako bih se dokopao površine, i kad sam stigao do nje, jedva sam mogoa da vidim beton ulice od naroda svakakve boje i oblika.

Zavrtelo mi se.

Prošetao sam se do prodavnice. Izašao sam i ispred nje zapalio cigaru pošto je bilo nešto manje ljudi. Bila je to prva cigara koju sam zapalio posle pet godina. Nisam mogao da vidim zvezde.

“Šta toliko gledaš u nebo, buraz? Neka kiša će da padne, a?”, upitao me je prolaznik bez majice na engleskom.

“Da li ti ličim na vremensku prognozu?”, odgovorio sam mu na engleskom sa jakim srpskim akcentom.

Okrenuo se i otišao od mene brzim korakom bez dodatnog prigovora. Izgleda da je i dalje imao instinkt za preživljavanje, čak i u takvom stanju. Mogao sam to da cenim.

Vratio sam se na deo ulice gde je vrvelo najviše ljudi i formirao mali mehur oko sebe. Oko 5 metara u prečniku. Nisam detektovao ništa neobično. Samo ljudi i jedan pas. Šiba Inu.

“Izvinite, da li mogu da ga pomazim?”, pitao sam stariju ženu koja ga je vodila.

“Možete”, rekla je pomalo neodlučno.

Pas je malo zaboravio da diše kad sam ga mazio, ali kada je shvatio da nije zaista u opasnosti, ponovo je postao umiljat.

“Ako mogu da vas pitam, da li ste dobro? Vidim da – nemojte mi uzeti za zlo… – da ste vrlo nervozni”, upitala me je vlasnica.

“Dobro sam, hvala Vam. Samo brinem za prijatelja. Cenim pitanje. I vašeg psa.”

Pomazio sam psa poslednji put i pozdravio se sa gospođom. Pri pozdravu sam je i pitao da li je u povratku kući. Srećom, odgovorila je potvrdno, pa nisam morao da je upozoravam. Nije mi bila obaveza, na kraju krajeva sam bio samo publika ove večeri, ali imao sam neke svoje principe.

Pošto sam imao još oko 50 minuta do ponoći, ušao sam u noćni klub, naručio pet šotova tekile i počeo da igram kao da me je đavo zaposeo. Izgleda da je žurka tek bila počela, pošto su me svi gledali sa svojih mesta kao da sam pao sa marsa.

Mogao sam da razumem njihove poglede, pesma ipak nije imala neki naročito lud ritam, ali u želji da se rešim ovog emocionalnog stanja igrao bih ovako i uz Lakrimozu. Činilo mi se da je pesma bila neki kineski rep.

Ali u nekom trenutku, jedan azijat mi se pridružio u igri. Pokreti su mu bili još luđi nego moji.

“Lud si kao struja, brate”, stavio mi je ruku preko ramena, ne prestajući da skače sa mnom u ritmu pesme.

Nakon što se pesma završila, upustio sam se u razgovor sa pomenutim azijskim čovekom. Čovek je, ispostavilo se, bio Kinez koji živi u Americi već više od 10 godina, pa je počeo sa entuzijazmom da objašnjava pesmu uz koju smo igrali. Kineski reper kog smo slušali, Skai isyourgod, je bio poznat po korišćenju budističkih tema u svom repu.

Pomerili smo se u tiši deo diskoteke, gde smo mogli jasnije da čujemo jedan drugog.

“‘Da li da spustim mesarev nož’ isto potiče iz budizma, brate. Ima jedna stara budistička izreka: ‘Spusti mesarov nož i postani Buda’”, pričao mi je naslonjen na moje rame, sa pivom u drugoj ruci. “U prevodu znači nešto kao ‘Prestani da radiš stvari koje te vezuju za ovaj svet, zato što je to put koji odvodi od Nirvane.’.”

Nagnuo je pola flaše piva, zatim se uozbiljio i pogledao me oštro.

“Na vremenskom rasponu ljudskog života mesarski nož ne služi za životinjsko meso, već za mesarevo.”

“I da li ti planiraš da ga spustiš onda?”, upitao sam ga, pomalo zaintrigiran njegovim načinom izlaganja.

Lice mu se opustilo ponovo.

“Nema šanse, brate! Imam uspešan biznis, lepu visoku ženu i veliku kitu”, rekao je i ispio preostalu polovinu flaše.

“A ti? Deluješ mi kao neko ko nije toliko vezan za ovaj svet – bez uvrede, naravno.”

“Ne mogu ni da želim, nažalost.”

“Šta te to drži?”

“Obećanja, pre svega.”

“Aaa, shvatam, shvatam. Ljudske veze su često najteži okovi koji nas… Ček, gle ovo.”

Pored nas, uz mali stakleni sto na visini struka, sedela je zgodna plavokosa devojka koja je gledala u stranu. Izvadio je svoj penis iz pantalona, šljepnuo ga po stolu, izazvavši plavušu da podskoči u sedištu, i vratio ga nazad pre nego što se devojka okrenula, pretvarajući se kao da se ništa nije desilo. Iznenadila me je brzina i spretnost kojom je to izveo.

Nakon što je proglasio sebe kao “dick ninja”, počeo je da priča o svojoj mržnji ka Japancima – i ka Korejcima. Odlučio sam da napravim brzinski mehur.

Za svaki slučaj…

Čim je njegova ruka dodirnula energetski mehur koji se širio iz mog stomaka, postalo mi je jasno da ovo nije običan pijani Kinez.

Crte njegovog lica su momentalno postale oštrije; visoko čelo sa zaliscima naboranije.

Počeo je zaslepljujućom brzinom da diže desnu ruku ka meni. Pre nego što sam i stigao da razmislim koji organ je bio meta te ruke, ona se našla na mojim ramenima. Oslonio je svoju težinu na mene.

“Pa reci mi onda: da li i ti ideš na Ples posle ponoći?”, upitao me je sa smeškom.

Progutao sam knedlu.

“Da, idem…”

Krenuo je levom rukom ka mom stomaku. Zaustavila se na pola puta otvorena.

“Zovem se Sju Sin. Ti?”

Nespretno sam stegao njegovu ruku; rukovali smo se.

“Nikola.”

“Drago mi je, Nikola. Sada, opusti se, ipak nismo mi ti koji treba da plešu večeras.”

Osećao sam veliku nelagodu u tom zatvorenom prostoru sa njim.

“Da li možemo da izađemo? Postaje mi malo zagušljivo ovde.”

Sju Sin je pristao i ubrzo smo se našli kod ulaza u noćni klub, blizu samog Tajms skvera. Sju je nosio dva brushaltera u ruci. Na moj upitan pogled je odgovorio:

“Da odolim onim dvema sisatim devojkama koje su prošle pored nas? Jel’ me zajebavaš, brate?”

Nisam ih ni primetio.

“Da li je skidanje odeće tvoja uža specijalnost?”

Nasmešio se.

“Jedna od mojih specijalnosti, da. Hoćeš jedan?”

“Ajde.”

Uzeo sam jedan brushalter i stavio ga na lice. Zatim sam udahnuo kroz nos toliko jako da mi se na trenutak učinilo da će pluća da mi puknu kao balon. Brus je mirisao na mešavinu lavande i znoja.

“Ne pomaže”, bacio sam brushalter iza leđa.

Sju je skočio unazad i uhvatio ga – pritom potpuno nepotrebno uradivši salto u letu.

“Nemoj da uzalud bacaš ovakve brushaltere. Pogledaj samo kako je velik, čipkast, crven… znaš šta, mislim da ću ga vratiti onoj devojci. Čuo sam da su ovakvi baš skupi za sisate sestre.”

“A šta ćeš sa drugim?”

“Furiozno ću masturbirati kada budem stigao kući.”

Dvoumio sam se da li da odem bez njega i da sam nađem mesto za posmatranje. Iako je očito bio nepopravljivi idiot i perveržnjak, nije mi delovao kao loša osoba. To sam uvek mogao da cenim.

Osim toga, kažu da je lepše gledati u društvu ove stvari. U mom slučaju može biti samo podnošljivije.

Zauzeli smo mesto na jednoj omanjoj zgradi i gledali ka malo široj i tišoj ulici na Tajms skveru. Direktno iza naših nogu je bio veliki ekran za reklame. Nije nam previše upadao u oči kad bismo se malo nagnuli unazad, i način na koji nam je osvetljavao noge jeste činilo za zanimljivu estetiku. Svetlost sa ekrana je bila pretežno plava. Gledale su mi se neke morske životinje odjednom. Voleo sam kitove.

Brushalter koji je Sju levitirao u vazduhu ispred nas je isto doprinosio toj estetici. Bacao sam pogled s vremena na vreme na njegovu ispruženu šaku, i delovalo mi je da je koristio samo kažiprst za manipulaciju, što je samo po sebi bilo vrlo impresivno dostignuće. Naravno, uvek je moguće da su pokreti prstiju bili samo tu da me prevare, i da je ovo mogao da radi i bez ikakvih pokreta prstiju. Ali generalno može otkriti donji prag sposobnosti korisnika.

“Sada, da pogodim, jedan od učesnika je tvoj prijatelj?”, upitao me je iznenađujuće ozbiljnim tonom Sju.

“Da li je toliko očigledno?”

“Pa da, uđeš u klub kao da ćeš da ubiješ nekoga, naručiš pet šotova tekile, nagrneš kao da radiš na Volstritu i onda igraš kao manijak kako bi zaboravio na nešto. Da, brate, vrlo je očigledno.”

“Čekaj, gledao si me otkad sam ušao..?”

“Vidim da nisi najbolji u detektovanju mehura.”

Smešio se samouvereno Sju. Nasmejao sam se nervozno.

“Dobro je što nas dvojica nismo u ringu danas. Uništio bi me.”

“Uf, pažljivo sa takvim rečnikom. Taman sam se odpalio. Želim da mislim samo o meču sada!”

U tom trenutku sam se upitao da li voli i muškarce, ali sam ubrzo stavio to po strani. Nije bilo ni vreme ni mesto za to.

Dok su mi misli lutale tamo, Sju Sin je uzeo nešto iz svog unutrašnjeg džepa.

“Je l’ si video ovo? Onaj bolesnik ih je napravio da izgledaju kao naočare za bioskop ovog puta.”

U ruci mu je bio četvrtasti par 3D naočara – bar naizgled – sa crvenim i plavim staklima.

“Vidim… Ja ih nisam uzeo.”

“Kako ih bre nisi uzeo, brate? Kako ćeš da gledaš onda meč? Znaš da su nevidljivi, zar ne?”

“Znam da su nevidljivi. Mislio sam samo da napravim dovoljno veliki mehur.”

“Ne, ne, ne, brate, loša ideja. Baš loša ideja. Znaš koliko njih je poginulo zbog toga?”

“Stvarno?”

“Da, bre. Da bi napravio dovoljno veliki mehur da ih vidiš, treba baš mnogo energije da izbacuješ i lakše se vidiš u tuđem mehuru. Sada, pošto oni sami koriste mehure za detektovanje, često se dešavalo da pomešaju posmatrače sa protivnikom i bum, mrtav si! Ovaj jedan danas koji se bori je baš poznat po tome. Čuo sam da ima najveći broj ubijenih gledalaca u istoriji Plesova.”

“Ovaj koji je broj 9?”

“Da, da. Evo ti moj rezervni par.”

Izvadio je još jedan par iz unutrašnjeg džepa i pružio mi ga.

“Hvala ti… Sju Sin.”

“Nema na čemu, Nikolas. Svaka čast za pamćenje kineskog imena.”

“Hvala… doduše ti si malo pogrešno izgovorio moje. Bez S na kraju. Nikola.”

“Izvini, Nikola, brate. Odakle si?”

“Srbija.”

“Znam za Srbiju. Dobra braća naša, Srbi!”

“Braća Kinezi.”

Izvadio sam cigaru iz pakle i ponudio Sju Sinu.

“Ne hvala, žene su moj porok.”

Usledila je tišina. Obojica smo gledali unaokolo pažljivo. Bilo je dva minuta do ponoći.

“Da pogodim, tvoj prijatelj je broj jedan, Svesečući Mač, zar ne?”

“Da. Bože kako glupo ime ima.”

“Slažem se sa tobom apsolutno, brate, ali ovaj drugi ima još gluplje! Tiktak, da li možeš da veruješ?”

“Kao bombone?”

Najednom mi je stavio ruku preko usta i pogledao pažljivo ka dole.

“Osećam kako smo ušli u nečiji mehur”, šapnuo mi je.

Stavio sam naočare.

Video sam jasno siluetu muškarca koji stoji na sredini ulice. Široki stav i drveni kendo mač iznad glave su odavali ko je bio. Doduše, pravi mač je bio takođe tu: napravljen od energije obmotane oko drvenog. Jasno vidljiv nama sa naočarama, a naravno i protivniku koji koristi mehur.

Miroslave…

„Znači, ovo je Svesečući Mač…”

Iako ova ulica nije bila sam centar Tajms skvera, opet su ljudi slobodno prolazili oko Svesečućeg mača, neki su čak i udarali u njega, nakon čega bi se izvinili, pretpostavivši da je neko od vidljivih ljudi bio žrtva njihove nesmotrenosti bez dubljeg razmišljanja.

“Prošlo je dvanaest. Gde je broj 9?”, upitao sam Sju Sina.

Sju Sin mi nije odgovorio ništa. Gledao je oko nas napregnutim pogledom.

I meni se učinilo da sam osetio nešto. Osećaj po telu je bio kao da ulazim u vrelu vodu. Osetio sam bes i frustraciju za koje sam znao da nisu moji.

Toliko mu je energija mehura gusta..?

Sju je otvorio širom oči i nemo me gledao. Ruka kojom je pokazivao nadole je drhtala.

Zaurlao je duboki glas ispod nas. Nije zvučao ljudski – više nalik na čudovište čiji je glas odjekivao iz duboke pećine.

“Svesečući Maču! Mislio sam da nikada nećeš pristati na meč! Čast mi je! Čast mi je što ću biti prvi koji će se popišati po tvom unakaženom lešu!”

Svesečući Mač se mirno okrenuo ka nama. Osetio sam kako tlo na kome sedim zadrhtava. Veliki ekran ispod nas se ugasio.

Naše noge su ponovno bile pokrivene velom noći. Prestao sam da dišem – bilo je umarajuće.

Milion komadića stakla je eksplodiralo iz ekrana ispod nas. Istovremeno se drveni mač spustio nadole.

BUM–BUM–BUM.

U prizemlju velikog nebodera sa naše desne strane je nešto eksplodiralo. Više ženskih vrisaka se čulo istovremeno.

“Čekaj, to više nije mač!”, uzviknuo je Sju Sin. “Je l’ to…”

Nije se varao. Energija oko kendo mača je sada bila u obliku buzdovana.

“Čuo sam da je ovo bila njegova uža specijalnost, ali, brate… šokiran sam koliko je brzo transfigurisao energiju. Napad Tiktaka je bio tako brz da ga ja uopšte nisam mogao da vidim.”

Iz te zgrade je polako isplivala energetska lopta u obliku pilule. Energija je bila potpuno neprovidne bele boje – sa crvenim flekama.

Pogledao sam ka Svesečućem maču – ne, ka gomili oko njega. Već sam mogao da vidim neke rasute udove.

“Sad vidiš zašto se zove Tiktak, brate?”

“Da, oblikom podseća na tu bombonu… Znači, istina je da može da leti. To je baš retkost, posebno tako stabilan let.”

Usledilo je nekoliko sličnih razmena. Tiktak bi krenuo hipersoničnom brzinom ka Svesečućem maču. Ovaj bi ga odbio u stranu. Ono što mi je šokiralo je bilo Tiktakovo ubrzanje: gotovo da nije ni postojalo. Samo bi se odjednom našao u punoj brzini ka Svesečućem maču.

Kako ga takva G-sila ne ubije?

U nekom trenutku sam primetio da sam nehotice iskrivio metalnu šipku za koju sam se držao.

“Nešto me kopka od ranije. Zašto si odmah pretpostavio da je Svesečući Mač bio taj moj prijatelj?”

Svesečući mač je konstantno eksperimantisao veličiniom i oblikom energije kako bi probio Tiktakovu čauru. Em je pretvarao energiju u malj, em u nešto što je podsećalo na veliki tiganj.

Na svaku varijaciju je povremeno dodavao bodlje i slične modifikacije.

“Mislim da znaš odgovor na to pitanje, brate… Da je moj prijatelj Svesečući mač, i ja bih se brinuo za njega ovde.”

Počeo sam da primećujem jedan zanimljiv šablon. Svaka razmena udaraca je imala tačno tri jaka iznenadna zvuka: zvučni prasak od Tiktakovog leta, kontakt Tiktaka i oružja Svesečućeg mača i zakucavanje Tiktaka u neku od zgrada.

“Mač nije imao meč više od sedam godina. Ljudi su ga se bojali, ali je i odbio nekoliko izazova poslednjih nekoliko godina – znao sam lično nekoliko boraca koji su ga izazvali. Odbio je i prva dva izazova od Tiktaka, znaš?”

“Da li želiš da ga se plaši?”

Svesečući mač je bacio buzdovan ka Tiktaku pre nego što je ovaj stigao da se zaleti u sledeći napad. Poslao ga je da leti kroz nekoliko stanova.

“Znaš, pre nego što je počeo meč, to sam mislio, ali kako ga više gledam, to mi manje liči na strah.”

“Zašto onda?”

Nasmejao se samozadovoljno.

“Zato što, naravno, nosi mesarski nož u svojoj ruci.”

Spustio sam pogled. Dete na ulici je uspaničeno trčalo pravo ka nevidljivom Svesečućem Maču.

“Može on da glumi Budu tom mirnoćom koliko god želi, ali sa porodicom kod kuće on to nikad ne može biti.”

Dete je pokupio jednom rukom i zavrljačio ga tamo gde ima dosta ljudi, u nadi da će mu neko meso ublažiti pad. Svakako bolja sudbina nego nebrojano unakaženih leševa oko Svesečućeg mača.

Mač mu se vratio kao bumerang.

BUUM-BUM-BUM.

Sledeći udarac Svesečućeg Mača je doveo do toga da obojica odlete u istu zgradu.

“Vidiš, počinje da ubrzava. Mač nije imao dovoljno vremena da namesti noge ovog puta i vidi kako samo polete! I on, za razliku od Tiktaka, nema gotovo neuništivu čauru oko sebe.”

Svesečući mač je iskočio iz ruševina nazad na sredinu ulice. Bio je zadihan. Proučio sam njegovo telo. Osim blagog cepanja njegovog mantila, nisam video nikakve naznake povreda.

“I ode mali prst na levoj ruci!”

Molim..?

Zaškiljio sam oči. Sju je bio u pravu. Bio je toliko iskrivljen da je skoro dodirivao nadlanicu.

“Svesečući Maču.” Tiktakov glas je bio viši nego ranije.

Prvi put smo mogli da vidimo čoveka ispod neprovidnog energetskog mantila, iako većina njegovog lica nije bila vidljiva.

On je mirnim korakom izlazio iz ruševina, šutirajući blokove koji su mu bili na putu u nasumične pravce.

Nosio je crni duks sa kapuljačom spuštenom preko lica, kao i pocepane farmerke. Ruke su mu bile u džepu.

Mogao sam da vidim njegovi špicasti podbradak i naznake ludog osmeha.

“Za nekoga ko ima ‘mač’ u imenu, baš ga malo koristiš. Šta je, nije više tako Svesečući kao što si mislio?”, sad kad mu je glas bio normalan, mogao sam da čujem da mu engleski nije bio maternji jezik. Osetio sam neki akcenat, iako nisam mogao da prepoznam tačno koji.

Tiktak je bio delimično u pravu.

Obično bi na treći ili četvrti udarac išao da preseče protivnika. Oni su prema mom brojanju već razmenili barem nekih petnaest, dvadeset udaraca.

“Mač se mora pojiti krvlju, u suprotnom će pre ili kasnije zarđati.”

Čaura ga je gutala polako od stopala. Energija je, kao i ranije, bila toliko gusta da se ništa nije videlo ispod njene površine. Sijala je hladnom belom bojom.

“Misliš da nakon stotina ljudi koje si posekao možeš samo da osnuješ porodicu, da imaš nešto da voliš?” Sa svakom izgovorenom rečju njegovom glasu se vraćala prethodna deformacija. “Kako možeš da gledaš svoje dete u oči, a da ne pomisliš na svu decu koja nikad neće videti oči svome ocu zbog tebe?”

Kako se energija čaura približavala glavi, tako mu je glas postajao sve dublji i sve više odzvanjao.

“Ja, za razliku od tebe, nisam toliki skot da mislim da zaslužujem nešto poput toga. Ovim krvavim putem ću ići sam, niko neće morati da snosi tešku sudbinu mog saputništva.”

Čaura ga je progutala celog. Glas mu je zvučao još demonskije nego ranije.

“I zato ću ja biti jedini na vrhu, dok ćeš ti biti zakopan pod mojim nogama.”

Miroslav je spustio glavu i podigao buzdovan iznad nje.

“Miroslave!”

Pogledao je ka meni.

“Šta to radiš, brate!? Ne privlači pažnju na nas!”

Ustao sam kako bi me bolje video.

“Preseci ga već jednom! Da li želiš da se tvoja ćerka postidi svog oca zbog toga kolika je pička!?”

Nasmejao se i pokazao mi srednji prst unakaženom šakom. Zatim je vratio tu šaku na dršku i stegao drveni mač obema rukama tako jako da drvo napuklo. Buzdovan je postao još veći, a i energija još gušća.

Tiktak se, sa druge strane, okrenuo za devedeset stepeni nadole, tako da mu je deo čaure sa glavom bio okrenut direktno ka Miroslavu.

Kroz naočare se jasno videlo nakupljanje energije na suprotnom kraju njegove čaure. Ta energija je izgledom podsećala na vodenu paru, sa određenim belim odsjajem.

“Želi da ga dovrši…”, Sju Sin je promrmljao sebi pod bradu.

Nastala je potpuna tišina. Čak i preživeli ljudi, koji su do tada bežali u panici, sada su zastali, verovatno predosećajući da će se desiti nešto veličanstveno.

(pre 3 dana; Beograd, Srbija)

“Nikola, zašto sam pristao na ovo sranje!?”, pitao me je sa licem u podlaktici na stolu. Glas mu je jedva bio čujan od bučne turbofolk muzike u kafani.

“Hteo sam i ja tebe to da pitam.”

“Ma ne znam, Nikola. Hteo sam samo da budem kul za ćerku za promenu, do sada sam bio samo bezvredni otac. Pričao sam joj da sam šampion. Znaš koliko puta je rekla ‘Jedva čekam da vidim tatu kako pobeđuje’. Svaki put kada to kaže osećam se…”

“Da li razumeš koliko je sve ovo glupo, Miroslave? Želiš da pokažeš ćerki koliko si kul toliko da ćeš svoj život rizikovati?”

Napokon je podigao neobrijano, tamnoputo lice. Imao je neurednu bradu i brkove. Duga crna kosa mu je bila vezana u rep. Nije gledao ka meni. Usna mu je zadrhtala.

“Neće mnogo ni izgubiti…”

“Miroslave!”

“Nisam bio dobar otac, Nikola. Uopšte nisam…”

Skočio je na sto i šutnuo me u glavu. Odleteo sam do podijuma za ples.

Pre nego što sam stigao da se saberem, skočio je do mene, uhvatio me za desnu ruku i podigao me na noge.

“Da li ti je sad jasno?”

Uhvatio sam mu desnu šaku svojom, a levu mu silom postavio na svoje desno rame; uhvatio sam njegov kuk levom rukom. Počeo sam da ga vodim u plesu, gledajući u njegove duboke plave oči.

“Vrlo jasno.”

“Zašto sam ja žena?”, upitao je jogunasto.

“Tako je ispalo.”

Obrnuo sam ga.

“Samo bežiš od obaveza. Ne znam šta si sve radio. Ne želim ni da znam.”

Udario je svoju glavu o moju. Nije koristio čauru, pa se odmah stvorila rana na sredini njegovog čelu.

“Ali znam da je bolje da si živ nego mrtav. Za svoju ćerku, za ceo svet… što naravno uključuje i mene.”

Još jednom me je udario. I još jednom. I još jednom. Peti udarac sam već izbegao. Glava mu je pala preko mog ramena.

Obojica smo zaćutali.

Muzika u kafani kao da se preselila negde drugde - jedva sam mogao da je čujem sad.

Po pomeranjima njegove jabučice na mojoj ključnoj kosti rekao bih da je nekoliko puta hteo nešto da izgovori, ali ništa nije izašlo.

“I dalje ne želim da odustanem od ovog meča.”

Izdahnuo sam. Po mirnoći u njegovom glasu shvatio sam da je odluka već uveliko bila iskristalisana.

Odgurnuo se od mene. Uhvatio sam ga za ruku i izveo ga napolje.

Naslonio se na banderu – izgleda da ga je pogodila kombinacija alkohola i povrede glave. Uzeo sam džepnu maramicu iz sakoa i počeo da brišem krv koja se već razlila po njegovom licu.

“Hoćeš da odeš prvo do nje u Osaku? Imaš još tri dana do meča. Verovatno ti je najbolje da doletiš do Škotske, pa odatle preko Strelca do Tokija…”

Zaćutao sam kad sam video taj njegov prkosan pogled.

“Nikola, ne znam odakle ti to da će mi trebati bilo kakav oproštaj sa Hinom.”

Možda sve ovo i nije pokušaj samoubistva kao što sam mislio…

“Trebalo mi je toliko godina iznurujućih bitaka da smaknem dvojicu koji su bili broj jedan i broj dva pre mene. Oni su gurali jedan drugog, znaš, i to rivalstvo ih je držalo na samom ešalonu moći sve do njihovih kasnih pedesetih. Tek nakon što sam se ja nametnuo kao čvrsti broj jedan, obojica su se penzionisali. Sada kada pogledam unazad, očigledno je…”, zasmejao se blago. “Deo mene je otišao sa njima. Toliko godina nisam imao protivnika koji je bio dovoljno bezobrazan da misli da može da me pobedi. I sada, ovaj Tiktak se pojavljuje…”

Iskezio se.

“Želim da pobedim! Želim da apsolutno uništim tog malog drkadžiju!”

Kažu da retko koji pravi ratnik može da zaboravi na svoj pređašnji život pun nasilja i preuzme na sebe identitet roditelja. Ratnik će uvek biti zakopan u podsvesti i boriti se da izađe.

A ratnik je, prirodno, bio vrlo dobar u borbama.

“Verujem u svoj mač! Verujem da može sve na ovom svetu da preseče na pola.”

Udaljio se od bandere na koju se naslanjao. Zauzeo je kendo stav zatvorenih očiju i napravio niz poteza zamišljenim mačem.

Pokazao je prstom ka ulici.

“Onuda.”

Metalni komadi donjeg dela bandere su se sručili na beton ispred njegovih nogu. Gornji deo je pao prema ulici, kao što je i rekao. Uništio je šoferšajbnu belog mercedesa.

Uzeo sam jedan od metalnih komada. Bio je savršeno isečen, bez ikakve neravnine na površini gde je nevidljivi mač prošao.

“Nikola, samo moram da te zamolim za jednu malo veću uslugu…”

Već predosećam da će mi trebati Petrova pomoć. Jedna od mojih najneomiljenijih stvari na svetu za dobiti.

Buzdovan se napokon pretvorio u mač. I ne samo to, već se jasno video i tok energije iz ostatka tela u mač, uključujući i iz onih ključnih slojeva čaure na glavi i na grudima.

Sve karte su nasilno bačene na sto.

Entitet koji se teško mogao definisati kao čovek poleteo je brzinom koja se protivila logici.

Na kartaškom stolu je zavladala tišina. Nije bilo potrebno procenjivati vrednost karata – pobednik je već bio odlučen.

…

BUUUM.

Svaki prozor koji je gledao na ulicu je napukao. Oduvan sam bio sa mesta na kom sam sedeo. Udarni talas me je bacio oko dva metra.

Da li sam mogao da ostanem na istom mestu kao Sju Sin, čija je košulja zaigrala kao da je dunula jaka košava?

Naravno.

Ali hteo sam da letim. Hteo sam da gledam zvezde – da zaboravim na sve zemaljske brige.

Kako li je vama zvezdama samo lako… Milijardama godina samo živite, bez ijedne brige na svetu. Osvetljavate ovaj hladni svet vašim svetlom; činite život mogućim; činite brigu mogućom. I onda samo eksplodirate, kao da ceo vaš zvezdani sistem nikad nije zavisio od vas.

Na moj stomak je sletelo nešto okruglo.

Pokupio sam ga i stavio među zvezde na nebu, izučavajući ga što pažljivije.

Bilo je to oko, verovatno iščupano direktno iz očne duplje. Mogao sam da vidim i da je bilo moje omiljene boje: dubokoplave.

Mrzim vas, zvezde.





III – Birokratija, demokratija


0

(Tajron Magnus, Prepiska sa Belom kućom; arhivska građa NARA, serija 1946-M, kutija 112; prevod sa engleskog)

U potpunosti razumem brigu vaše vlade.

Prirodno, ljude obuzmu jake emocije kada nas posmatraju kao ljudska bića, pripisujući nam ista socijalna i moralna načela koja važe i za njih. Lično smatram da je odmerenije gledati na nas i uopšte na naša delovanja kao na prirodne nepogode. Mi samo živimo svoje živote, kao i vi, ne obraćajući naročito pažnju na to gde gazimo.

Takođe, nije preporučljivo da pokušate da usmerite nogu tamo gde vi želite. U suprotnom, može se desiti da neki grad – hipotetički govoreći, naravno – završi pod nekim đonom.

Ne mogu da ponudim rešenje ovog našeg konflikta mimo ovih saveta.

Međutim, kako vas ne bih ostavio praznih ruku posle ovih pregovora, mogu da podelim s vama naziv za nas koji sam nedavno smislio. Ljudi u mojoj kući su počeli da ga aktivno koriste, zato sam pomislio da bi mogao i vama da koristi za vaše zvanične papiriće.

“Forsmažornik” (množina “forsmažornici”).

Verujem da je etimologija te reči očigledna svakom iole edukovanom čoveku. Stoga, uzimajući u obzir da se ovde dopisujem s političarima, ipak preporučujem da to date nekome sa većim intelektualnim kapacitetom da je dešifruje.



1

(iz ugla Flavia Cincinata; sredina oktobra 2024. godine)

“Jao, Bože, zašto moram da obavljam ove dosadne stvari?”, pitao sam se dok sam izlazio iz porodičnog privatnog aviona.

“Dva saaata. Mislim, prosto straaašno…”

“Ćuti, sine. Nisi više dete. Ove konferencije su ekstremno važne za tebe kao budućeg naslednika kuće Cincinat”, rekao je moj otac, ne osvrćući se.

Izvinite, poštovani gospodine Mateo Cincinat.

“Jao, dragi tatice, oni nikada ništa važno ne kažu. Amerikanci će reći: ‘Jao, kako to da naši pištolji ne služe ničemu protiv njih? Naša sloboda je ugrožena’, Kinezi: ‘Oni ne žele da nam pomognu u izgradnji naše buduućnosti’ i Rusi: ‘Ne pomažu nam nimalo da otkrijemo nove načine da se ubijemo’. Bio sam na tri do sada, tatice, i na svakom sastanku do sada su ponavljali. Iste. Stvari. Kao. Papagaaaji.”

Otac se mučio da smisli jedan od svojih karakteristično mudrih odgovora. Ipak mu je, nakon tri decenije sastajanja s vladinim predstavnicima, svega toga verovatno bilo preko glave više nego bilo kome.

Verovatno i zato što mu je bilo vrlo neprijatno kad sam ga zvao tatica.

“Možda ćeš tamo upoznati neku devojku koja će da ti se svidi, Flavio. Ona Ruskinja je bila seksi, zar ne?”

Nadurio sam se preterano.

“Tatice, ne pritiiskaj me. Od mene unučiće neećeš tako dobiti.”

Uistinu, ta sekretarica ruskog predstavništva jeste bila neverovatno seksi.

“Flavio, ne pritiskam te, samo… Ove godine puniš dvadeset šest. Treba da dozvoliš sebi da se otvoriš nekome. Čak i ako je osoba istog pola…”

“Da se otvorim, kažeš?”

Počeo sam da skidam košulju, otkrivajući svoje savršeno isklesane grudi. Sijale su onim čistim sjajem, bez jedne jedine dlake.

“Molim te, nemoj, Flavio…”

Reakcije mog oca kad mu je bilo neprijatno bile su tako urnebesne.

Bilo je kao što sam i predvideo.

Obavezno sam obrtao očima svaki put kada je predstavnik ponavljao iste zahteve kao i prošle godine.

“Gospodine Griščuk, izvinite, ali to što vaš rat traje duže nego što ste mislili, savršeno me se ne tiče, kao ni moje porodice. I mislim da se mladi predstavnik kuće Magnus potpuno slaže sa mnom”, rekao sam, gledajući sve vreme u neverovatan dekolte njihove sekretarice.

Bacio sam pogled ka bombonici sa moje desne strane. Imao je mrtvački ozbiljan izraz lica dok je odmeravao rusko predstavništvo.

“Lucijan se zove mali crnja, zar ne?”, šapatom sam pitao oca.

Imao je tu dugu crvenu kosu koja je bila obeležje njihove kuće, uz crnu kožu, koja nikako nije bila. Porodica Magnus je vekovima nastanjena u Irskoj.

To mi liči kao delo njegovog razvratnika od oca.

“Da. Tek je napunio sedamnaest ove godine, verujem.”

Njegova lepota će se možda kroz nekoliko godina porediti sa mojom. Nakon tog poređenja pokazaće se daleko inferiornom, naravno.

Nisam mogao da odolim a da ne pogledam svoj prelepi odraz, pa sam stvorio jedno plutajuće zlatno ogledalo ispred mene.

Ah, prelepo, čak i za moje neverovatno visoke standarde.

“Gospodine Cincinat, da li biste mogli da se suzdržite od korišćenja energije tokom sastanka?”

Od svih baš me je on pitao.

Ogledalo je isparilo odjednom, kao što se i pojavilo.

“Mladi gospodine Magnus, Vi mnogo sebi dopuštate… Ali poslušaću Vašu molbicu ovog puta.”

“Zahvaljujem.” Kad je to rekao, njegova pratilja se tako slatko poklonila.

I ona je prava bombonica! Možda još veća čak.

“U principu se slažem sa Vama, gospodine Cincinat. Velike porodice ne treba da se mešaju u politiku država, a države, shodno tome, imaju potpunu slobodu da postupaju prema svojim interesima, uključujući korišćenje sopstvenih forsmažornika u poslovima spoljne politike…”

Ma koliko sam bio zainteresovan da bolje upoznam novog naslednika kuće Magnus, zbog njegovog izbora reči bilo je nemoguće da ne zadremam.

…

Nisam bio siguran koliko sam dremao, ali sam se sećao prve reči koju sam čuo: “Masakr.”

Napokon nešto interesantno.

Govorio je predstavnik srpske vlade.

Kako rugoban akcenat.

“… masakr tako brutalan da je potresao celu našu državu. Povezali smo ovu osobu i sa mnogim drugim ubistvima slične prirode. Iako nam je teško da priznamo, ova osoba ozbiljno preti stabilnosti i suverenitetu naše države. Zato tražimo pomoć od vas, Velike kuće.”

Mali Magnus je razmislio.

“Ispričajte mi detalje ovog masakra i kako on preti suverenitetu vaše države”, naredio je.

I u tom trenutku sam ponovo zaspao, a probudio se kada su ljudi već počeli da izlaze iz sale. Osvrnuo sam se oko sebe. Moj otac je već odavno izašao iz sobe, izgleda.

Otac mora da je ljut…

Mali Magnus je i dalje bio tu sa svojom sluškinjom i saslušavao preostala predstavništva.

Prišao sam mu, izguravši nevažne ljude sa svog puta.

“Da li bi mogao da mi pomogneš, mladi gospodine Magnus?”

Mali Magnus je klimnuo glavom.

“Ovaj… Da li bi moogao da mi preepričaš slučaj iz jedne od onih balkanskih država? Zainteresovalo me je, ali, aavaj, putovanje mi je iscrplo toliko života da nisam bio u stanju da ostanem budan.”

Još jednom je klimnuo glavom, ovog puta svesrdno, i izvinio se ljudima koji su ga spopadali. Počeli smo da se šetamo ka izlazu.

Predstavnici jedne balkanske zemlje — Srbije, ispostavilo se — zamolili su za dozvolu da uvedu jednog od preživelih na konferenciju. Pošto se ja nisam odazivao, Mali Magnus je dao svoje odobrenje.

Čovek je izgledao kao da ima trideset i nešto godina. Mršavo lice, ali široka ramena. Najupadljiviji detalji na njemu bili su crna fedora i stimpank naočare koje je sve vreme nosio. Prema Magnusu, on ne samo da je bio forsmažornik, nego je – barem po debljini čaure – prevazilazio prosek.

Bio je nem, pa je komunicirao pismeno, a njegovo pismo čitao je “popunjen” glavni predstavnik Srbije.

Ukratko, kapacitet moći ovog divljeg forsmažornika i dalje je bio nepoznat, ali nemi čovek je izjavio da je njena energija bila vrlo gusta u prostoriji u kojoj se nalazila, i da je on pametno izabrao da ne pređe prag i povuče se što je brže mogao. Kaže da nije mogla da osujeti njegov beg nimalo.

“Oho, kako interesantno! Znaš li šta to znaači, mladi Magnuse?”

Dobro je razmislio, motajući uvojak kose oko prsta.

Omg, ja to isto radim!

“Ovaj forsmažornik ima ograničen domet. Najverovatnije jedna prostorija.”

“Tačno, tačno. Dobijaš pluusić. Međutim, moj mladi Magnuse, nisam na to ciljao. Zašto bi neko namerno izradio tako ograničenu moć?”

Sada se još više namrštio dok je mislio.

Forsmažornik provede deceniju uvežbavajući svoju užu specijalnost. Vrlo je malo onih koji imaju više od jedne uže specijalnosti van beskorisnih trikova. Praktično mogu da se zanemare koliko im je mali broj.

Odmahnuo je glavom u značenju “odustajem”.

“Danak neiskustvu, mladi–”

Podigao je ruku da me zaustavi. U očima mu se caklio onaj tvrdoglavi fokus koji se često vidi kod dece.

Mislio je i mislio. Kapljice znoja su počele da se obrazuju na slepoočnici. Pogled se šaltao po celoj prostoriji, kao da smo se nalazili unutar biblioteke njegovog mozga i da je on pokušavao da istraži doslovno svaku policu u njemu za odgovor.

Kapci su mu se raširili. Oči su se umirile.

“Napravljena je da pobedi jednu osobu.”

Nasmejao sam se, gotovo ponosan na njega. Nije završio.

“Osveta.”

Izgleda da napokon imaš dostojnog naslednika, Tajrone Magnuse.

“Tatice, moram da ti jaavim da ću verovaatno kasniti na let. Hteo sam da izađem na pivo sa jednim posebnim maloletnikom. Izvini, tatice, ali bio je tako slaa–”

Prekinuo je vezu.

Kad sam se okrenuo ka malom Magnusu, zatekao sam mrtvački ozbiljno lice. Nisam mogao a da se ne zakikoćem malo, pokrivajući usne vrhovima prstiju.

Mehurom sam osetio kako si se nasmešio, mali.

Video sam uglove njegovih usana kako drhte – siguran znak da neko očajnički pokušava da održi poker facu. Bože, kakav diletant.

“Hteo sam da popričamo o Agitalinima. Da li treba da ih obavestimo o ovom razvoju događaja?”, pričao je na latinskom.

“Koji razvoj događaja? O čemu priičaš ti?”

“Gospodine Flavio, postupci ove osobe deluju mi potencijalno zabrinjavajuće. Deluje mi neodgovorno da potpuno ignorišemo ovu situaciju; zato sam se obavezao da ću istražiti–”

“Obavezao!?” Stavio sam ruku preko lica. “Jao, mali Magnuse, to je taakav danak neiskustvu. Sada si nam sviima nametnuo više posla.”

Izgledao je blago šokiran onim što sam rekao.

“Zašto?”

“Vlade nikad ne možeš zadovoljiti. One su kao magarac koji jede dok mu utroba ne pukne. Tako da što im lakše daš danas, to će ti više traažiti sutra.”

Opet je imao onaj isti izraz intenzivnog razmišljanja od ranije.

“Razumem vašu brigu. Gledaću da tako postupam u budućnosti.”

“Kisić.”

“Međutim, planiram da se držim onoga što sam obećao.”

Pogledao sam ga u oči. Bile su tako ozbiljne, ali u isto vreme tako pune te mladalačke energije koja može da osvoji ceo svet. Spustio sam pogled.

Pitam se kad sam je ja izgubio…

Pogledao sam na sat i počeo da računam u glavi koliko će mi vremena trebati da stignem do aerodroma.

“Ja i moj otac ćemo obavestiti ogranak porodice Agitalin na Veritasu onda. To ti sada obećavam. To je najbolje što možemo da uradimo trenutno. Dvadeset godina se ne zna da li uopšte imaju predstavnika na Zemlji.”

Klimnuo je glavom. Video se blagi osmeh koji je, izgleda, dopustio sebi.

“Da li je to zbog nje?”, stišao je glas kad je stigao do te reči. Izgleda da je hteo da je nazove po imenu, ali se predomislio.

“Šta drugo? Kad neko ubije svakoga koga pošalješ na Zemlju skoro čitav vek, zar nije logično da ćeš prestati da šalješ ljude u nekom trenutku? Ove naše velike porodice ipak nemaju beskonačno mnogo talentovanih forsmažornika, znaš?”

“Da, mislim da je to potpuno logično sa njihove strane.”

Ustao sam.

“Onda smo se sve dogovorili.”

Podigao sam svoju čašu bezalkoholnog koktela. Kucnuo je svojom čašom soka od jabuke.

Sručio sam u sebe ceo koktel.

Šteta, bio je ukusan.

“Znaš, mali, ti si potpuna suprotnost svom ocu. Sa 17 godina si odgovorniji nego što je on ikada bio.”

Biti alkoholičar i ženskaroš već je samo po sebi bilo odvratna kombinacija – još kada se na to doda njegova ružnoća… Čekaj bre, zaboravio sam na moju nafuranost.

“Moja taatica me čeka. Adieu, mes amours–”

Njegova mlada pratilja me je zagrlila s leđa.

“Gospodin Lucijan vam je vrlo zahvalan”, rekla je emotivno, gotovo zaplakavši.

Bacio sam pogled ka njenom pivu – bilo je ispijeno. Izgleda da nije navikla da pije. Očekivano, verovatno su bili vršnjaci, sudeći po izgledu.

Mali Magnus jeste zaista delovao donekle ganut, mada je to mogla biti i reakcija na nesmotreno ponašanje njegove pratilje.

“Hvala ti, ali zaista ne moraš da–”

“Vi ste dobra osoba”, rekla je. “Vrlo dobra osoba.”

Pokušao sam da joj odlepim ruke sa svog stomaka, ali zauzvrat me je zagrlila još jače. Osetio sam njene krupne grudi kako pritiskaju moja leđa. Srce je počelo da mi kuca jako.

Prostorija se smračila.

Jedini izvor svetlosti je bila sama samcata sveća na trokrakom srebrnom svećniku na stočiću pored kade. Na svećniku su bili uklesani motivi Adama i Eve. Središnji stub je bio drvo na kome je rasla jabuka. Na levom kraku je bila Eva. Na trećem – Zmija.

Moje malo telo se nije moglo videti od bele pene koja je pokrivala površinu vode u kadi.

“Srećan trinaesti rođendan, Flavieto!”, rekla je crna figura iznad mene.

…

“Gde je moj poklon?”

…

“Pa, ko je to nama nestrpljiv! Dobićeš poklon, dušo, ne brini.”

…

“Ajde sada, Flavieto, dobro si se okupao. Izlazi.”

…

“Uhvati me za ruku i odvešću te do tvog poklona.”

…

Crna figura je liznula dva prsta i ugasila sveću.

…

“Zašto drhtiš, Flavieto? Pa ti si sada veliki dečko. Ne bi trebalo mraka da se plašiš.”

…

“U mraku se nalazi moj poklon.”

…

“Mrak je sjajan, znaš? On učini da niko spolja ne može da nas vidi: napravi mali svet samo za nas dvoje.”

…

Otrgnuo sam ruku od crne figure.

“Flavieto.”

Premestio sam tu ruku gde mi je druga bila.

…

“Nemaš ništa da kriješ od mene, znaš?”

…

“Zato lepo pomeri ruke, dušo.”

…

“Tako, tako…”

…

Crna figura je izgubila na visini. Sada je bila znatno niža od mene.

“Oh là là… pa ti si već toliko porastao?”

…

Osetio sam njene ruke na meni kako se uzdrhtano pomeraju napred-nazad. Cela soba je počela da se trese grozničavo – ne, to sam bio ja.

Ja sam bio taj koji se tresao dok sam se bližio tački bez povratka.

…

“Neeeee!”, viknuo sam.

Mrak se podigao.

Prašina i piljevina su i dalje letele u vazduhu. Bar ispred nas sada je bio pretvoren u ruševinu. Pratilja je ležala nepomično na njoj – sa otvorenim prelomima obe podlaktice. Laknulo mi je malo kad sam osetio pomoću svog mehura da je i dalje disala.

Kakva šteta. Mislio sam da naše porodice napokon mogu da budu u dobrim odnosima.

“Niko ne može da pipne tako veličaanstveno biće tako olako i prođe bez posledica. Računaj da je tvoja pratilja imala sreće što je uopšte i dalje živa, maali Magnuse.”

Došao je do nje, zavrljačivši polomljenu stolicu s puta, i uzeo ju je u naručje.

“Razumem.”

Naježio sam se. Nikad ranije nisam čuo toliko besa skrivenog iza naizgled potpuno mirnog glasa.

Nisam sumnjao da bi nasrnuo na mene s ubilačkom namerom da se ne prezivam Cincinat.





IV – Amandin

Najpoštovanija Amandin Agitalin,

Izvinjavam se što sam se toliko raspisao u prethodnom pismu, imam naviku da previše pričam kad sam uzbuđen. A ne mogu da pišem a da govorim u isto vreme (za šta me učitelji u školi stalno grde).

Počeo sam da razvijam svoju užu specijalnost po uzoru na Vašu. Vi, cvet koji nikada ne vene, ste moja najveća inspiracija da postanem i forsmažornik.

Moj otac je oduvek hteo da barem naučim kako se čaura i mehur koriste, ali dok nisam čuo priče o Vama, nisam imao ikakve želje da išta od toga naučim.

Ako postojite, zaista se nadam ću Vas jednog dana upoznati.

S ljubavlju, Vaš veliki obožavalac Đan Đakomo iz Milana

P.S. Započeo sam da pišem priču. Kada budem imao nešto čime mogu da se ponosim, poslaću Vam.

(pismo upućeno na adresu Via Mar Baltico 20, Fontane Bianche, Sirakuza; gđi Graziella Padella; datuma 26.1.2008; prevedeno sa italijanskog; obeleženo sa 7)

(iz ugla Hine)

Znajući da će ujka Nikola uskoro saznati za sve stvari koje sam uradila, preselila sam se pre nekoliko dana u hotel Slaviju dok se stvari ne smire. Po povratku u hotel iz izlaska sa drugaricama zbacila sam odeću sa sebe i odremala nekih sat vremena.

Nakon što sam čula nakaznu melodiju alarma kako me izvlači iz dremke, iskočila sam energično iz kreveta, uključila RTS da pogledam vesti i stopalom izvukla ručke za sklekove ispod kreveta. Sutra će biti oko pet stepeni toplije, maksimalna temperatura - oko petnaest stepeni, i pretežno oblačno. Izrael i Palestina su i dalje ratovali. Neka poznata ličnost je rekla nešto potpuno nevažno. Predsednik nije nijednu grešku napravio, već su to učinili drugi ljudi. Neko je umro blizu Hrama.

To poslednje mi je privuklo pažnju i prekinula sam sklekove u stoju na rukama kako bih sela na krevet i pažljivo odslušala tu vest.

Imao je trideset šest godina. Ženu. Dvoje dece. Prema preliminarnim nalazima, umro je od aneurizme. Reportažu su završili savetima jednog lekara za sprečavanje aneurizmi – prestati sa pušenjem, regulisati krvni pritisak i baviti se redovnom fizičkom aktivnošću. Hvala, Oto fon Bizmark.

Nasmejala sam se.

“Nekazano često otkriva više od rečenog”, šapnula sam sama sebi.

Nisu spomenuli ni njegovo zanimanje, ni vatreno oružje koje je nosio sa sobom. Onaj ko kontroliše RTS imao je interes da cenzuriše tu informaciju.

Počela sam da se smejem nekontrolisano.

To je potvrdilo moju sumnju: Vlada Srbije želi da me ubije. Sa gospodinom precednikom na čelu.

Prebacila sam na RTS 2. Sednica je i dalje trajala.

Isključila sam televizor i vratila se sklekovima u stoju na rukama kako bih se smirila pre nego što uradim nešto nepromišljeno.

Smiri se, Hina. Ne ubijamo niti nepromišljeno niti nezasluženo.

U drugoj seriji sam uspela da uradim sedam ponavljanja.

Bolje.

U trećoj sam uspela šest. Posle nje su glasovi polako počeli da se stišavaju.

U četvrtoj sam uspela osam. U stvari sedam i po, ali oduvek sam bila tip osobe koja čašu vidi kao polupunu. Misli koje nisam htela sada su bile pod gustom maglom, kao san koji mi je oduziman svakog jutra.

Uradila sam još jednu seriju. Ne želim ni da spomenem koliko sam tad uspela. Ali dobro, i blamovi će utrti put ka uspehu.

Otišla sam do kupatila i počela nekontrolisano da se ogledam u ogledalu. Tricepsi i ramena bili su tako ispupčeni da sam se zadivila sposobnosti kože da se rastegne bez cepanja. Ah, kolagen. Jedan od mojih manjih ciljeva u životu bio je da me neko nazove “m****e m***y”.

Čula sam zvuk nove poruke iz spavaće sobe, pa sam učinila da telefon dopluta do mene.

Ušla sam u tuš kabinu i počela da perem donji deo tela, levitirajući telefon na trideset centimetara od očiju.

Poruka je bila sa nememorisanog broja. Glasila je: “Ćao Hina, ovo je Julijana. Samo sam htela da ti javim da sam odvela Anđelu kući bezbedno. Bukvalno smo propustile stanicu zato što je spavala kao zaklana lol.”

Oh, ne sećam se da sam joj rekla da mi piše. Da probamo onda ovakav odgovor.

“Super. Drago mi je da to čujem”, odgovorila sam joj, kucajući uz pomoć BČZ.

Dugo nije ništa pisala, što mi je omogućilo da pređem na gornji deo tela i ubrzo dovršim tuširanje. Ikonica za kucanje se pojavljivala i nestajala nekoliko puta.

Neko je neodlučan.

Izašla sam iz tuša i počela da brišem kosu.

“Da li možemo sutra da se vidimo možda?”, napokon je stigla poruka.

Nisam mogla da poreknem da sam se osmehnula od uva do uva.

Konj. Dva. Kasnila je deset minuta, dok sam ja poranila. Nije mi smetalo. Došla je na kraju i izvinila se nekoliko puta.

Požurile smo u kafić pošto sam počela da se plašim da nas neko ne prati. Odvela me je u jedan podzemni kafić blizu Filozofskog fakulteta, koji je bio prepun studenata. Muzika je bila dovoljno bučna i osvetljenje dovoljno prigušeno da stvori određeni osećaj privatnosti. Predložila sam da sednemo negde ka sredini kafića.

“Sad smo na bezbednom”, izjavila sam kao činjenicu nakon što smo sele.

“Što..? Da li imaš saveznike ovde?”

Zasmejala sam se.

“Ne, ne. Samo priroda moje uže specijalnosti.”

“Uža specijalnost?”, upitala je.

Trepnula sam.

Nikakvu izveštačenost ne vidim u njoj.

“Ti baš ništa ne znaš što se tiče energije? Interesantno…”, uhvatila sam se za bradu i zagledala se u prazan prostor. “Znači atrakcija je urođena osobenost tvoje energije.”

Izgledala je još zbunjenije pošto ono što sam pričala i nije bilo namenjeno njoj, već sam pričala naglas.

“U redu, ukratko, forsmažornici, što je nafurani naziv za ljude koji mogu da koriste energiju, generalno imaju dve vrste posebne sposobnosti. One koje naslede i one koje nauče. Sada, samo da potvrdim, ti nikada nisi svesno pokušavala da razviješ moć kojom privlačiš muškarce? To je samo nešto što se prirodno dešava?”

Poput mene, uhvatila se za bradu i počela da razmišlja. Dugo je razmišljala. Sjaj joj je nestao iz očiju u nekom trenutku.

“Ne, nisam nikada svesno pokušavala. Ceo život je tu.”

Pogledala sam je sumnjivo.

To je čudno, čak i ako si direktni potomak nekoga sa Veritasa, ne bi trebalo da se manifestuje pre pete-šeste godine.

“U redu, sigurno je to onda urođena osobenost tvoje energije, ili na latinskom indoles. U praksi, možeš to da zamisliš kao da ispuštaš gas (iako nije gas) koji ima određen efekat na svet oko tebe. Većina forsmažornika ispušta gas koji ama baš ništa ne radi. Moj, na primer, je takav.”

“U redu, indoles. A šta je uža specijalnost onda?”

“Pa, otprilike sušta suprotnost. To je razvijanje sopstvene jedinstvene moći. Energija ima beskonačno načina na koji može da se koristi – mehur i čaura su samo dva načina koja su korisna svakom korisniku. Uža specijalnost je kada se odlučiš na baš jednu i usavršavaš je. Ceo život. Naravno, i dalje treba da znaš da koristiš čauru i mehur. Ponekad vidiš i neke forsmažornike koji imaju dve ili tri uže specijalnosti, ali svako ko ide izvan toga je u 99,9% slučajeva budala.”

“Šta je preostalih 0,1% onda…?”

Nagnula sam se ka njoj i šapnula joj:

“Verovatno neko s kim ne želiš da se kačiš.”

“Razumela… A kako ide latinski naziv za užu specijalnost?”

“Aha, ti si jedna od tih osoba…?”

“Kakvih osoba?”

“Ništa, ne brini se. Čekaj, imam zapisano negde… Da, ars propria.”

“Aha, znači kao sopstveno umeće?”

“Da, da.”

Nemam pojma.



Počela sam da joj objašnjavam mehura i čaure. Napomenula sam da je suštinski jedina razlika između njih gustina energije koja se stavi: u čauru korisnici se trude da stave najgušću energiju koju mogu, dok u mehur ulože taman dovoljno energije da mogu da osete prostor oko njih. Napomenula sam joj verbalno boldovanim slovima da je još veća greška uložiti previše energije u bilo koji.

Stigao je konobar. Ona je naručila zeleni čaj, ja sam jedan Zaječarac. Nisam bila ljubitelj čajeva, posebno ne bilo koje vrste zelenog čaja.

“To je bila moja greška kad sam počela da koristim energiju. Vidiš, htela sam da se kurčim pred svojim budućim učiteljem na jednoj sahrani – nevažan detalj, doduše, zaboravi na njega. Nego, stavila sam praktično svu energiju koju sam imala u neki kvazi-mehur. I onesvestila sam se baš žešće! Trebalo mi je skoro dvadeset četiri sata da se probudim.”

Setila sam se još nekih važnih stvari vezanih za čauru i mehur.

“Dobra čaura i mehur te mogu dosta daleko dogurati. Kada budeš uvežbala održavanje stabilne čaure – i još kada budeš počela da dodaješ spin i ostale stvari – osećaćeš se jebeno nepobedljivo.”

“Šta je spin?”

“Ma, ne brini, o tom potom. To je već napredna tematika. Objasniću ti kasnije, obećavam!”

Zatim sam joj ispričala svoju debljinu čaure za svaki deo tela, napomenuviši da sam je ja koristila samo napolju. Iako su meni sve ove stvari zvučale izuzetno dosadno, njeno uzbuđenje je raslo sve više i više. Njena tuga je već odavno skočila kroz prozor i ubila se.

“A zašto korisnik treba da koristi čauru samo napolju?”

Odmahnula sam glavom.

“Ne, ne, ne mora uopšte! Moja greška. To je kod mene drugačije zbog moje uže specijalnosti. Ti treba da održavaš čauru gde god da si.”

“A koja je tvoja uža specijalnost?”, naslonila je glavu na ruke na stolu.

Isplezila sam jezik.

“Neću da ti kažem.”

Nadurila se kao malo dete kome roditelj neće da odgovori na pitanje ‘Zašto se Zemlja okreće oko Sunca, a ne Sunce oko Zemlje’. Pitaj Kopernika, mala.

“Daću ti dva mala hinta onda. Prvo, ne koristim ni čauru, ni mehur unutra. Skraćenica za puno ime moje uže specijalnosti je BČZ. Eto, pa nagađaj šta je.”

Nastavila sam sa objašnjenjima.

“Sada, što se tiče onoga što ti radiš trenutno. Ti niti praviš čauru, niti mehur – niti držiš svoju energiju potpuno isključenom. Tvoja energija samo nekontrolisano curi napolje i napaljuje ljude oko tebe zbog tvoje urođene osobenosti.”

Klimala je glavom energično. Kao dete koje je prvi put saznalo za postojanje fontane čokolade.

“Da li želiš da naučiš kako da kontrolišeš svoju energiju?”

Nije prestajala da klima glavom.

(iz ugla Šaše Magnus)

Lucijan je više od bilo čega na svetu obožavao da čita romane pored prozora tokom kišovitih noći. Voleo je da isključi svoj mehur i čauru potpuno kako bi se potpuno usredsredio na stranice ispred sebe.

Zvuk kapljica je za njega bio kao svojevrsna terapija, pa bi često i zatvorio knjigu između poglavlja kako bi mogao jasnije da čuje svoje male tečne prijatelje sa druge strane stakla. Dok bi slušao kapljice, mahinalno bi uzeo pramen svoje duge grimiznocrvene kose i vrteo ga prstom. Tokom jedne takve pauze čuo je kucanje na vratima svoje sobe.

Zavezao je svoju kućnu haljinu kako ne bi bio neprikladno obučen pred poslugom.

“Uđite”, na silu je podigao glas.

Skoro neprimetno se nasmejao kad je video da je iza vrata bila Emili, mlada sluškinja koja je radila za našu porodicu gotovo od svog rođenja. Nosila je belu košulju, frak i suknju koja je padala do kolena, zajedno sa visokim čizmama. Sve je, osim bele košulje, bilo purpurno-crvene boje. Duga plava kosa joj je bila vezana u rep. Na njenom licu su se najviše isticale pege i mali prćasti nos. Ovo drugo je bilo meta neprestanih zadirkivanja u dvorskoj školi kada Lucijan nije bio u istoj sobi.

“Gospodine Lucijane, Vaša majka mi je naredila da Vam donesem ovu kutiju.”

Kad su bili deca, uvek ga je oslovljavala sa “Luci”, ali kad je počela zvanično da obavlja svoje dužnosti za kuću, počela je odjednom da ga zove “gospodin Lucijan”. Lucijan – mogla sam da vidim – nije voleo tu promenu, ali bi verovatno pocrveneo od same pomisli da prizna da mu se sviđa taj nadimak.

“Hvala ti, Emili”, rekao je i podigao kutiju koju je Emili pažljivo držala obema rukama kao malo vode na dlanu. Gledao ju je u ispružene ruke i neko vreme nakon što je podigao kutiju. Skoro nepremetno se nasmejao, što Emili, naravno, nije ni primetila.

Kutija u njenim rukama bila je duga dvadesetak centimetara i široka petnaestak. Bila je napravljena od mahagonije, sa mesinganom bravom. Kutija je bila poprilično obična prema standardima porodice Magnus – imala je svega nekoliko malih pilastera na većim stranama. Ali bez ijednog intrikantog portreta dede, bez himne porodice uklesane na gornjoj strani. Bila je vrlo prašnjava.

Verovatno stajala u nekoj nekorišćenoj sobi u zamku već godinama.

Zaključio je da je to morala biti neka sasvim nevažna kutija.

“Da li je majka rekla još nešto? Čitam trenutno jednu lepu dramu od Judžina O’Nila, i želeo bih pred spavanje da je dovršim.”

“Gospođa je rekla da je Vaš otac naredio da se kutija otvori na ovaj dan.”

Namrštio se čim je čuo reč “otac” kako izlazi iz njenih usta.

“Ja hoću kutiju da otvorim”, dodala je.

Prošetao se sa kutijom do velikog rustičnog stola u sredini sobe i rukom dozvao Emili. Na putu ka tamo aktivirao je svoju čauru i mehur. Kad su oboje seli, stavio je kutiju na sredinu stola, zatim je uzeo bukmarker i stavio ga otprilike u sredinu male knjige. Emili je virnula da pročita naslov knjige – ‘Dugo putovanje u noć’.

“Emili, moj otac je bio neodgovorna budala”, prešao je prstom preko ivice knjige, napravivši mali šuštavi zvuk, kao kada bi mešao špil karata. Zbog ove navike su ivice gotovo svih njegovih knjiga bile rascvetane. “Međutim, bio je pametna neodgovorna budala. Bio je vrlo dobar u tome da zna kada je nešto bilo važno – naravno, kako bi to mogao nekome drugom da uvali.”

U ovom slučaju taj neko drugi bio je Lucijan.

Pipnuo je drvo kutije prstom. Osetio je preko svoje uredne čaure iznenadnu promenu u temperaturi vazduha oko kutije. Da je običan čovek ili forsmažornik-amater pipnuo kutiju, dobio bi pak opekotine drugog stepena – u najmanju ruku. Lucijanov mehur takođe nije dopirao unutar kutije, pa nije mogao da vidi njenu sadržinu.

“Stavio je vrlo tešku kletvu na drvo. Ne bi to uradio da nije nešto važno. To objašnjava i zašto je kutija tako jednostavna.”

“Zbog kletve?”

“Da, tako je, Emili. Čak neko izuzetan u bacanju kletvi kao moj otac mora da ima objekat tačno vizuelizovan u glavi pre nego što može da stavi kletvu na njega. Da li se sećaš pravila koje sledi iz toga?”

“Što je kompleksniji objekat, to je teže staviti kletvu na njega”, rekla je Emili sigurno.

Lucijan je ponosno klimnuo glavom. Dobro se sećao vremena kada je pomagao Emili da uči za testove u dvorskoj školi.

“Sada, moja pretpostavka je da će se sadržaj kutije takođe spaliti ako neko sem mene pokuša da je otvori. Zato, pokušaćemo ovako…”

Stavio je otvoren dlan ispred kutije i počeo da usmerava nežan snop energije ka njoj.

Disao je duboko, kako ne bi u bilo kom trenutku preterao sa intenzitetom energije, u suprotnom bi kutija verovatno registrovala to kao potencijalnu opasnost i svejedno spalila sadržaj. Oboje su spustili uvo na sto kako bi mogli da reaguju brže u slučaju da se nešto nepoželjno desi. Emili ga je spustila tako da joj je lice bilo okrenuto ka Lucijanu.

Prošlo je dugih nekoliko sekundi, za vreme kojih su oboje nehotice prestali da dišu u iščekivanju.

Čuo se klik. Oboje su odahnuli u olakšanju.

Uklanjanjem kletve je iscurela i sva energija iz drveta, pa su im mehuri sada mogli da zađu unutar kutije.

“Pismo?”, upitala ga je Emili, sva iznenađena.

“Da. Možda je želeo da mi kaže da me voli.” Nije se nimalo nasmejao na svoju šalu.

Otvorio je kutiju i uzeo blago izgužvano pismo u ruke.

Na njegovo iznenađenje, pismo je bilo upućeno našem dedi, koji je preminuo pre skoro trideset godina sada. Izvadio je koverat, koji je bio na dnu kutije. Podigao je obrvu kada je video detalje na koverti.

“Ovo je stiglo pre oko devetnaest godina. Na dan današnji… Od neke Italijanke izgleda.”

Počeo je da čita naglas na latinskom.



“Poštovani gospodine Tajron Magnus,

Čula sam mnogo toga o Vama. Zato sam, između ostalog, i odlučila da Vas počastvujem odgovorom na Vaš luckasti upit. Naravno, tražiću od Vas da na kraju i Vi odgovorite na jedno moje luckasto pitanje. Mislim da je tako najpoštenije.

Znači: zašto baš dvadeset?

Sada, kao i svaki dobar razgovor o broju dvadeset, moramo da počnemo od deset. Zašto je broj deset tako važan za nas da smo učinili da ceo sistem brojanja bude zasnovan na njemu? Odgovor mislim je vrlo prost i jednostavan: imamo deset prstiju na rukama.

Lično mislim da je heksadecimalni sistem brojanja mnogo logičniji. Tačno četiri bita informacije. Ili šezdeset, koji su Sumeri prvi počeli da koriste. Deljiv sa dva, tri, četiri, pet, šest… itd. Znate li kako biste ga brojali? Koristili biste palac jedne ruke za brojanje falangi (članaka) ostalih prstiju. Pošto na svakom prstu osim palca imate po tri falange, dobijete tako dvanaest. Podignete po prst na drugoj ruci svaki put kada stignete do dvanaest, i eto Vam šestdeset! Zar Vam nije, gospodine Magnuse, fascinantno kako je ovaj numerički sistem, koji je izmišljen pre pet hiljada godina, toliko ingeniozniji od ovog koji koristimo danas?

Vi ste možda i sami već mrtvi, ali čak i mrtvi, Vi ste mi neizmerno zanimljiviji za pričanje od ljudi u ovoj provincijskoj bolnici u kojoj sam trenutno.

Elem, da pređemo na dvadeset.

Vidite, ja sam se rodila mnogo pre Vas, i pamtim vreme kada nismo nosili ništa na nogama. Ni sandale, ni cipele, ni štikle. I dalje volim bosa da idem svugde. Uzgred, posebno volim da hodam po staklu ili polomljenom porcelanu, pa da se ljudi oko mene čude.

I, prirodno, kada su Vam tako prsti na nogama stalno otkriveni, počnete i njih da koristite za brojanje. Zato sam uvek intuitivno mislila u dvadeseticama. Čak sam imala svoje ime za njega: obrt (lat. conversio). Kad bi neko rekao sto dvadeset, ja bih automatski to protumačila u glavi kao šest obrta. 34 - jedan obrt, svi prsti na rukama i svi prsti leve noge osim palca. Volela sam da dižem prste na nogama dok sam brojala – čak sam mogla i male prste da primetno podignem! Moj otac, tada glava Agitalinih, čudio se kad sam mu ovo pokazala kao dete. Jao, sad dok Vam ovo pišem, shvatam koliko je samo moj otac tada imao malo očekivanja za mene kao forsmažornika (Vaš termin, verujem!), pa se divio i najmanjim stvarima koje bih mu pokazala.

Dvadeset je takođe, prema mom mišljenju, idealan uzrast za smrt. Znam da je to pomalo ironično kad Vam to kaže ‘milenijumska kurva’, ali mogu da Vas uverim da Vam govorim svoje istinito mišljenje. To su godine kada Vam je sve na vrhuncu. Zdravlje, intelekt, libido, moć, ponos, glad. Nakon toga, da se izrazim jezikom države u kojoj sam trenutno, ‘sve ide u tri lepe pičke materine’. Zašto otići na drugi svet kao bolesno pseto osakaćeno vremenom, kada možeš kao savršen primerak lepote?

Naravno, ne želim ovim da Vas uvredim, gospodine Magnuse. Sigurna sam da ste imali svoje razloge zašto ste dozvolili da Vam se testisi razvuku do kolena.

I time završavam moj odgovor na Vaše pitanje “Zašto dvadeset u Ouroboros viginti annorum?” Nadam se da ste počastvovani. Osim mog oca i braće, i pretpostavljam i njihovih potomaka, ne bih rekla da iko drugi zna.

Sada je na Vas red da odgovorite na moje pitanje. Dovoljno će mi biti je da odgovorite na njega sa ‘da’ ili ‘ne’. Pošto ste verovatno ostali u kontaktu sa ostatkom kuće Magnus na Veritasu, recite mi: Da li Perniciosus i dalje vlada tamo?

Odgovor mi, molim Vas, pošaljite na sledeću adresu: Via Mar Baltico 20 u naselju Fontane Bianche u Sirakuzi.

Izvinjavam se što moje pismo kasni nekoliko decenija, Nadam se da niste preminuli u međuvremenu, Amandin Agitalin”



Po završetku čitanja pisma ćutke su gledali jedno u drugo. Oboje ih je uhvatila jeza kao da je neko prevukao vrhove prstiju uzduž njihovih leđa.

Ime na kraju pisma je dugo vreme odjekivalo u sobi.





V – Bitka u večnom snegu

(uvod u Memoare Zahre Bejde; prevedeno s arapskog)

Rodio sam se 1957. godine kao Zahra Bejda u naselju Aïn Séfra na severozapadu Alžira.

Moj grad je bio poznat kao kapija Sahare, i, prirodno, tokom celog detinjstva sam se intimno upoznavao sa pustinjom i njenim šarmovima. Ali moram priznati ono što mladi Zahra nikad nije mogao da prizna: Nisam je voleo.

Ljudska duša je tako puna misterija, i ljubav je bila jedna od tih koje tokom celog života nisam mogao odgonetnuti. Odakle dolazi? Zašto volim određene stvari, ali ne neke druge stvari, na primer? Kako to da moj prijatelj, koga smatram za mudroga čoveka, voli japansku sirovu ribu, dok je ja ne mogu očima podneti?

Ali neke misterije bolje je ne rešavati – u suprotnom bi mogle da izgube svoju lepotu.

I ranog jutra te prelepe nedelje, 18. februara 1979, pustinja je iznenada nestala. Bila je pokrivena belim prahom za koji sam mislio da postoji samo u bajkama koje se pričaju deci. Popeo sam se na najveću dinu koju sam mogao da vidim i pogledao bivšu pustinju oko mene. Vrhovi dina su i dalje bili svetlocrveni, ali osim njih, i posebno u dolinama između dina, sve je bilo pokriveno tom neobičnom bojom. Oblaci, horizont i magični prah su se stapali u jedno. Jedina reč kojom sam mogao da opišem ono što sam osećao bila je ‘Ishq’ (strastvena ljubav).

Sledećeg jutra nestala je onako kako je i došla - iznenada. Nisam sumnjao u ono što sam video. I u predstojećim godinama sam se trudio da se svakog dana prisetim onoga što sam video intenzivnim vizuelizacijama pred spavanje.

Moja prva ljudska ljubav, Khalida, stalno me je ismevala zbog moje strasti. Štaviše, mogu da se zakunem i da je bila ljubomorna na trenutke.

Bio sam očajan. Plašio sam se da ću ga izgubiti, kao neponovljivi zimski san koji samo ispari iz glave po buđenju.

To se desilo naše prve bračne noći. Kada smo bili na vrhuncu strasti, pre nego što sam se popeo do samog vrha te dine, video sam ga ponovo. Nekoliko pahulja je palo na Khalidinu kosu, što ju je tada učinilo najlepšom ženom na svetu. Kada smo došli k sebi nakon naše intenzivne ljubavi, i ja i ona smo shvatili jednu čudnovatost: sneg nije ulazio spolja, već se formirao u samoj sobi.

Tad sam prvi put otkrio svoju moć, i te noći sam je koristio dok se nisam onesvestio od premorenosti.

Nekoliko dana nakon toga čovek iskusniji i mudriji od mene u sferi natprirodnih moći uzeo me je pod svoje krilo protiv moje volje. Morao sam da ostavim svoju Khalidu i pođem sa njim u grad Alžir.

Od tog trenutka sam radio za alžirsku vladu na “obezbeđivanju naše izborene nezavisnosti”. Patriotizam je zvučao kao nešto što je trebalo da mi vatru založi. Otadžbina, krv predaka, borba za nezavisnost, zaštita naše dece. Ali nije.

Jedino što je potpaljivalo moju vatru bio je sneg.

I pobunio se nisam sve dok sam mogao da uživam u njemu. Trenutak izuzetne sreće za mene je bio kada je vlada Alžira počela da nas ‘izdaje’ drugim prijateljskim vladama. Iskoristio sam tu priliku da obiđem neke od najlepših i najbeljih mesta na našoj maloj plavoj planeti.

A država u koju sutra putujem navodno ima prelepe planine. Mislim da su rekli da se zove “Kupaonik”.

Počeo sam da pišem ove memoare zato što sam, izgleda, dobio zadatak sa kog se neću vratiti žive glave. Dragi čitaoci, uskoro ćete saznati da li se moj život nastavlja.

Sledećeg dana. Nalazile smo se ispred velike staklene zgrade, relativno nove gradnje.

Julijana me je gledala poluotvorenih usta.

“Zamišljala sam nešto… drugačije. Kao pećinu u šumi ili tako nešto. Da li forsmažornici onda potajno vode ovu zgradu? Sigurno je to kao neka mini zajednica u kojoj se potajno sastaju najmoćniji forsmažornici u Srbiji, zar ne?”

“Jok, običan centar za sportsku medicinu.”

Ušle smo i obratile se radnici za šalterom, ili preciznije rečeno: ja sam se obratila radnici za šalterom, Julijana je stojala iza mene i čekala kao malo štence. Delovala je i dalje malo smoreno što ovo iskustvo nije bilo romantičarski kako je zamislila.

“Dobar dan, imamo zakazanu senzornu deprivaciju na devedeset minuta pod imenom Julijana Tebejić.”

Zatražili su Julijaninu ličnu kartu kao dokaz da je to ona. Ona ju je dodala meni, a ja radnici za šalterom.

Nakon pet minuta čekanja mlađa radnica je došla po Julijanu i zatražila da ova pođe s njom. Pre nego što su prošle kroz vrata od zamagljenog stakla, Julijana je zastala.

“Da li je u redu da moja drugarica dođe sa mnom?”

Radnica je pogledala ka starijoj ženi za šalterom, koja je slegnula ramenima.

“U redu, samo nemojte da obe uđete odjednom, molim vas. Mašina je dizajnirana za jednu osobu.”

Podigla sam obrvu.

“Da li vam ličimo na lezbače?”

“Ne, ne, mislila sam–”

“Opušteno, zajebavam se. Nismo.” Zagrlila sam Julijanu sa strane. “Van njene lige sam.”

…

I tako smo se Julijana i ja našle same u privatnoj sobi sa džinovskim tenkom kod zida sa leve strane. Radnica nas je napustila odmah nakon što nam je objasnila pravila i kako se ulazi u mašinu. Mašina je imala automatska podešavanja, pa nije bilo potrebe da radnica ostane u prostoriji i da nas nadgleda. Ja sam sela na trosed okrenut ka mašini kod suprotnog zida.

“E da, da li si pročitala one dokumente koje sam ti poslala?”

“Počela sam bila sa dopisivanjem Tajron Magnusa sa vladom SAD-a.”

“Poprilično je jebeno kul, zar ne? Na neki način je manifest forsmažornika. Čekaj samo da dođeš do pisma u kome definiše samu tu reč. On je bio taj koji ju je popularizovao, znaš?”

“Stvarno?”

“Da! Znaš kako se samo obraća predsedniku u tom pismu? Lik je carčina.”

Skinula je trenerku i duks. Ispod je imala jednodelni kupaći kostim.

“Nisi se brijala kao što sam ti rekla, je l’ da?”

“Nisam…”

“Dobro je. Ja sam se jednom brijala dan pre i znaš kako me je peklo! Voda u mašini sadrži toliko soli da će bilo kakva mikroposekotina biti pakao.”

Počela je da se penje uz merdevine kako bi ušla u mašinu.

“Gde si ti krenula takva?”

“Prvo, zaboravila si da staviš čepiće u uši.”

Ustala sam s troseda i dodala joj čepiće koje je radnica stavila na stočić kod troseda.

“Drugo, skini i to”, pokazala sam prstom na njen kupaći.

“Molim!?”

“Odeća će ti sprečiti da otupiš sva čula, pošto će ti nešto pipati kožu sve vreme. Razumeš? Vodu u koju legneš i ne osetiš uopšte, pošto je temperatura tečnosti podešena da bude kao tvoja telesna temperatura, i nema nikakvu teksturu.”

“Ali, Hina… Da li možeš da se okreneš onda? Malo me je blam.”

Poslušala sam je i okrenula se.

“Mislim da je vreme da raščistimo nešto, Julijana.”

Čula sam kako tkanina udara u pod.

“Mislila sam da će ti ovo biti intuitivno jasno kad sam ti objasnila mehure, ali izgleda da sam se prevarila… Mehuri se koriste primarno za detektovanje ljudi u okolini. Ali dobri korisnici mogu da vide skoro svaki detalj svega u svom mehuru, ili barem ono što nije iza čaure, koja blokira tu retku energiju. Što znači da je tim korisnicima potpuno svejedno da li nosiš odeću ili si gola. Na primer, znam da imaš dosta mladeža — što bi mogla da proveriš u budućnosti uzgred — a znam i za šibljak—”

Vrata od mašine su se zalupila.

(iz ugla Julijane)

Bilo je kao što je Hina rekla, kao da su sva moja čula prestala da rade. Kao da sam plutala u svemiru, bez svetlosti, bez zvuka, bez mirisa i bez ičega što bi me dodirivalo. Iznenadilo me je koliko brzo mi je ovo stanje postalo normalno, čak sam počela da se pitam kako je osećaj uopšte moguć. Koliko napora je živi svet uneo, koliko se miliona godina razvijao, da bi kulminirao tako razvijenim čulima koja imamo, i samosvešću o tim čulima, verovatno jedinstvenom ljudima.

Sada kada mi je sve to oduzeto, vratila sam se u primordijalno stanje. Bez života i želje za životom, već čisto postojanje.

Nije mi trebalo dugo da zavolim ovaj osećaj.

I kao u naručju osobe koju voliš, barem kako sam čula, um je počeo sve sporije da mi radi.

Vremenski razmak između misli postajao je sve veći i veći.

Samo vreme je postajalo sve mekše i apstraktnije.

Zaboravila sam i da imam telo.

Zaboravila sam da sam gojazna.

Zaboravila sam da sam neobrijana.

Zaboravila sam na ostatak sveta.

Zaboravila sam na majku koju nikad nisam upoznala.

Zaboravila sam na oca čiji je lik uvek bio sakriven iza guste magle.

Zaboravila sam na Hinu, jedinu osobu koja me je ikada nazvala ružnom.

Zaboravila sam na Julijanu Tebejić.

Posle neodređenog vremena, počela sam da osećam nešto što nije bilo ništa od nabrojanog.

(iz ugla Hine)

Trudila sam se da držim svoj mehur što je moguće delikatnijim. Bilo šta jače od ovoga smetalo bi Julijani da oseti sopstvenu energiju. Naravno, nisam smela ni da pomislim da koristim Boginju četiri zida, Julijana ne bi mogla ni da oseti svoju energiju da sam je ostavila aktiviranu.

Nasmejala sam se kad sam to napokon osetila. Oblik energije koja je izlazila iz njenog tela menjao se. Divlji plamenovi koji su nasilno izlazili iz nje polako su se ukroćavali.

Osetila sam kako eksperimentiše sa smanjivanjem i povećavanjem.

Vreme je prolazilo i ona se i dalje igrala. Pogledala sam sat: Ostalo joj je još petnaest minuta.

Nadala sam se da će se pozabaviti potpunim isključenjem energije, kao što smo se dogovorile. Mada, čak i ako to ne uradi, bilo je vrlo produktivno popodne. Mnogim nesvesnim korisnicima može trebati i nekoliko nedelja, pa čak i meseci, da počnu da osećaju sopstvenu energiju.

Ovo me je podsetilo na to kada sam prvi put koristila mašinu za senzornu deprivaciju u stanu ujka Nikole. Do tada sam već osećala svoju energiju vrlo dobro, ali nikako nisam mogla da je spustim potpuno. Sećam se kako mi je objasnio da je za korisnika konstantno korišćenje energije normalno, i da je stanje bez energije vrlo neprirodno i zahteva veliku disciplinu. Uvek mi je govorio kako je bilo lakše saosećati sa ostalim ljudima kada si jednako ranjiv kao oni.

Ujka Nikola je nekada mnogo voleo da sere.

Pitam se da li se mnogo brine za mene? Valjda ne bi trebalo. Trebalo bi da mu je jasno da me je skoro nemoguće ubiti ako ne izlazim previše.

Pet minuta.

Izgleda da se napokon setila. Osetila sam kako se sada plamenovi samo gase. Nije išlo glatko. Smanjivali bi se polako, pa bi se na momente odjednom povećali, pa bi počela da paniči i neko vreme ne bi mogla da ih spusti. Na kraju ih je spustila do deset-petnaest centimetara visine, sasvim dovoljno da svede efekat svoje urođene osobenosti na ljude oko nje na minimum.

Lice joj je prvo isplivalo iz mašine. Bilo je mnogo spokojnije nego kad je ušla. Oči su joj bile zatvorene. Verovatno je zaboravila kako se uopšte otvaraju. Zatim su izronila ramena, pa i ostatak gornjeg dela tela. Onaj lepi mladež je i dalje bio tu.

Kad je otvorila oči i videla moj pogled direktno uperen u njene grudi, energija joj je ponovo pomahnitala.

“Smiri se! Kao što sam rekla, već znam tačno kako sve izgleda…”

“To mi nimalo ne pomaže!” Energija joj je još više podivljala.

Da, ovo je uvek problem kod prvih pokušaja kontrolisanja energije. Iako je curila celog života, curila je na isti način. Pokušaj kontrole kvari taj prirodan balans.

“Slušaj, jasno osećam da će radnica ući za nekoliko sekundi, a tvoja energija dopire sve do vrata i mnogo je gušća nego ranije… Ako je ne smiriš, desiće se porno-scenario pred našim očima.”

Naravno, prirodna reakcija na moje upozorenje bila je da joj energija još više pomahnita. Sad je uveliko izlazila izvan zidova sobe.

Čule smo kucanje na vratima.

Neću lagati, bila sam mnogo radoznala šta će se desiti.

“Da li ste izašle iz mašine?”, čuo se drhtav glas s druge strane vrata.

Julijana je panično uzela peškir i počela da se umotava.

Radnica nije ni čekala odgovor, već je ušla. Zenice su joj bile raširene do kraja, kao kod mačke kada vidi miša.

“Da li je sve bilo u redu?”, upitala je mnogo predusretljivije nego kad smo ušle.

“Sa moje strane je sve bilo u redu”, nasmejala sam se i pogledala ka Julijani. “Tebi?”

“Da, meni je sve bilo strava… Da li je sve u redu?”, zastala je kad je primetila da je radnica čučnula i očito pokušavala da gleda ispod Julijaninog peškira.

Radnica kao da je na trenutak došla pri sebi, pa je ustala i obrisala košulju.

“Izvinjavam se, samo sam primetila da imate prelepe nokte na stopalima, gospođo. Znate, moj nokat na malom prstu je tako mali da se jedva može videti, dok je Vaš… tako savršen.”

“Hvala Vam…”

Sad kad sam se zagledala, zaista nije imala loša stopala – barem ako koristim svoja stopala kao merilo. Jedina vidljiva mana nije ni imala veze sa samim stopalima: bila su bela od osušene soli iz mašine.

“Da li biste želeli da se istuširate sami, ili možda želite da uđem s Vama i pomognem Vam da skinete svu tu so?”

Kad sam čula taj komentar, počela sam da se cepam od smeha. Radnicu kao da je moj smeh ponovo iz transa izvadio, pa je stavila obe ruke preko usta. Julijana je, prirodno, sva pocrvenela. Mora da ni ona nije navikla da čuje ovakve boleštine.

“Izvinjavam se, to je šala među nama zaposlenima, nije trebalo to da kažem pred Vama. Primite moje najdublje izvinjenje”, poklonila se do poda u japanskom maniru kako bi mogla da ponovo zaviri ispod Julijaninog peškira.

“Htela bih da se istuširam, hvala Vam. Da li možete da se vratite za petnaestak minuta?”, Julijana je krenula ka tuš kabini, nadajući se da će pobeći od zaluđene radnice.

Imala sam teoriju: što se neko više odupirao efektu Julijanine urođene osobenosti, to će ga sledeći talas jače pogoditi. Ove stvari obično tako idu, poput spavanja i velike nužde. Što više neko odlaže potrebe, to više te potrebe rastu.

Julijana je stala u mestu kad je čula zvuk kidanja dugmadi na košulji i zatim zvuk padaju pomenutih dugmadi na popločan pod. Zatim su patike poletele slučajnim pravcima vetrova požude, kao i pantalone. Kada se Julijana okrenula, zatekla je devojku u donjem vešu na sve četiri. Jezik joj je bio ispležen.

“Jana je bila nevaljala kučka, Jana zaslužuje kaznu! Av-av!”

Ja sam se zamalo doslovno upišala od smeha na ono što sam gledala.

Ustala sam s mog mesta da bih pomazila Janu po glavi.

“Jana, sedi!”, naredila sam joj.

Toliko joj se svidela moja šaka da je okretala glavu nagore dok sam joj mazila kike, pokušavajući da je poliže.

Okrenula sam se ka Julijani da vidim da li se ona takođe smeje. Gledala je i mene i Janu zgroženo. Izdahnula sam i stavila ruke preko Janinih ušiju da ne čuje.

“U redu, mislim da je najbolje da iskoristim svoju moć da je uspavam. Verovatno će misliti da je ovo nešto između noćne more i vlažnog sna.”

Julijana je klimnula glavom nesigurno.

Ali pre nego što sam krenula da povučem mehur i čauru i da aktiviram Boginju četiri zida, osetila sam nešto u mehuru.

“Sranje, sranje…”

Četvorica, ne, petorica naoružanih muškaraca u skafanderima. AS Val (9 × 39 mm). Pancirna municija.

“Julijana, trči prema tuš kabini! Smesta!”

Naravno, protiv dobre čaure vatreno oružje je korisno samo kao odvlačenje pažnje.

Osetila sam u krajičku svog mehura još jednu osobu kako ide s njima, potpuno nenaoružanu. Osmeh mi se nesvesno pojavio na licu.

“Napokon, nešto uzbudljivo…”

Neću stići da aktiviram Boginju četiri zida na vreme… Za manje od tri sekunde biće na vratima. Bolje je da se držim čaure i mehura. Energija čaure je previše gusta kako bi provodila moje želje u realnosti, pa moram da je skinem i ostanem nezaštićena ako želim da aktiviram BČZ.

Da li da stanem bliže vratima kako bi se što pre rešila nevažnih? Forsmažornik je dovoljno zaostajao za njima da je to bilo moguće.

Jana je sedela paralisana na dupetu. Sigurno je predosećala da će se nešto loše dogoditi. Bilo je teško zamisliti scenario u kome bi ona preživela navalu pancirnih metaka.

Pomazila sam je po glavi. Ovoga puta najnežnije što sam mogla.

“Pa, Jana, šta ćeš? Ponekad je viša sila na delu.”

Mogla bih da je i bacim ka ulazu kada ovi dođu. Ako bih je dovoljno jako zavrljačila, sigurna sam da bih mogla da obrušim vrata i zidove koje su ih podržavali. Možda će mi to i kupiti dovoljno vremena da aktiviram Boginju četiri zida…

Pogledala me je svojim velikim očima, kao da je predosećala svoju sudbinu.

Hina, pičko jedna!

Tuš kabina je bila otprilike dimenzija dva sa tri metra. Bila bi inače vrlo prostrana, ali s obzirom na to da su tri devojke bile u njoj, činila se gotovo skučenom.

Desila se iznenadna promena plana: Pobegla sam u tuš kabinu i povela sam Janu sa sobom.

Pošto smo bile u mnogo manjoj sobi, mogla sam da aktiviram Boginju četiri zida za manje od jedne sekunde. Sela sam i duboko izdahnula kad sam shvatila da smo na bezbednom.

Pošto je moja energija u sobi nadjačala Julijaninu, Jana je došla pri sebi. Prazno je gledala u prostor ispred sebe kao da je ratovala u Vijetnamu.

“Šta… šta sam to uradila…? Taj fetiš je trebao da ode sa mnom u grob…”

Jana je zatim počela da vrišti kad je čula pucnjavu namenjenu nama. I Julijana joj se priključila.

Ovo je bila loša odluka, trebalo je samo da uradim optimalno za pobedu, ne mareći šta će se desiti nekoj rendom smrtnici.

“Hina, šta se jebeno dešava!?”

“Pa, ukratko… Rešila sam nekoliko mafijaša pre nekoliko dana, i državi se to, izgleda, nije svidelo, pa žele da me ubiju.”

Dve devojke na J, jedna gola a druga polugola, pogledale su jedna drugu pogledom koji je otprilike značio: “šta ova ludača priča.”

Ispričala sam im kako sam bila u klubu pre neki dan i da su neki mafijaši kidnapovali mene i još dve devojke, i kako sam iskoristila svoje moći da ih ubijem. Jana je delovala još više zbunjeno.

“Ah da, ona ne zna ništa o moćima. Julijana, da li možeš da joj objasniš? Taman da proverim tvoje znanje!”

“Hina… samo što nisu počeli da pucaju.”

“Ne brini, već su počeli. Ali moja uža specijalnost je neprobojna. Baci pogled.”

Pokazala sam prstom na zamagljeno staklo. Meci se nisu mogli videti, ali moglo se čuti kako udaraju staklo (iako sam prigušivala zvuk koliko sam mogla uz pomoć BČZ). Tačnije, zapravo su meci mogli da se vide u trenutku kontakta sa čaurom kojom je staklo bilo obloženo. Staklo, razume se, nije imalo ni ogrebotinu.

Julijana je izdahnula s olakšanjem, uputila mi prekoran pogled, i počela Jani da objašnjava od A do Š. Kad je stigla do urođenih osobenosti, Jana je otvorila usta i ispustila produženo „A”.

Najlakše je prihvatiti nešto kada ono objašnjava pojavu koju nikako nisi mogao da objasniš bez tog objašnjenja.

“Znači ovo si nesvesno imala otkad si bila klinka? Au, to mora da je bio baš veliki teret… Čekaj, kako je uticalo na tvoje odnose s prijateljima? U stvari, zaboravi na prijatelje – izvini ako previše duboko zalazim – a familija…?”

Julijana se zablenula na trenutak, a zatim je počela da objašnjava čaure i mehure. Jana i ja smo razmenile upitan pogled.

Bez greške je sve izrecitovala. Jani se kao upalila lampica u glavi.

“Aaa, znači zato meci ne mogu da probiju ovo staklo. Obloženo je čaurom, zar ne?”

Julijana je bila ta koja mi je uputila upitan pogled.

Ova devojka brzo kapira.

“Da, tako je. Ovo je moja uža specijalnost.”

Bolje rečeno, deo nje, ali nije bilo potrebe da otkrivam tu informaciju.

“Aha… Pretpostavljam da su uže specijalnosti specifične moći koje forsmažornik razvija tokom života?”

Julijana još nije ni stigla da objasni šta je uža specijalnost, i sada se osećala potišteno što ova radnica koja se slučajno našla među nama brže razume sve.

“Bravo Jana, brzo kapiraš.”

“Hvala! Posle Diraka i Šrodingera, jednostavnost i elegancija ovoga su kao melem na ranu.”

Ispričala nam je svoju priču. Rodila se i odrasla u malom selu kod Kragujevca koje se zove Belušić. Odmalena je imala intenzivnu potrebu da razume stvari, što ju je na kraju dovelo u Beograd i na Fizički fakultet. Radi part-time u ovoj klinici i kao model kako bi mogla da isfinansira život u Beogradu. Sanja da studira na Oksfordu. Potpuno je normalna devojka, i ono sa psom je – barem kako tvrdi – samo njen “izduvni ventil”.

“Znaš da si mogla samo da tvrdiš da te je Julijanina moć primorala da glumiš psa?”, pitala sam je sa smeškom.

Jana je sela pored mene i počela da žvaće mali sapun gledajući prazno u pod ispred sebe. Izbila sam joj ga i rekla:

“Fuj to!”

Nisam mogla da se ne nasmejem malo kad sam povezala to što sam rekla sa njenim fetišom.

“Šta se ti smeškaš? Sve tri smo ovde zbog tebe!”

“Hina, moram da se složim sa njom… Ti jesi potpuno kriva za ovu situaciju.”

“Da, da, priznajem. Ali i dalje ne mislim da sam uradila išta loše na kraju krajeva. Jedino se izvinjavam, dame, što sam dopustila dvojici da pobegnu. Da sam se manje trudila da izgledam kul, mogla sam sve da ih poubijam.”

Julijana je sela s moje druge strane. Osećala sam se kao anime protagonista dok su ove dve dame sa manjkom odeće sedele oko mene.

“Hina, da li vidiš ovo?” Jana je pokazala na staklena vrata. Nešto je pravilo senku na dnu zamagljenog stakla. Kao da je nešto baršunasto polako pokrivalo pod ispred vrata. Pogledala sam gornji deo stakla i videla male čestice kako polako padaju.

“Kako vama nije hladno na dupetu?”

Julijana je ustala s pločica.

“Da, sad primećujem i ja”, oglasila se i Jana. “Čudno, imamo podno grejanje u svakoj sobi… Čekaj, onda je ovo što se nakuplja ispred kabine…”

“Dap, upravo je ono što misliš. Sneg.”

Nije padao tek pomalo, bila je prava mećava.

Sad mi je bilo jasno zašto su ljudi s oružjem nosili skafandere. Ako je ovo bio forsmažornik koji sam mislila da jeste, temperatura će se spustiti do minus trideset-četrdeset stepeni.

“‘Bela smrt’”, šapnula sam sebi.

Nije mi bilo odmah jasno šta da radim.

S jedne strane, mogla sam da pozovem pomoć, ali svi forsmažornici koje sam znala bi odmah počeli da mi daju lekciju o kačenju sa mafijom i državom, i grdili bi me što sam pobegla od kuće i nisam se javljala.

S druge strane mogla sam da pokušam da sve uradim sama i potencijalno umrem. Ako imaju još jednog forsmažornika, onda bi to sasvim sigurno bilo to…

Ustala sam i udahnula duboko kad sam uvidela koji je jedini logični potez.

Nije bilo važno da li ću umreti.

Smrt je prirodan ishod za slabijeg u ovom svetu. Baš kao što je moj otac umro zato što se suočio sa moćnijim. To je prosto pravilo univerzuma.

Skinula sam donji deo trenerke, ostavši samo u duksu i gaćama. Zatim sam iskoristila BČZ da proširim donji deo trenerke koliko sam mogla bez cepanja.

“Dame, zamolila bih vas da ustanete…”

Uradila sam isto s duksem.

“Sada ćete postati vrlo fizički bliske.”

Ovo bi trebalo da smanji njihov rizik od hipotermije. Julijana je malo buckasta, ali trebalo bi obe da stanu u proširenu odeću.

Dok sam čekala da duks dostigne željene dimenzije, mislila sam o predstojećoj strategiji i mahinalno uključivala i isključivala mlaz vode. Prestala sam da uključujem mlaz kada mi je strategija postala kristalno jasna. Umesto toga, zgrabila sam česmu malo posesivnije.

Kada sam završila s duksem, skinula sam zimske čarape.

Dobro je što sam uzela ove debele. Ove bi trebalo da začepe odvod dovoljno dobro…

(iz ugla Zahre)

Osetio sam moćan mehur kako se širi iz pravca tuš kabine. Nisam stigao da upozorim vojnika koji se nalazio kod zida paralelnog kabini.

Veliki metalni objekat je poleteo iz tuš kabine, raznevši polomljeno staklo kabine po celoj sobi i zakucao se u vojnikovu glavu. Objekat je leteo tako brzo da ni ja unutar mehura nisam mogao jasno da vidim šta je to bilo.

Tek sam uspeo da ga prepoznam kada se zaustavio u krvavom mirovanju. Bila je to česma iz tuša, zajedno s ostacima gipsa i keramike na krajevima ventila. Iščupana iz zida nadljudskom silom.

Suvišno je bilo reći da je od glave jedva ostalo traga.

Preostala dva vojnika u sobi su počela da pucaju ka tuš kabini, međutim, zbog njihovog položaja u sobi, između njih i sada širom otvorene tuš kabine nalazio se debeo noseći zid. Jedan vojnik je pritrčao do tog zida, signalizirajući drugom vojniku da prestane da puca. Planirao je da iskoristi zid kao svojevrstan vertikalni rov, koji će ga štititi između rafala.

“Sačekaj, vrati se na svoju–”, viknuo sam na engleskom. Bio sam prespor.

Ženska podlaktica pojavila se iza ivice zida i zgrabila nesrećnika za grlo. Prirodno, gotovo istog trenutka čuo se bučni “krc”. Podlaktica je trup odvukla iza zida. Dva ženska vriska prolomila su se kroz celu sobu, koje je propratio strog uzvik na stranom jeziku koji je morao da bude srpski.

Zar nisam ovoj deci rekao da meta može da vidi i bez očiju..? Ova mlada generacija zaista ne zna da sluša!

Uputio sam se ka meti iza zida.

Ako on još neće da se pojavi, ja ću je oprobati.

Blokirao sam udarac ka slepoočnici koji sam predosetio uz pomoć mehura. Druga njena ruka je takođe poletela ka mojoj glavi, ali na sreću, i ja sam imao drugu ruku! Po prvi put sam video metu svojim očima. Nosila je samo sportski brus i gaće.

“Da li misliš da to utiče na ovog starca?”, pitao sam je na arapskom.

Međutim, ono što jeste uticalo na mene je bio njen pogled. Dugo nisam bio sa ženom, i među ženama sa kojima sam bio, retko koja je imala takav izraz ekstaze u očima. Takvu usredsređenost na mene i samo mene, kao da ostatak sveta za nju i nije postojao.

Ja sam ispunjavao njene plave oči. Njeni zubi su se pokazivali. Široko se smejala.

Nije to bila požuda pomešana sa ljubavlju, kakvu muškarac doživi sa ženom koja ga voli. Ne, ovo je bilo nešto potpuno neovozemaljsko. Njena požuda je u stvari bila žudnja za destrukcijom.

Ova devojka… Ako je pustim da živi, doneće samo nesreću ovom svetu.

Pokušala je zatim da me udari glavom o glavu – a la Zidan – međutim bacio sam se na svoja stara leđa, povukao je za sobom i šutnuo je u zid preko puta tuš kabine. Nije ni milisekundu oklevala i uzela je krvavu česmu sa pokojnika na zidu i gađala me njome.

Blokirao sam je, ali izgleda da sam uložio previše energije čaure u odbranu od samog objekta, pa mi je potiljak ostao gotovo nezaštićen, a od kinetičke energije koju je česma nosila poleteo sam ka ivici zida.

Primetio sam da moja protivnica polako počinje sve teže da diše zbog oticanja disajnih puteva izazvanog ekstremnom temperaturom.

Nažalost, ja sam bio u još gorem stanju.

I dalje sam bio pri svesti, ali trebalo mi je vremena da ponovo ustanem, a kamoli da se borim. Prvi put sam se pogledom susreo sa devojkama u tuš kabini. Obe su bile ugurane u jedan sivi duks i sive trenerke, pripijene jedna uz drugu. Bile su i pokrivene skafanderom vojnika kog je odvukla, ili, tačnije – samim vojnikom. Čarape su bile nabijene u otvore iz kojih su cevi bile iščupane.

Bile su prestravljene kad sam ih pogledao, ali trenutno nisam bio u stanju išta da im uradim, čak i da sam želeo.

Samo mi je žao što onom đavolu nisam mogao ništa.

Nisu bile moja meta. Gasiti živote nepotrebno je najveće zlo u koje i forsmažornik i čovek mogu pasti.

“Uživajte u snegu sa mnom. Zar nije prelep?”, poručio sam im na arapskom, pa i sam bacio pogled na njega.

Nisam se kajao ni zbog čega. Umreti diveći se istoj čistoj lepoti u koju sam se zaljubio tako davno bilo je najlepši mogući način za gašenje plamena života. Pitam se da li je Khalida živa i zdrava? Čuo sam da lep sneg pada poslednjih godina u Aïn Séfri.

Dok su mi ove lepe misli prolazile kroz glavu, moj partner je napokon odlučio da se pojavi i krajičkom oka sam mogao da vidim kako zakucava glavu naše mete u zid.

Napokon… Mora da ga je baš istraumirala kad su se ranije sreli.

Krv koja je kapala iz njene glave prljala je sneg ispod nje. Ali ništa nije kvarilo čistu lepotu mog snega kao njen osmeh, sada nekako još više izopačen nego ranije.

(iz ugla Hine)

“Zdravo, Ajkos. Ili ako preferiraš, gospodine Upišane Gaće”, pozdravila sam svog starog prijatelja, koji me je zatim gurnuo još dublje u zid.

Osetila sam kako se zid iza moje glave ruši.

…

Našla sam se pored zida sobe koja je bila skoro identična našoj – barem pre snežne oluje. Kroz rupu na suprotnom zidu izlazio je visok muškarac u srednjim dvadesetim.

Ovo nije dobro. Ne sećam se ni kako sam doletela dovde.

“Baš se trudiš da budeš strong silent type, a? Ma koliko radio na tome, ništa neće promeniti činjenicu da si se upi-”

Njegov juriš ka meni je uspešno prekinuo moju provokaciju. Krenuo je klasičnim visokim šutom desnom nogom ka mojoj glavi. Ja sam se s lakoćom sagla i desnom pesnicom ciljala na njegova muda. On je na vreme spustio nogu i stigao uhvati moju pesnicu između butina na vreme. Bila je na desetak centimetara od svoje mete. Bez predaha sam počela da ga udaram slobodnom levom rukom u bubreg, koji mu je ostao nečuvan.

Mamicu ti… Kolika ti je čaura? Ovo mora da je oko dva centimetra debelo.

“Šta ti je deblje, čaura ili kita?”

Svetlost sobe je najednom oslabila… Ne, to je netačno, nešto je blokiralo svetlost da dopre do mojih mrežnjača. Bio je to Ajkos, koji se izvio iznad mene i sklopio obe pesnice u malj. Pojačala sam čauru na svom potiljku, vratu i unutrašnjoj šupljini lobanje najbrže što sam mogla.

TRAS.

Licem sam udarila o keramičke pločice poda. Glava me nije bolela.

Prvi srpski vladar je bio Stefan Nemanja… Njegovi sinovi su Stefan Prvovenčani, Sveti Sava i onaj nevažni. Shōwa Tennō wa nimo warukunakatta.

Ho sempre amato la mia città, ma finché non ho viaggiato all’estero, non mi sono reso conto di quanto la mia città fosse davvero meravigliosa.

Namari no Sora Omoku tarekomi

Mashiro ni yodonda

Dobro je…

Mozak mi je i dalje funkcionisao bez problema.

Ali nisam osećala lice. Kad sam napipala nos, primetila sam da ga više nije bilo tu.

Nije odmah nastavio da me napada iako sam ležala na zemlji barem nekoliko sekundi.

“Šo e, laši li se…”

Dok sam ustajala, pokušala sam da govorim, ali umesto reči iz usta mi je izlazila mešavina krvi i pljuvačke. Tad sam shvatila da je moja vilica takođe uništena. Umesto da bude pričvršćena, visila je.

Pogledala sam ga besno u oči. U njegovim očima nije bio bes, već mešavina sažaljenja i gađenja.

Žao ti je što si uništio ovoj lepoj devojci facu? Gadi ti se što je ova devojka sada nakazna?

Skočila sam kao opruga i uhvatila mu glavu između svojih butina. Zatim sam ga divlje udarala u i dalje lepu facu najsnažnije što sam mogla.

Misliš da me trenutno boli kurac za moju facu.

Udarila sam mu nos obema rukama, učinivši ga sada blago krivim.

Ti i tvoje uništenje ste jedine dve stvari koje su mi trenutno važne na ovom svetu.

Zadihala sam se nakon serije udaraca. Iskoristio je to da mi raširi butine i baci me sa sebe.

Neka tečnost mi je ušla u usta.

Slano…

Završila sam nasukana u slanoj vodi u mašini za čulnu deprivaciju. Kako se približavao mašini, njegovo korpulentno telo je ponovo blokiralo svetlost sobe.

Bitka se bližila kraju.

Želeo je da me dovrši i verovatno je izabrao ovo mesto kako on sam ne bi video šta će učiniti mom telu. Znao je da nisam tip koji umire lako.

Šokantno si mek za nekoga tako krupnog.

Mašina je bila dovoljno velika da mi se i on pridruži. Pritisao je dugme za zatvaranje vrata s unutrašnje strane. Kada su se vrata zatvorila, osetila sam kako i on povlači svoj mehur. Njegove noge su dodirivale moje. Mogla sam da čujem njegovo i dalje mirno disanje, kao i ravnomerne otkucaje njegovog srca.

Povukla sam i ja svoj mehur. Zatim i čauru.

Pitala sam se kako je moj ekstatični osmeh izgledao bez pokretne vilice.

Trebalo mi je manje od sto milisekundi da aktiviram Boginju četiri zida.

BAM.

Začuo se zvuk udaranja njegovih leđa o metalni plafon mašine.

Mogla sam odmah da osetim kako mu se kolena tresu kad je shvatio da su njegove ruke sada bile prikovane za vrh mašine u položaju nalik Hristovom raspeću.

Sine, ti nemaš pojma kakvu si kardinalnu grešku napravio.

Sada je bio kao mušica koja je uletela u paukovu mrežu.

Zatim sam uz pomoć svoje drage Boginje vratila vilicu na mesto uz vrlo zadovoljavajući ‘škljoc’.

“Da vidimo… Tu, tu, tu! La, la, la! Ma, ma, ma! Ma, bez ikakvog problema. Dobro je, samo je bila ispala iz ležišta.”

Čula sam da mi glas sada zvuči nazalnije. Verovatno zato što nemam jebeni nos.

Zasmejala sam se napokon ljudski, unevši mu se u prestravljenu facu.

“Sada želim da mi pokažeš svoju pravu moć!”, podigla sam se do njegovog uva da mu šapnem. “Želim da se upišaš u gaće kao nikada ranije.”

Panično je pokušao iz sve snage da se odupre Boginjinim kandžama. Verovatno je računao na loš strukturni integritet mašine, ali po jedan sloj čaurolike energije spolja i iznutra činili su je praktično neprobojnom.

Potapšala sam ga nekoliko puta po međunožju.

“Želim da vidim dva potoka niz tvoje butine! A ako budem zadovoljna, ubiću te brže.”

Posle deset minuta izašla sam iz mašine za senzornu deprivaciju osvežena i spremna da se suočim sa predstojećim danom. Pošto gotovo da nisam imala odeću na sebi, bilo je vrlo lako sprati svu krv i urin sa sebe. Trebalo mi je manje od minuta da to uradim. Još jedan minut pre toga sam provela dovršavajući Ajkosa pošto je izvrsno iscedio svaku kap iz bešike.

Ostatak sam provela obnavljajući svoj nos. Na sreću, koža je bila samo malo oguljena i verovatno će izgledati normalno za nekoliko nedelja. Kosti su bile izlomljene na desetak mesta, stoga sam se toliko zadržala. Nisam htela da me moje nove drugarice vide kao Voldemorta.

Pa čekaj, Hina, nije valjda da misliš da će i dalje želeti da budu tvoje drugarice nakon što su te videle kako se boriš kao životinja?

Odlučila sam da se pravim da sam ranjena i iscrpljena kada uđem u našu rezervisanu sobu kroz rupu u zidu.

Hina, idiotu! Previše si se zadržala popravljajući svoj nos. Možda su umrle od hipotermije.

Zagazila sam u netaknut pokrivač snega u našoj sobi kroz rupu u zidu.

Neverovatno, zaista se ne topi… Mora da koristi kletvu, mogu da osetim vrlo suptilan trag energije u svakoj pahulji. Kakva prelepa i beskorisna moć.

Zavirila sam u tuš kabinu u kojoj sam ih ostavila.

Kao prvo, Bele smrti više nije bilo kod zida.

Drugo, pokrila sam oči zato što sam se osećala kao da gledam nešto što nije trebalo da gledam. Reći ću samo da je trenje između njih u mojoj proširenoj odeći verovatno bilo i više nego dovoljno da ih drži podalje od hipotermije. Nije im ni bio potreban skafander od vojnika kog sam im dodala. Leš jednog vojnika bio je na drugoj strani kabine, kao da je posthumno uživao u šouu – iako mu je glava visila sa strane kao da vrat bio napravljen od želatina.

A da, potpuno zaboravih na Julijaninu urođenu osobenost. Mora da se ponovo aktivirala u trenutku kad sam ja isključila BČZ u tuš kabini.

Duboko sam odahnula.

Sve je dobro ispalo na kraju, ali ako mi je neki državni forsmažornik zadao toliko nevolja, neću imati šanse protiv njega…

Pogledala sam oko sobe. S moje leve strane nalazio se leš vojnika kog sam pogodila česmom. Blizu mašine za senzornu deprivaciju bio je još jedan bezglavi leš vojnika. Pored njega je bio jedan dalje uzdrhtan preživeli.

Interesantno, mora da sam ovog slučajno ubila pošto se uopšte ne sećam.

Pravo ispred mene, na pragu otvorenih vrata, stojao je krupan čovek.

“Hina, imaš dosta toga da mi objašnjavaš.”

Odahnula sam i krenula ka njemu. Tek kada sam mu se približila videla sam kolike je podočnjake imao.

“U redu, ujka Nikola. Ali hajde da to obavimo izvan ove sobe.”

Hodala sam na prstima ka izlaznim vratima i pokazala ka tuš kabini.

“Slažem se. Zato nisam ni ušao.”

Ujka Nikola je bio čovek koji je poštovao lični prostor drugih ljudi.

Nisam propustila priliku da iskoristim preživelog vojnika kao glasnika.

“Poruči im da će biti ozbiljnih posledica ako nešto poput ovoga pokušaju još jednom.”

Ne savetujem im da se igraju sa prirodnom nepogodom koja je ovako hirovita i jetka.





VI – Ružan plafon

Vojska Republike Srpske upućuje posebnu zahvalnost sledećim forsmažornicima:


	Petru Janjuševiću za veliki doprinos u prikupljanju informacija;

	Miroslavu Karabatiću za preko 130 poraženih protivnika;

	Iliji Janjuševiću za preko 750 poraženih protivnika.



Za srpski narod vi ste nevidljivi, ali bez vas on ne može.

Živela Srbija!

(prepis zahvalnice iz arhive Uprave za obaveštajno-izviđačke poslove Generalštaba Vojske Srbije; datuma 2.8.1995)

(iz ugla Nikole; dan posle meča između Svesečućeg mača i Tiktaka; Osaka, Japan)

Ljudi na ulici su me gledali popreko dok sam hodao do svog odredišta. Navikao sam na ovakav tretman u Japanu zbog svoje visine i širine, ali neke stvari su se razlikovale od njihovog uobičajenog ponašanja prema meni.

Na primer, svaka majka koja je bila sa detetom bi pokazala ka meni, i rekla svom detetu “Promotri onog bijednika ondje. Nipošto nemoj biti takav, Hirohito.”

Otkad Japanci pričaju hrvatski?

Pripušilo mi se. Otišao sam u manju prodavnicu da kupim cigare. Prodavnica se zvala C-market.

Za kasom je radio stariji čovek sa kosom koja mu je padala niz leđa. Mogao sam da vidim da je čitao neko staro izdanje Politike – kakvo su prodavali još pred raspad Jugoslavije.

“Hello, do you have blue Camels?”

Nisam nešto naročito volio plavi Kamel, ali hteo da kupim pakovanje u Miroslavljevu čast. On je kupovao žuti, ali on je bio daleko previše jak za mene.

Prodavac nije podigao pogled sa novina.

“Ovdje prodajemo samo kruh, Ciganine”, rekao je odsečeno.

Okrenuo sam se oko sebe. Video sam toalet papir, nudle u čaši, čokolade, kitketove sa ukusom morskih plodova, alate za samozadovoljavanje. Ali nigde hleba.

Da ne pominjem da su cigare bile odmah iza njegove glave.

“Okay, thank you”, rekao sam i izašao.

Čuo sam agresivno pljuvanje iza zatvorenih vrata prodavnice.

Uglavnom sam bio čovek koji je voleo da uživa u šetnjama, nikada ne produžavajući korak. Ali nakon scene u prodavnici, doslovno sam trčao ka svojoj destinaciji što sam brže mogao, držeći ruke preko ušiju.

Uzdahnuo sam od olakšanja kad sam napokon ušao u zgradu. Kao da sam ronio u podvodnu pećinu i napokon sam došao do dela koji nije bio ispunjen vodom. Uhvatio sam se za lice kad me je tama zgrade pokrila.

Moraš da spavaš, Nikola. Ne možeš više ovako.

Činilo mi se kao da celu večnost putujem ovde. Hodnici njihove zgrade su mi delovali užasno pusto, iako sam video nekoliko ljudi kako se energično spuštaju niz stepenice.

“Jeti! Aaaaaa!”, viknula je Hina nakon što je otvorila vrata. Međutim, uskoro se poklonila kao dobro vaspitano japansko dete. Primetio sam da je njen pogled bio prikovan na i dalje pritvorena vrata.

“Slušaj, Hina, u vezi tvog-”

“U našoj kući prvo izuvamo se.”

Japanske kuće su uvek imale malu sobicu pred ulazom za ostavljanje cipela.

“Čekajte me u dnevnoj sobi. Da li želiš nešto da pojiš?”

Baš kad sam hteo da joj pohvalim srpski…

“Mača ako imate.”

Zalupila je kliznim vratima koja su vodila u glavni hodnik stana.

Ipak, iako je umela sa vremena na vreme da pogreši, izgleda da joj je srpska gramatika bila na pristojnom nivou. Barem u poređenju sa njenim izgovorom, koji je i dalje bio vrlo japanski. Već čujem kako je njeno “l” simpatično zvuči. Doduše, da je u srpskoj školi verovatno bi je ismevali zbog toga…

Izuo sam cipele i polako ušao kroz klizna vrata. Uputio sam se ka sobi paralelnoj kliznim vratima, u kojoj se videla sofa osvetljena jutarnjim japanskim suncem.

Seo sam na sofu i zabacio glavu. Plafon je bio beo. Kao svaki drugi beo. Zapitao sam se zašto nije ljubičast. Dok sam vodio debatu o prednostima ljubičastih plafona u glavi, Hina mi je donela šolju čaja.

“Da li Vam se sviđa naš plafon?”

“Nimalo.”

“Moj otac mrtav, zar ne?”

“Jeste.”

Uzeo sam gutljaj vrele mače i nastavio svoju debatu sa plafonom. Učinilo mi se da je dobio velika usta odjednom i da je počeo da priča sa mnom veselim dečijim glasom. Delovao mi je odnekud poznato.

“Da li sam ja kriva..?”

“Za to što vam je plafon ružan? U potpunosti jesi.”

Čuo sam šmrkanje nosa.

Da li je prehlađena to..? Ili moj humor ne pomaže ovde?

“Nisi ti kriva. Protivnik je jednostavno bio loš za njega. To je kraj priče”, rekao sam joj, ne skidajući moj pogled sa prijatelja na plafonu.

“Ali tata… tata više puta govorio… bio je jači… pre nego što se rodila.”

“Nije ni toliko oslabio po mom mišljenju. Gledaj, Hina. Tigar možda jeste jači od ajkule, ali ne pod bilo kojim uslovom.”

Ponosan sam bio na ovu komparaciju koju sam smišljao tokom leta.

“U moru bi recimo sasvim sigurno izgubio. Šta može tigar protiv ajkule na pučini okeana da uradi? U prevodu, tvoj otac je izabrao pogrešne uslove za borbu, a i pogrešnog protivnika za sebe. Bio je arogantan i mislio da može da dobije bilo koga, bilo gde, u bilo koje vreme. I to ga je koštalo.”

Umesto odgovora usledila je potpuna tišina. Gledala me je nekoliko sekundi netremice, a zatim je počela nekontrolisano da rida.

Palo mi je na pamet da izgovorim ovde neke reči utehe, ali bio sam svestan toga da ne mogu ništa da kažem što bi učinilo situaciju manje bolnom.

Pustio sam je da plače.

Prošao je minut.

Pa dva.

Pa pet.

Deset.

Petnaest.

Deset puta dva.

Milenijum.

Deset plus pet.

“Otac… obećao snimak”, rekla je obrisavši suze.

Bežite duhovi.

Ošamario sam sam sebe nekoliko puta.

Tako je, možda će je to utešiti! Miroslav je bio dosta kul na njemu… osim na samom kraju naravno. To je ipak bio njegov memento na neki način.

Bacio sam joj USB fleš na kome je bio zvaničan snimak meča. Organizatori su ih prodavali odmah po završetku meča. Obično su imali nekoliko kamera koje su pratile akciju iz više uglova. U zavisnosti od važnosti meča, mogli su da se prodaju i za više od sto-dvesta dolara.

Ovaj me je koštao više od deset hiljada.

Da budem pedantan – ovo je bila izmenjena verzija. Izbacio sam krvav kraj zbog Hine, razume se.

“Slušaj, Hina. Ja sam tvom ocu nešto obećao.”

Kako sada najbolje da joj kažem ovu informaciju, plafonu? Mislim da bi možda bilo najbolje da idem direktnim putem – da je ne držim previše u neizvesnosti.

Perifernim vidom sam mogao da vidim kako joj je uplakani pogled bio prikovan za USB fleš u rukama.

“Od danas ću se ja starati o tebi. Ideš sa mnom za Srbiju čim završimo papirologiju.”

Čuo sam njene male korake kako se udaljavaju. Vrata njene sobe su se zalupila.

Nastavio sam da gledam praznim pogledom u plafon, prisećajući se glasa koji sam čuo ranije. Došlo mi je da se udarim u čelo kad sam shvatio kome je pripadao.

Miroslave… Kako ti je glas samo nevino zvučao kad si bio dete. Šta da radim sad sa tvojom ćerkom, kada tebi, mom najboljem drugu, nisam mogao da pomognem?

Odmah nakon razgovora sa Hinom, bacio sam se na kupovinu hrane za nju. Pošto mi vrata njene sobe nisu odgovorila kad sam ih pitao šta Hina hoće da jede, odlučio sam da ću kupiti ono što se meni jelo.

Pre nego što sam otišao u kupovinu, svratio sam u lokalni kafić kako bih nastavio sa obavljanjem poslova. Naručio sam kafu i mača late istovremeno: jedno za telo, drugo za dušu.

Čim su mi pića stigla, bacio sam se na posao. Prvo: sahrana.

Po Miroslavljevoj želji biće sahranjen u Osaki, u kojoj je proveo značajan deo svog života.

Pošto je njegova smrt i dalje bila nezvanična za ostatak sveta, na sreću morao sam da obavestim jedino forsmažornike koje je poznavao. Na spisku koji mi je ostavio bilo ih je svega 23.

Već sam se pobrinuo za rezervaciju mesta za sahranu tokom višečasovnog čekanja leta na Kenediju, kao i kupio parcelu i nadgrobni spomenik.

Nije bilo lako naći kamenoresca koji je hteo da napiše njegovo ime i na japanskoj katakani i na latinici (nisam hteo ni da pomislim na ćirilicu), ali nakon desetak poziva našao sam jednog. Mnoge je slovo ‘ć’ u Karabatić uplašilo, i moja nastojanja da je to samo ‘c’ sa malom crticom iznad nisu pomagala.

…

Jedna pakla kasnije, i sve pozive sam obavio. Bilo mi je malo teško da komuniciram sa nekim Japancima, pošto uglavnom nisu pričali ni engleski ni latinski. Da ne pominjem hrvatski…

Do samog kraja sam se nećkao da li da pozovem i Sju Sina. Rekao mi je po završetku meča da bi mu bila čast da dođe na sahranu “legendarnog Svesečućeg mača” i dao mi svoj broj.

Pitao sam se da li nužno želim da dođe na sahranu mog najboljeg prijatelja, i nesvesno počeo da zamišljam kako bi se slagali da su se upoznali.

Verovatno bi se slagali oko budizmu, i tim duhovnim stvarima. Obojica su bili stereotipični forsmažornici sa strastima koje svet oko njih nije mogao da obuzda… Ali poklali bi se oko žena. Sju Sin je očito mrzeo Japanke više od svega – kao tipični kineski patriota – dok je Miroslav bio neviđeno opsednut njima. Sećam se kad je doputovao u Japan po prvi put koliko mi je pričao o Japankama… pa čak i poslednjih godina svog života dok je bio udovac.

Podigao sam šolju mača latea da otpijem još jedan gutljaj, ali sam shvatio da je potpuno prazna.

“Hankachi?”, visoki japanski glas se začuo iznad mene.

Podigao sam pogled.

Konobarica je držala maramicu obema rukama, gledajući me očima punim nežnosti.

Nije valjda..?

Pipnuo sam gornji deo obraza i držao prst tu neko vreme.

“Thanks.”

Uzeo sam joj maramicu i obrisao lice.

Pozvao sam Sju Sina. Dao je potvrdan odgovor.

I na samom kraju, bila je još jedna osoba koju je trebalo pozvati na sahranu. Nije bila na spisku koji je Miroslav sastavio, ali sam lično smatrao da je svakako morala da prisustvuje.

Okrenuo sam njen kućni broj. Nije se javljala.

Izdahnuo sam.

Pošto sam završio pripreme za sahranu, mogao bih da počnem sa falsifikovanjem nekih dokumenata za nju… Zaista ne želim da ga pozovem, ali moram.

Sutradan, nakon što sam dostavio Hini hranu za taj dan, uputio sam se ka njenoj školi da uzmem prepis njenih ocena i da je ispišem.

Nakon što sam obavio svu papirologiju, Hinina učiteljica je želela da sedne da porazgovara sa mnom.

Učiteljica me je prijatno iznenadila nivoom svog engleskog. Daleko je premašivala svaku drugu osobu sa kojom sam pričao. Jedina mana koju sam mogao da primetim je njen vrlo suptilan japanski naglasak.

Kosa joj je bila vezana u visok, dugi rep koji joj je padao sve do donjeg dela leđa. Dva velika pramena kose su joj uokvirila lice, nekako čineći njen pogled još prodornijim.

Po našem ulasku u njen kabinet, zaključala je vrata za sobom i pristojno mi ponudila mesto ispred njenog stola.

Kabinet je bio izuzetno tih, pa je moje gutanje knedle ispalo mnogo bučnije nego što sam očekivao.

“Gospodine Nikola, da li biste želeli čaj?”, ponudila me je.

Kad sam seo, primetio sam da je cela kancelarija bila jezivo bela. Kao da je kanta bele boje eksplodirala i obojila svaki zid, svaki komad nameštaja, u najneutralniju moguću belu boju.

Poskočio sam malo – podna lampa me je oblikom i bojom abažura podsetila na Tiktaka.

“Ne, hvala. Ne pijem zeleni čaj. Da li možda imate maču?”

“Nažalost ne, imamo samo zeleni čaj i nanu ovde.”

“Onda samo voda, molim Vas.”

Sipala mi je čašu vode i sela preko puta mene sa šoljom zelenog čaja.

“Elem, želela sam da popričam sa Vama oko stvari koje sam primetila o Hini kao njena nastavnica. Pošto ste vi, kako sam razumela, njen novi staratelj, zar ne?”

Klimnuo sam glavom.

“U redu. Za početak: nasuprot njenim ocenama, ona je očito vrlo pametna devojka, međutim – kako ovo da sročim – vrlo je… kapriciozna po svojoj prirodi. Što se tiče predmeta koji je interesuju, poput Likovnog, Istorije i Sveta oko nas, ona je izvrsna. Deluje mi kao da je posebno interesuje hemija i arhitektura, što potencijalno može biti karijera za nju u budućnosti, ako podigne ostale ocene…”

Pauzirala je da uzme gutljaj čaja.

“Što se tiče ostatka ocena, dobija jedva prolaznu ocenu. Posebno je loša u Japanskom i Engleskom, bez obzira na njenu mešanu krv. Da li možda znate kakav je njen nivo srpskog?”

“Gramatika joj nije baš najbolja, ali rekao bih da može da komunicira bez većih problema.”

“Ah, vidite, to pokazuje da bi trebalo da bude sposobna da nauči engleski bolje od prosečnog japanskog deteta. Ali njene ocene to uopšte ne pokazuju.”

Nastavila je da priča o predmetima koji joj ne idu još nekih pet minuta. Trudio sam se da je slušam što pažljivije mogu, ali ne mogu poreći da su moje misli lutale na sve strane. U nekon trenutku sam počeo da razmišljam o odnosu težine između slona i miša, i kako se to poredi sa odnosom između dužine njihovih tela.

Lupila je rukom o sto, kao da je primetila da je glava počela da mi luta.

“Ovim završavamo razgovor o ocenama. Elem, treba da popričam o stvarima koje su me brinule još više od ocena.”

Uzela je još jedan gutljaj čaja, činilo se značajno veći nego prethodni.

“Hina je više puta dolazila u školu sa modricama po telu. Jednom je došla sa velikom masnicom na oku koja je pokrivala i veliki deo obraza ispod.”

Gledao sam je mirno, bez komentara. Izgleda da je bila iznenađena nedostatkom reakcije sa moje strane.

“Mogu li da Vas pitam kakav je vaš odnos sa Hininim ocem?”

“Rođaci smo sa mamine strane”, lagao sam.

“U redu… da li ste primetili zabrinjavajuće znake kod njega dok ste odrastali zajedno? Kao na primer muke sa kontrolom emocija, tendencije ka nasilju…”

Zagledao sam se u vodenu površinu svoje čaše dok je pričala i uzeo nekoliko gutljaja, koji su – barem mi se tako činilo – odzvanjali kroz ućutkalu sterilnu prostoriju.

„Pa, za početak, ceo život je bio zaluđen kendom i borilačkim veštinama. Gledao je gomilu samurajskih filmova. Oduvek je želeo da se preseli u Japan i otvori svoj kendo dojo. Još otkad smo bili klinci, uzimao bi velike grane koje pronađe, zauzeo samurajski stav i mahao njima dok se ne umori.”

“Razumem. I Vas lično nije nikada, da kažemo, prebio?”

Pogledao sam u ružnu podnu lampu ponovo.

“Nikada. Nije bio nasilan čovek.”

Zapravo me je prvi put udario pre neki dan u kafani, ne računajući kad smo trenirali kao deca.

“U redu. Da li mogu da Vas pitam čime se Vi bavite?

“Advokat”, uzeo sam nekoliko gutljaja vode. “Da li postoji još zabrinjavajućih stvari koje bi trebalo da znam?”

Trepnula je nekoliko puta uzastopno.

“Vidim… Pa, ona je takođe pokazala neke, da kažemo, nasilne tendencije.”

Podigao sam obrvu.

“Kao na primer?”

“Pa, vidite, potukla se sa nekoliko svojih školskih drugova. Jedan dečak je imao lakše prelome ruke.”

“Da li je možda vršnjačko nasilje bilo umešano tu?”

“Koliko mogu da vidim nije. Samo neke verbalne čarke koje su uvek prisutne kod dece njihovih godina.”

“Aha. Kao na primer?”

Stavila je lakat na sto i nagnula glavu na prste.

“Na primer, ismevali su je za njenu gušću kosu u poređenju sa japanskim standardima, sakrili su joj pernicu, zvali je ‘panda’…”

Držala je pogled spuštenim dok se nisam oglasio.

“Panda? Ne razumem.”

“Nisam sigurna ni sama zašto, ali nažalost postoji mogućnost da je to otkad je dobila masnicu na oku.”

Ustao sam.

“U redu, hvala Vam na informaciji.”

Poklonio sam se nastavnici u japanskom stilu. Uzvratila mi je još dubljim poklonom.

“Nema na čemu, gospodine Nikola. Nadam se da ćete se lepo brinuti o našoj Hini.”

Izašao sam sa još više briga iz njene kancelarije. Nisam zatvorio vrata njenog kabineta, već sam ih ostavio otprilike jedan centimetar otvorena – bio sam besan.

Vaša Hina malo sutra.

Dva dana kasnije. Manje od dvadeset četiri sata do sahrane.

Ispijao sam svoj drugi mača late tog jutra. Na ekranu mog telefona je bio aktivan poziv. Zvonilo je, ali se niko nije javljao.

Poslednjih nekoliko noći sam spavao. Umor je nadjačao moj strah od onoga što sam znao da me čeka kada zatvorim oči. Snovi su mi od detinjstva bili neverovatno realni i detaljni, i obično su bili reminiscencija prošlosti.

Nekoliko puta sam sada doživeo Miroslavljevu poslednju bitku u snu u “punoj rezoluciji” – uključujući sakupljanje njegovih delova tela naposletku.

Jedino su noge i donji deo stomaka bili tu gde je trebalo da budu. Ostatak je bilo skoro nemoguće sakupiti. Ne samo da je bio razbacan po celoj ulici – koja je uskoro bila prepuna policije i kola hitne pomoći – nego se i pomešalo sa ostacima ljudi koji su bili te loše sreće da se zateknu blizu.

Video sam ponovo kako sam iskoristio svoju užu specijalnost na nekoliko policajaca kako bih mogao neometano da vršim svoju istragu.

Hina se napokon javila.

Hvala Bogu…

“Halo.”

“Halo, Hina.”

“Halo.”

“Da li jedeš kako treba?”

“Jedem dosta. Sad hoću još.”

Pitanje je bilo suvišno pošto je svaki put kada sam dolazio da joj dostavim hranu, uključujući jutros, frižider bio potpuno prazan, iako nisam štedeo na hrani uopšte. Jela je pet kila samo pirinča dnevno.

“Kako se osećaš?”

“Loše.”

Zavladala je tišina na drugoj strani slušalice, a i meni je ponestalo šta da je pitam.

“Kad sahrana?”, pitala me je.

Zagrcnuo sam se.

“Sutra… u 12. Da li hoćeš da dođeš?”

“Da, mislim hoću.”

Zapisivao sam u svesku: “Ne razume korišćenje pomoćnih reči ‘da, je’. Perfekat sa glagolom biti takođe.”

“Drago mi je da to kažeš, Hina. Ne znam kakva su očekivanja u Japanu, ali kod nas deca nisu obavezna da idu. Naravno, ako ti želiš, neću da-”

“Hoću”, rekla je i spustila slušalicu. U glasu se osećala nekakva čudna nepokolebljiva odlučnost.

Kad sam došao do njenog stana da je pokupim pred sahranu, iznenadile su me dve stvari.

Prvo: obukla se prikladno. Crna majica i duga crna pufnasta suknja. Jedino joj patike nisu bile crne boje.

Drugo: bila je primetno mršavija nego kad sam je video pre nekoliko dana. To se odražavalo u njenim obrazima i vratu, koji su bili upali.

“Kažeš da si jela?”

“Da.”

Bacio sam pogled na frižider i špajz ponovo. Oba su bila potpuno prazna. Čak su i posude i tegle za kristal-šećer i med bile potpuno prazne.

“Da li ste držali i brašno ovde?”, pitao sam je dok sam gledao po špajzu.

“Jesmo.”

Odlučio sam da ću da testiram ovu devojčicu na pantljičaru što pre moguće.

…

Na sahranu smo stigli za dvadeset minuta.

Pozdravio sam se sa svim forsmažornicima tamo. Na kraju osmoro nije došlo niti odgovorilo na poziv. Bilo nas je ukupno 17 u sali, ne računajući monaha ili zaposlene. Sju Sin mi je javio da će da kasni.

U sali nije bilo prozora. Štaviše, nije bilo ni zidova - crno-bele zavese su ograničavale prostor. Pod je bio između svetložute i rezeda boje, i mek, pošto je bio prekriven takozvanim japanskim tatamijem.

Bilo je sablasno tiho. Jedino je ćumur goreo na oltaru na suprotnom kraju sobe od ulaza. Ispred oltara se nalazilo desetak redova crnih jastučića za sedenje. Jastučići su bili udobni prvih desetak minuta, ali kolena su ubrzo počela da mi trnu nakon toga.

Sanduk je bio zatvoren, razume se. To nije bilo ništa neuobičajeno kad su forsmažornici bili sahranjivani.

Hina i ja smo seli sami u zadnji red.

Monah u crnom kimonu je počeo da recituje sutru svojim dubokim glasom, okrećući perlastu ogrlicu oko vrata posle svake strofe.

Hina je uglavnom odsutnim pogledom gledala u pravcu sanduka.

U nekom trenutku je podskočila i letimično pogledala preko ramena ka ulazu.

Uskoro je Sju Sin je seo na prazan jastuk pored mene.

Na moje iznenađenje, nije izgovorio nijednu perverziju – štaviše, nije ništa rekao za vreme cele ceremonije. Spojenih dlanova je gledao ka monahu, bez trunke osmeha na njegovom licu.

Izgleda da su njih dvoje još sličniji nego što sam mislio… Ipak mi nije žao što sam ga pozvao.

Po završetku ceremonije odahnuo sam. Istegao sam noge polako, natenane.

Možda su napravili sedenje ovako neprijatnim kako bi ljudi zaboravili na svoju tugu zbog bola – ili bolje reći, zahvaljujući bolu. Moram priznati da donekle urođuje plodom.

“Zašto ne koristiš čauru uopšte, barem na nogama?”, upitao me je Sju Sin, koji nije izgledao kao da je imao bilo kakvu nelagodnost.

“Ne volim da koristim energiju osim ako mi baš zatreba.”

Nasmejao se i nazvao me ludakom.

Osetio sam kako mi Hina povlači rukav. Čučnuo sam kako bi bio na njenoj visini.

I dalje bole noge…

“Kinez Gospodin je”, Hina mi je šapnula na srpskom.

Trepnuo sam nekoliko puta zbunjen.

“Pitaš me da li je gospodin Kinez?”

Klimnula je glavom. Ja sam joj klimnuo glavom. Ona je klimnula glavom.

Izvadila je parče papira i počela nešto da crta.

Sju Sin je zatražio da porazgovaramo nasamo.

Progutao sam knedlu, ali sam krenuo sa njim do hodnika ispred sale.

“Možemo li samo da ne odemo previše daleko da nas Hina ne izgubi?”

“Pretpostavljam da je ova mala ćerka Svesečućeg mača?”

“Da, tako je.”

“Ne brini, neće nas izgubiti ma koliko se udaljili.”

“Kako znaš?”

Prekrio je oči šakom.

“Brate, pa ti zaista ništa ne osećaš…”

“O čemu pričaš?”

“Mala koristi toliko mnogo energije u mehuru da mislim da je nemoguće ne osetiti… Vidi se da je potpuni amater. Nikome ne treba toliko velika gustina za mehur.”

“Čekaj, čekaj… Da li si siguran?”

Miroslav mi je rekao da Hina nije znala ništa o kontrolisanju energije. Izričito je i tražio od mene da je ne uvodim u taj svet.

“Da, naravno. Lako je pronaći izvor mehura kada je tako gusta energija.”

Da li je samouka..?

“Ne znam kako je naučila… Ne bi trebalo da je znala išta da radi sa energijom.”

“Pa, nije toliko daleko od istine, brate. Ovo što trenutno radi može je samo ubiti. Džabe detekcija kada svima telegrafišeš svoju lokaciju i trošiš značajnu količinu zaliha energije…”

Uhvatio sam se rukama za glavu i kleknuo.

“Izvini, Miroslave…”

Užasne slike su mi se ređale u glavi. Smrti, pokolj, destrukcija.

“Šta da radim? Šta da radim? Šta da radim?”

Uhvatio me je rukom za okovratnik i podigao nazad u stojeći položaj. Njegovo lice se našlo opasno blizu mog dok me je streljao žestokim pogledom.

“Ne budi patetičan. Zar nije očigledno? Nauči je da kontroliše energiju. Daj joj alate da je ne pojedu veće zveri.”

“Obećao sam mu!”, samog sebe sam iznenadio time koliko je bučno ovo izašlo iz mene. “Obećao sam Miroslavu da ću se brinuti o njoj! Da je neću uvesti u taj svet!”

Nasmejao se.

“Taj tvoj Miroslav je izgleda bio budala.”

Uhvatio sam i ja njega za košulju.

“Koga si na–”

Udario me glavom o glavu.

“Njegova ćerka je već uveliko ušla u taj svet. Ušla je u taj svet onog trenutka kad je jebeno saznala za postojanje forsmažornika! Znala je da je on bio broj jedan, zar ne? Da li je i videla neku borbu?”

Pogledao sam u stranu i klimnuo glavom.

Snimak…

“I misliš da dete neće želeti da ima supermoći kao njen otac? Koje dete jebeno ne bi želelo to!?”

Pustio me je.

“Slučajno se poklopilo da dete ima dovoljno klikera da provali kako da zapravo manifestuje energiju… Ne moraš da kriviš sebe. Učenje nekoga kako da koristi energiju nije loša stvar sama po sebi, ali moraš ga naučiti i da bude dobar čovek uz to.”

Klimnuo sam glavom mahinalno.

“Moć sama po sebi neutralne je nijanse. Boju joj daje moral čoveka koji je poseduje.”

“Našla!”, čuo sam Hinin glas u tom trenutku.

Da li je razumela o čemu pričamo? Ne, ne bi trebalo. Prema rečima njene učiteljice njen engleski je bio užasan.

Pružala je papir Sju Sinu. Na njemu su bila mnoga prežvrljana kineska slova, kao da se mučila da ih napiše pravilno. Jedini čisti karakteri su bili u donjem desnom uglu papira: “请做老师”.

Sju Sin se zasmejao kad ga je pročitao.

Dan je počeo kao i većina. Probudila sam se oko deset ujutru i prošetala se do dvorane za jelo. Zauzela sam svoj uobičajeni sto, između Lucijanovog i Enejinog, ne progovorivši nijednu reč ni sa jednim od njih. Između dva glavna pretendenta za glavu. Nedavno sam saznala da smo bili savršeno poređani po godinama. Lucijan je bio najstariji, ja sam bila četiri godine mlađa od njega, i Eneja je bio četiri godine mlađi od mene. Kao i uobičajeno, Enejina energija je bila toliko gusta da nisam “hvatala signal” i morala sam da doručkujem a da ne gledam šta se dešava u dvorcu i selu oko njega.

Nakon što sam unela dovoljno hrane za ostatak dana, vratila sam se u svoju sobu i skočila ispod ćebeta. Uključila sam “televiziju”.

Pošto je velika većina Magnusovaca otputovala negde na more, nije mi ostalo toliko kanala da premotavam. Morala sam uglavom poslugu da gledam.

Bilo mi je uvek presmešno da gledam Emili. Danas je rešavala Rubikovu kocku skoro svaki put kad sam se priključila – ili pokušavala da je reši. Naizgled bi se približila s vremena na vreme, ali nikada ne bi stigla do cilja. Dobila je ovu kocku juče od starijeg brata Psija nakon što se vratio iz Grčke.

Kada već pričamo o njemu, Psi je pomagao starijoj sestri Varvari oko izgradnje njene kuće, pošto je ova bila u procesu iseljavanja iz zamka. Tužna sam – njena soba je bila na istom spratu kao i moja. Ali dobro, svakako ću i dalje svaki dan moći da je gledam.

Elem, Psi je nakon odrađenog rada seo na krov kuće i zapisao sledeću kratku pesmu:

Čega su se dotakle moje ruke, Šta je osetilo srce napaćeno. Rad te oslobodi svake muke, Ali ispunjenje se dobija tek nakon, Sa ženom u seno.

Nakon što sam pročitala tu lošu pesmu, bila sam sigurna da ću videti seks između njih te noći. Nažalost, ništa se nije desilo na kraju. Samo srdačan zagrljaj i prazni smešci. Moj dragi brat Psi nastavlja da bude patetični romantik bez ubilačkog instinkta.

Seks između mlađeg brata Aleksisa i starije sestre Darije pre nedelju dana ostaje poslednji koji sam zatekla.

Volela sam seks. Zar to nije prirodno? Volela sam i našeg tatu, zahvaljujući kome sam i dobila toliko braće i sestara, pa i sama došla na ovaj svet. Taj prelep akt je smisao života čoveka koji gleda da učini budućnost srećnijom, tj. plemenitog čoveka, pošto je taj akt upravo ono što donosi novi prelepi život na ovaj svet.

Ljudima je seks neophodan, posebno muškarcima. Toliko spermatozoida se ne pravi samo kako bi ih prosipali za džabe.

Treba nam više seksa! Manje zaštite! Više dece! Više sreće!!!

Ovo je istinski put ka prosvetljenju i sreći, u prilog čemu govori blaženost mog oca kad je umro. Osmeh se nije skidao sa njegovog lica čak ni nakon su ga zakopali šest metara pod zemljom.

Kad bi samo moj dragi brat Lucijan bio takav, bio bi mnogo manje nesrećan. Ovako je bolno gledati ga.

Bila sam ubeđena da će odavno preći prag sa Emili, ali njihov odnos kao da postaje sve hladniji i hladniji kako vreme odmiče. Mislila sam da će incident sa polomljenim rukama potpaliti neku vatru, ali i dalje nema seksa.

Elem, odoh ja da spavam, već svanjuje polako.

(dnevnik Šaše Magnus; datuma 15.10.2024.)

(iz ugla Hine; 2024)

“Ej, budi se. Ohayo gozaimasu. Pustila sam te da odremaš malo, a ne da sanjaš noćnu moru neku.”

Sedela sam sa ujka Nikolom u malom kafiću nedaleko od centra za sportsku medicinu. Kratka šetnja do tamo je bila izuzetno neprijatna. Međutim, skoro odmah pošto smo seli spustio je glavu na sto i počeo da hrče.

Nakon petnaest minuta, počeo je da se migolji i priča u snu sav uznemiren, pa sam odlučila da je bilo vreme da ga probudim.

Polako je počeo da diže glavu.

Osim donjeg veša, nosila sam dugu jaknu koju mi je čovek ispred mene ustupio. Bila je pretopla za unutra, ali na sreću mogla sam da se rashlađujem uz pomoć BČZ-a.

Pozvala sam konobara, koga je zbog visine bilo lako uočiti u kafiću, kao žirafu u savani. Bio je malo previše mršav za moj ukus, ali oblik glave, koji se dodatno isticao zbog kratko ošišane kose, bio je izvrstan.

“Dobar dan, što ćemo pit?”

Oh, ijekavac. Lepo.

“Jedna mača late za mene!”

“Mača late, molim.”

Nakon što je konobar otišao, osetila sam kako se moje dlake polako ponovo kostreše. Nismo jedno drugo gledali u oči.

Ujka Nikola generalno skoro nikad ne gleda ljude u oči, pa su ovakve razgovori s njim bili posebno neprijatni – posebno zato što sam i ja njegov pogled izbegavala kao kugu.

Tek pošto je konobar došao sa pićem, uzela sam prvi gutljaj svog mača latea i pogledala oštro u ujka Nikolu.

“Računam… da si saznao šta sam uradila?”

I on je uzeo gutljaj.

“Jesam.”

Nije nastavio dalje, samo me je gledao neutralnim pogledom.

“Da li si siguran onda da je dobra ideja da budeš na javnom mestu sa mnom?”

“Nisam.”

Uzeo je još jedan gutljaj svog mača latea.

Jao, kako me izluđuje kada je ovakav.

“Hina, znaš kakvo je moje mišljenje povodom ubijanja?”

“Naravno da znam. Parotirao si ih već hiljadu puta. I delim gotovo iste principe. Samo imam izuzetke.”

“Uhm-Uhm. I kako određuješ ove tvoje izuzetke?”

“Svojim rasuđivanjem, naravno.”

I sad će on reći “Samo Bog može da snese odgovornost takve odluke”, kao i uvek.

Ali umesto toga me je upitao.

“Zašto ne piješ? Da li ti se ne sviđa ovo mesto?”

Uzela sam još jedan gutljaj.

“Kad se zanesem u nečemu, zaboravim na te stvari. Vodimo ozbiljan razgovor, ipak.”

“Meni se ne čini kao ozbiljan razgovor. Samo ćemo malo popričati. Neću niti da te grdim, niti da te ubeđujem u nešto što ne veruješ.”

“Zašto si onda hteo da pričamo uopšte?”, uhvatila sam se za ivicu stola.

“Čuo sam da imaju lep mača late ovde.”

Uzela sam svoju šolju i zavrljačila njen sadržaj ka njemu. Nije se ni najmanje štrecnuo, i samo je mirno gledao mehure sadržaja koji su lebdeli na nekoliko centimetara od njegovog lica.

Uzeo je još jedan gutljaj svog mača latea.

“Čudi me da i dalje imaš energiju da koristiš Boginju četiri zida.”

Bio je u pravu. Iskoristila sam je kako bih zamrzla tečnost u vazduhu.

Primetila sam da su se svi u kafiću okrenuli ka nama, pa sam vratila tečnost u svoju šolju, ustala i poklonila se publici, glumeći mađioničara (česta taktika među forsmažornicima kroz istoriju). Dobila sam aplauz od značajnog dela kafića.

Sela sam nazad na mesto.

“Nisam toliko koristila BČZ, uglavnom sam koristila samo čauru. Ne vidiš li po mom licu?”

Pokazala sam prstom na svoj nos.

“Sad kad kažeš – da. Izgledaš užasno.”

Zasmejala sam se.

“Mogu uvek računati na tvoju iskrenost.”

Klimnuo je glavom.

“Da li želiš da ti preporučim jednog ‘hilera’? Čuo sam da može bilo koju ranu da isceli.”

“Neka, uništavala sam lice dovoljno puta da znam tačno gde šta stoji.”

Uzeo je gotovo bolni gutljaj.

“Sinsin je mogao da bude nežniji učitelj.”

“I moj otac je mogao da bude bolji borac.”

Pala je tišina neko vreme.

Uzela sam još jedan gutljaj mača latea.

“Da, nije loša…”

Nasmejao se na to.

“Kad ti je prvi meč?”

Trepnula sam više puta mahinalno.

“Kad si saznao za to..?”

Delovao je rastuženo mojim pitanjem. Nije mi odmah odgovorio, već je podigao svoju šolju kafe, malo vrteo mlečno-zelenu tečnost u njoj mrdanjem šolje i uzeo veliki gutljaj.

“Pre jedno desetak sekundi.”

Udarila sam sebe u čelo. Ženi udaljenoj nekoliko stolova od nas je pukla čaša crvenog vina sama od sebe. Prosulo se po njenoj crvenoj haljini.

“Pažljivo.”

“Nisam namerno, okej?”

Ustao je i ponudio se gospođi da je obriše svojom maramom. Iskoristila sam BČZ da suptilno pomerim staklo sa njene haljine da se ne poseče. Ubrzo se vratio do našeg mesta.

“Da li si joj uzeo broj?”

Nasmejao se blago na moju šalu.

“Tvoja iskrenost je verovatno jedina stvar koja mi je olakšala ovo roditeljstvo.”

Dvoumila sam se da li sada njemu da eksplodiram šolju.

“Što si moćniji, to manje moraš da lažeš”, rekla sam.

Razmislio je dobro.

“A diktatori?”

Imala sam spreman odgovor na to pitanje.

“Ako se oslanjaš na druge ljude, to nije istinska moć. Jedina razlika između Čaušeskua i Putina je volja drugih ljudi. Možeš da manipulišeš njima i utičeš na sigurnost svoje stolice, naravno, ali na kraju krajeva većina stvari zavisi od volje naroda. Kada zavisiš od nečeg eksternog, da li je ta moć zaista tvoja?”

Potapšao je rukama.

“Bravo, to je lepo filozofiranje, Hina. I takva logika nas dovodi do zaključka da su forsmažornici jedini ljudi koji poseduju pravu moć, zar ne?”

Nagnula sam se na naslon stolice i pustila ruke da vise iza nje.

“Upravo tako.”

Podigla sam noge u vis i počela da padam sa stolicom unazad. Naravno, pala nisam, samo sam ostala u položaju koji je inače bio nemoguć po zakonima fizike.

“I onda vidimo jasnu podelu: ljudi i forsmažornici. Forsmažornici su oni koji imaju istinsku moć, dok su ljudi u podređenom položaju, kao na primer što ljudi imaju moć nad ostalim životinjama. Zar ne?”

“Da…”, potvrdila sam pažljivo.

“Zato, baš kao što čovek, primera radi, ima pravo da proceni koji pas je previše opasan da ostane živ i da ga eutanazira. Ili recimo pravo da jede životinje koje je on procenio pogodne za jelo. Neke nacije, poput Kine, imaju mnogo širi raspon životinja koje smatraju pogodnim i imaju pse na meniju, dok, na primer, Muslimani, a i Jevreji izričito odbijaju da jedu svinjetinu. Ali sve je to čovekova procena, zar ne?”

“…”

“Zato je potpuno logičan zaključak da se sličan zakon odnosi i na forsmažornike. De iure, ako forsmažornik proceni da je neki čovek nepogodan za ljudsku zajednicu, priznaje mu se diskreciono pravo da sprovede likvidaciju istog. Štaviše, ako je jedan forsmažornik značajno moćniji od drugog, pa zašto to isto pravilo ne bi mogao da primeni i na tog slabijeg od sebe… Imaš vrlo žestok pogled trenutno, Hina, ali nisi pokazala nikakve žestoke reči da opovrgneš ovu moju malu teoriju. Imaš li nešto da dodaš ili da osporiš?”

Udarila sam nogom o pod.

“Da, imam da osporim tu nešto. Nisi tu nigde pomenuo Boga.”

Nasmejao se malo.

“Teorija koju sam ti ispričao oslanja se na nepostojanje bilo kakvog Boga ili svetinje.”

Potrudila sam se da moj smeh bude značajno jači od njegovog.

Želi da kaže da je ovakav pogled na svet bio prihvatljiv samo u svetu bez Boga.

“Budalasto. Misliš da ćeš me tako olako ubediti samo zato što sam vernica…”

Odakle misliš da smo dobili ove moći, ako ne od samog Boga? Da li misliš da Magnusova dopuna Standardnom modelu čestica može da objasni proces selekcije forsmažornika i uopšte kako uopšte neka živa bića mogu da kontrolišu ovu novu česticu, a neka ne? Možda genetika i sredina igraju neku ulogu, ali opšteprihvaćeno je da su neki ljudi prosto ‘izabrani’. I neki, nasuprot onome što im je podareno, odlučuju da beže i džabalebare ceo život, praveći se da reči poput ‘ocena’, ‘socijalne grupe’, ‘porodice’, ‘penzije’ i ‘vlasti’ nose bilo kakvu težinu za njih. Povraća mi se kada pomislim na takav život…

“Opet me ciljaš gadnim pogledom umesto da mi govoriš ono što misliš, Hina. Reci mi onda ovo: u ratu između brojnijih ljudi i moćnijih forsmažornika, ko misliš da bi pobedio?”

Popila sam iz cuga preostali sadržaj u šolji.

“Gubiš mi vreme glupim pitanjima.”

Ustala sam i ostavila petsto dinara, dovoljno i za veću napojnicu pored mača latea.

“I meč mi je sledeće nedelje.”

“U redu, razumem. Srećno na meču, Hina.”

Poklonila sam mu se u japanskom stilu – krotko i mirno – i izašla iz kafića.

Dok sam hodala nazad ka hotelu, um mi je lutao na pitanje koje mi je postavio. Bila sam taj tip osobe, koja kad vidi pitanje, mora da ga odgonetne. I on je to dobro znao.

Nakon stotinak koraka se iskristalizovao odgovor kojim sam bila dovoljno zadovoljna.

Odgovor na to pitanje je oduvek zavisio od toga da li se Veritišani uključuju u forsmažornike. Ako je odgovor “da”, to je naravno apsolutna pobeda za forsmažornike.

Videla sam da imam dva propuštena poziva od Julijane na telefonu. Pozvala sam je.

“Hina, gde si ti otišla!? Mi smo morale da pobegnemo u ženski WC pre nego što policija dođe, i ne možemo da izađemo – sva odeća nam je mokra. Gole smo i dalje! Da li možeš da nam doneseš neku odeću?”

“Važi… Izvinite, morala sam da obavim jedan razgovor. Sa’ću da dođem.”

Kupila sam im dva para farmerki i dve slične majice. Julijani su farmerke bile premale, pa sam morala još jedan krug da napravim.

Kad sam se vratila, zatekla sam ih obe kako nose majice koje sam im kupila, što je u meni pobudilo neki čudan osećaj ponosa. Jana je stajala, dok je Julijana sedela na WC šolji.

“Hina, želim da te ubijem za majice.”

Jedna od njih je imala natpis “Hi, I do Pilates every day”, druga – “Hola, mi nombre Pilates”. Pozadi je bio tekst: “Latino superiority”.

“Da ne možeš tako lako da me ubiješ, takav bih ti šamar lupila sad”, Jana je rekla. “Plus, ja sam ponosno nemačkog porekla.”

Nagnula sam se i pokazala joj obraz.

“Udari me slobodno, neću ništa da ti uradim. Ali pazi da ne napališ sama sebe ponovo. Doduše, mislim da ne moramo da se brinemo, pošto si sasvim sigurno mazo-”

Ne samo da mi je lupila jedan šamar – ispalila je čitav rafal. Ali svi su bili šaljivi i nežni, svi praćeni kikotanjem.

Uhvatila sam joj ruku.

“Iskoristila si budžet.”

Okrenula se i suptilno istakla dupe, napravivši luk u donjim leđima.

“Ne, nećeš ni to dobiti.”

Pozdravila sam se s njima i krenula ka izlazu.

Moram da počnem s pripremom. Slaba sam.

“Čekaj, Hina, nećeš da izađeš na piće s nama?”, Julijana me je pitala.

“Da, htele smo lepo da sednemo negde nakon svega što se desilo danas.”

“Izvinite, moram da se odmorim nakon ovoga. Ovo mi je bio prvi put da se borim sa dvojicom forsmažornika odjednom.”

Izgledale su pomalo snuždeno zbog toga.

“Da li hoćete da napravimo grupni čet onda?”, Jana je iznenada pitala.

Julijana je izgledala iznenađeno. Ja sam se malo zasmejala.

Ova je isto luda, vidim. Mislim da ću prekinuti ovo.

“Poznajemo se jedno sat vremena, Jano.” Malo se snuždila odmah. Da je imala rep, sada bi verovatno prestala da maše njime. “Ali jeste bilo vrlo zanimljivih sat vremena… U redu, što da ne.”

Ponovo se razveselila.

“Ni ja nemam ništa protiv ideje…”, Julijana je stidljivo odgovorila.

Odgovornost za imenovanje našeg četa preuzela sam na sebe.

“Jana, daj mi broj, pa ću napraviti grupu kasnije.”

Entuzijastično mi je dala svoj broj, nakon čega sam se okrenula ka Julijani.

“Tvoja majka je, beše, iz Italije, zar ne?”

Klimnula je glavom.

Imenovala sam grupu ‘Trojni pakt’.

“Ozbiljno!? Sve smo mešane ovde? Odakle je?”

“Sa Sicilije!” Izbacila je grudi i stavila ruke na kukove.

Jana je tapšala rukama.

“Vidi ti nju, ponosnu polu-Italijanku!”

“Možda je nikad nisam upoznala, ali svi u porodici su mi rekli da je bila izuzetno gotivna žena. Moja mama, Gracijela!”

“Gracijela? Jao, to je baš lepo ime.”

…

“I prezime znaš tek kako joj je lepo, a meni dali ‘Tebejić’. Slušaj samo kako je muzikalno: Gracijela Padela.”

…

“OMG, da! Tako je muzikalno!”

Odsutno sam izašla iz prostorije.

…

Molim?

…

Te večeri sam isključila sve notifikacije za tu grupu na nedelju dana.

(iz ugla Šaše Magnus; veče istog dana)

Moj brat je dovršavao “Dugo putovanje u noć” dok je čekao našu hranu da stigne. Odlučio je, na moje nastojanje, da proba ćevape. Ja sam ih naručila pet, on – deset.

Kad su došli, spustio je knjigu i zasukao rukave od košulje. Isekao je deo ćevapa i stavio ga u usta uz zalogaj srpskog tradicionalnog hleba. Izraz lica mu je bio neutralan, ali pokret obrva dva milimetra nagore mi je nagoveštavao iznenađenje, možda i zadovoljstvo.

Pre nego što sam i ja uzela zalogaj, osetila sam nešto zanimljivo. U sobi broj 304 u novoj zgradi urgentnog centra udaljenog 1,8 kilometara od nas izvesna osoba se probudila.

“Bela Smrt. Budna je.”

Moj brat me je pogledao na trenutak i klimnuo glavom, nastavljajući da žvaće svoj treći zalogaj.

“Otići ćemo da ga propitamo naposletku”, rekao je nakon što je progutao zalogaj. “Nisi i dalje našla trag od Milorada Golubovića?”

“Nisam. Dobra je.”

Nisam mogla ništa da vidim što se dešavalo unutar njene uže specijalnosti. Debela energija kojom obloži zidove činila je nemogućim da vidim šta se dešava unutar njih. Nisam imala ni predstavu šta je uradila sa telom Milorada Golubovića unutar mašine za senzornu deprivaciju. Našla sam samo tragove njegove krvi i urina u slanoj vodi mašine.

“Da li si saznala nešto novo o njemu u njegovom apartmanu?”

Promenila sam “kanal” na njegov apartman da se podsetim. Bilo je mnogo lakše videti ga pošto se nalazio poprilično blizu nas, u centru grada.

“Ništa novo. Ratni posteri. Zastave Srbije. Četničke insignije. Posteri lidera četnika sa naočarima.”

“Draža Mihajlović se zvao, verujem.”

“Dnevnik”, nastavila sam. “Pominju se imena nekih ratnih kriminalaca. Miroslav Karabatić. Ilija Janjušević.”

Moj brat se namrštio.

Mora da ga je rat u Bosni podsetio na našeg oca, koji je, naravno, zapostavio svoje dužnosti i dopustio da forsmažornici učestvuju u njemu.

“Znači, nema ničega novog? Nikakva veza sa državom?”

“Ne. Možda digitalno. Ne mogu da vidim memoriju kompjutera direktno.”

Odahnuo je.

“Moraću da provalim u taj stan i uzmem ceo kompjuter.”

Preostali ćevapi su već postajali mlaki od našeg razgovora, pa smo se vratili jelu u tišini.

Moj brat je bio hladan prema meni, a i prema ostalim braći i sestrama. Takav nije bio oduvek. Mislim da ga je očeva smrt ozbiljno uzdrmala.

Ne.

To je bilo neprecizno. Ono što je saznao o našem ocu, Epafri Magnusu, nakon njegove smrti je bilo to što ga je promenilo.

I dalje ne razumem zašto. Tata je samo hteo da imamo veliku zdravu porodicu… Zahvaljujući “Dum spiro spero” svi smo se rodili zdravi kao dren.

Bolno ga je bilo gledati sada dok pokušava da nosi odgovornost cele porodice na svojim plećima. Kao Atlas koji je osuđen da nosi ceo svet na svojoj grbači.

“Drago mi je. Što si tražio moju pomoć. Ne izlazim iz zamka skoro nikad. Lepo je videti grad. Veći nego što sam zamišljala.”



4

(iz ugla Hine; sutradan)

“Waku waku!”, rekla sam nakon što sma progutala poslednji zalogaj doručka i započela učenje italijanskog.

Pošto sam prethodnog dana zapostavila svoj italijanski, imala sam preko trista reči za ponavljanje, kao i dvadeset novih reči da uradim preko Ankija. Da li pljunem kada vidim nekoga da radi samo Duolingo petnaest minuta dnevno? Apsolutno.

Trudila sam se da gledam barem sat vremena italijanske televizije ili Jutjuba svaki dan, odakle sam izvlačila trideset do četrdeset novih reči ili fraza. Reči mogu da imaju razna značenja u zavisnosti od konteksta – što sam otkrila kroz poređenje srpskog i japanskog. Često takve transformacije nemaju ekvivalent u drugim jezicima.

Svaki jezik treba gledati zasebno, ne kroz prizmu maternjeg. Usavršila sam srpski tek nakon što sam zaboravila japanski.

Zbogom i ne vraćaj se!

Elem, pokušavam da kažem da jedini način da se išta nauči je imerzija. Zaboravljanje svega ostalog dok se bavim time.

Imam teoriju da je ljubav isto takva: zaboraviš na sve ostalo osim osobe okovane za tvoje srce.

Nakon italijanskog, spakovala sam opremu za teretanu i krenula s namerom da udaram džak jedno sat vremena kako bih obnovila boks. Imala sam nekoliko ljudi koje sam mogla da pozovem na sparing, ali sam imala vrlo jaku želju da budem sama tog dana.

I dobro je što sam trenirala sama, zato što sam nekoliko puta nehotice uništila džak. Svaki put kad bih to učinila, popravila bih ga ponovo uz pomoć BČZ – koja je, naravno, ispunjavala celu teretanu.

Nakon treninga otišla sam pod tuš. Iako nisam htela da pričam ni sa živom dušom tog dana, imala sam neku čudnu potrebu da pošaljem poruku grupi koju smo napravili.

Odlučila sam da slikam tuš kabinu iz koje sam upravo izašla i napišem na toj slici “PTSD”. Sat vremena sam se dvoumila da li da je pošaljem, gledajući u pripremljenu poruku i tokom ručka u Valteru. Jedine poruke u četu su i dalje bile samo stikeri koje smo sve tri poslale odmah po kreiranju grupe. Janin je bio prvi: hrčak u malom plavom duksiću kako nosi srca (u obliku emodžija) u rukama.

Julijanin stiker je bio Hitler fotošopiran na telo porno glumice sa velikim silikonskim grudima, uslikane dok je ulazila u tuš kabinu. Cela slika je bila crno-bela. Dole je pisalo: “sad malo da se bućnem.”

Zamalo da ispljunem svoju supu dok sam ga gledala ponovo. Ja sam poslala rekurzivni gif gde se čovek smeje, zatim cepa sebi facu i otkriva samog sebe koji ponovo počinje da se smeje, zatim ponovo cepa sebi facu, i tako u nedogled.

Na kraju nisam poslala poruku koju sam htela.

…

Nakon ručka sam jedno pola sata provela meditirajući u svojoj sobi u hotelu Slavija. Posle meditacije sam se bacila na analizu svoje borbe sa Belom smrću i Ajkosom.

Sve u svemu, bila sam zadovoljna kako sam se ponela sa Belom smrću. Bila sam vrlo agresivna i dobro koristila okolinu. Sa druge strane, nisam nimalo bila zadovoljna time kako sam se nosila sa Ajkosom. Ne samo da nisam mogla ljudski da probijem njegovu čauru, nego je i moja bila užasno nestabilna. Bila sam sigurna da je ta nestabilnost prouzrokovana panikom. Ipak sam se navikla da se oslanjam na Boginju četiri zida. Ali, iako se većina plesova - barem po onome što sam čula od učitelja - odvija u gradovima, gde ću uvek imati dosta prilika da uđem u neku prostoriju, ja ne mogu da računam na to sto posto.

Ako se susretnem sa jakim protivnikom, mogu uvek da odustanem od borbe. Ako sam ja ta koja je tražila borbu, izgubiću pravo na traženje borbi na godinu dana. Ako je protivnik bio taj koji ju je tražio, uzeće moje mesto na rang-listi.

Uzdahnula sam kad sam shvatila šta sam morala da učinim.

Zaista ne želim ovo da radim, ali jebem mu, moram.

Svaki put kad sam ovo radila, osećala sam se kao da sam se skidala gola pred punom publikom sastavljenom u potpunosti od vampira koji su moje ranjivo telo gledali s crvenim odsjajem u očima.

Boginja četiri zida je deaktivirana.

Imala sam šest dana do leta za Atinu.

(pet dana kasnije)

“Hina”, stakleni glas me je dozivao.

“Hina”, glas je nastavljao.

Tata, pokušavam da spavam. Nisam raspoložena za pričanje sa duhovima, posebno ne sa slabićima poput tebe.

“Hina!”

Otvorila sam oči i viknula:

“Rekla sam da neću da pričam sa tobom!”

Preda mnom je bila Anđela sa spuštenom vilicom. Buljila je u mene širom otvorenih očiju.

“Izvini, Anđela, imala sam noćnu moru”, sklopila sam ruke u znak moljenja i poklonila se, spustivši glavu ponovo na klupu na kojoj sam spavala.

“U redu je… Samo si me uplašila. Da li si svesna da si zaspala usred predavanja?”

“Ozbiljno..? Gde je profesor?”

“Otišao je pre pet minuta.” Zasmejala se. “Nije hteo da te budi, video je kako si lepo spavala.”

Protrljala sam oči.

Anđela nije pričala sa mnom nekoliko dana na fakultetu, pa sam bila iznenađena da je upravo ona bila ta koja me je probudila. Julijana i ja, kao što smo se dogovorile, nismo pričale na fakultetu. Peđa me je izbegavao otkad sam mu ponudila tortu.

Kakav kreten!

Anđela mi je pokazala svoju svesku, ili, tačnije, crtež mene kako spavam. Čelo mi se oslanjalo direktno na klupu, dok sam držala ruke oko glave da blokiram svetlost.

“Anđela, da li si me izbegavala ovih dana?” Nikad nisam bila suptilan tip. Posebno ne kad sam umorna.

Ponovo joj se video isti izraz na licu kao kad me je probudila.

“Da li možemo o ovome napolju da pričamo?”

Okrenula se i videla profesorku kako ulazi.

“Posle ovog predavanja.”

Istorija umetnosti je počela.

Profesorka je izgovorila pregršt reči koje su verovatno bile međusobno povezane u neku superstrukturu, međutim, moj mozak nije tu strukturu mogao da vidi. Em zbog nedostatka spavanja, em zato što su mi misli bile na potpuno drugom mestu.

U nekom trenutku se predavanje zaustavilo i počela sam da se nalazim na promenadi sa Anđelom. Kreštanje galebova dok su leteli iznad vode me je probudilo.

“Zašto si tako umorna, Hina?”

Donekle sam došla k sebi nakon ovog pitanja.

“Pa… moram da putujem uskoro. Uvek sam nervozna pred putovanje.”

“Stvarno, gde putuješ? Kad?”

“Za Atinu. Sutra.”

“O, super. Avionom, pretpostavljam?”

“Da. Ko ima vremena da provede dvadeset-plus sati u autobusu?”

“Ja se plašim letova, rado bih izabrala dvadeset sati u busu”, nasmejala se. “Da li ti je ovo prvi put da letiš?”

“Ne, letela sam nekoliko puta za Kinu i nazad. U Evropi sam letela za Španiju i Švajcarsku. A bila sam nekoliko puta i u Italiji.”

“Ozbiljno!?” Umalo je skočila. “Italija je na vrhu moje liste! Gde si bila? Milano i Siciliju apsolutno želim da vidim.”

“Bila sam tamo. I bila sam i dosta puta na Siciliji.”

“Vau, ljubomorna sam… Čula sam da su na Siciliji najlepše plaže i muškarci.”

“Pa srećno sa putovanjem na Siciliju autobusom”, sklonila sam joj šiške sa očiju nonšalantnim pokretom. “Kako ti ide sa muškarcima, ovako?”

Oči su joj se ispunile besom na momenat, ali je ubrzo suzbila to.

“Ništa posebno, nekoliko likova pokušava, ja ne dam, i tako.”

“Zašto ne daš?”

“Eto tako! Bože kako nekad glupa pitanja postavljaš, Hina… Ne možeš tek tako da pustiš nekog da te kresne. Moraš da osetiš neke leptiriće u stomaku, znaš.”

“Da, razumem.”

Iskreno, i nisam je razumela. Nikada nisam imala seks ni sa kim.

Galebovi su počeli da pričaju umesto nas neko vreme. Nijedna od nas nije htela da predloži da se okrenemo nazad ka fakultetu.

“Da li te muči nešto u vezi s Julijanom?”, pitala sam očigledno pitanje napokon.

Odgovorila je, gledajući u svoja stopala.

“Ne, bre, sve je normalno… Zablejale smo nekoliko puta, znaš. Bilo je maksimalno opušteno. Ali bilo mi je zanimljivo koliko puta je tebe spomenula tokom tih bleja.”

Jao Julijana, znam da sam ja neverovatno biće, ali nemoj da ljudima daješ pogrešan utisak…

Uperila je pogled u mene napokon.

“Da li vi to izlazite? Što mi ništa ne govoriš?”

“Što ti ništa ne govorim? Pa možda bih ti i nešto rekla da me ne izbegavaš…”

“Znači izlazite?”

“Pa ne znam da li bih to kategorisala kao viđanje… Mislim, viđam je golu stalno, bile smo pod tušem zajedno, i jednom je bila u mojoj odeći. I stalno je učim novim stvarima. Stvarima za koje nije znala da su uopšte moguće.”

Moram malo da je zadirkujem.

“Ali dobro, zašto bi ti ovo smetalo uopšte? Zar nisi sto posto strejt?”

Njene oči su zasijale životom.

“Ne znam kako takvo gadno biće poput tebe uopšte postoji”, promrmljala je sebi pod bradu i okrenula se nazad ka fakultetu. “Svi na faksu će videti kakva si. Peđa te je već prozreo.”

Gledala sam je kako se udaljava nekoliko sekundi. Zatim sam potrčala za njom.

“Čekaj, Anđela!”

Zastala je.

“Šta hoćeš!? Da me moliš za op-”

Lupila sam joj šamar (bez čaure naravno). Udarila je dupetom o beton.

“Psiho-kurvo azijska!”, viknula je i pobegla plačući.

Okrenula sam se i krenula da hodam u suprotnom smeru. Izvadila sam crtež koji mi je dala iz torbe.

Ionako nisam dobro ispala ovde.

Otišla sam do ograde kod reke i podigla ruku sa crtežom iznad vode.

…

Ruka je počela da me boli.

Trebalo je da je udarim pesnicom.

…

Tiho sam vratila crtež u torbu.

(iz ugla Šaše Magnus; oko 7 uveče sutrašnjeg dana)

Bila sam u našem iznajmljenom apartmanu u samom centru Beograda.

Dok sam šaltala najvažnije “kanale” Beograda u glavi slučajno sam videla dobro poznata lica kako ulaze u bar blizu nas.

Gde sam ih videla beše…? A da! Ovo dvoje su bili Hinini prijatelji.

Oboje su naručili po Kronenbur blan.

Otišla sam do dnevne sobe po brata. Zatekla sam ga kako leži na kauču, gledajući u plafon, duboko zamišljen. Nije bilo napretka u istrazi. Bela Smrt nam nije rekao ništa korisno. Na kompjuteru Milorada Golubovića nije pronađeno išta sumnjivo.

“Brate.”

“Da, Šaša?”

“Hinini prijatelji u blizini. Idi, upoznaj ih.”

Okrenuo je glavu ka meni.

“Zašto bih to uradio?”

“Deo istrage. Zar nije cilj videti da li je Hina opasna? Treba ispitati sve u vezi s njom. Oni će znati. Vrlo su blizu. U baru na dva minuta od nas.”

“…”

Ustao je nevoljno s kauča i krenuo ka ulaznim vratima. Već je bio obučen. Kao da je bio spreman za svadbu. Tu je bila njegova omiljena crvena košulja – uz crnu kravatu i, naravno, uz crne pantalone. Čak je nosio i svoje uglancane crne cipele koje su se čule gotovo kao pucanje iz pištolja kada čini korake.

“Ne zaboravi da popiješ barem jedno piće sa njima. Više će ti verovati.”

Vrata su se zalupila dramatično. Čula sam kako drveni đonovi njegovih cipela zalupljuju o stepenice.

Ne znam da li će pomoći istrazi, ali znam da bratu očajnički treba izlazak. Možda stekne prijatelje – možda čak i buduću majku svog deteta.

Nasmejala sam se na tu misao.

Kucanje njegovih drvenih koraka je postajalo sve bučnije. Približavao se.

“On da se opusti?”

Vrata su se otvorila ponovo.

“Opiši mi kako izgledaju, prvo. I reci mi koji je to tačno bar”, rekao je.

Pogled mu je bio oštar, ali obrazi rumeni.

(iz ugla Lucijana)

Mesto u kom su seli, ispostavilo se, bilo je irski pab. Enterijer me je podsećao više na potpalublje piratskog broda nego na irski pab, ali imao je lepu rustičnu energiju kojoj je potpomagalo tamno drvo od koga je gotovo sve bilo izgrađeno – od stolica, pa sve do stepenica i šanka.

Njih dvoje su sedeli za velikim stolom kod zida i pričali nešto na srpskom. Ja sam seo za šank i naručio mineralnu vodu.

Bio sam ovde za posao. Nisam mogao da dopustim sebi da se napijem i ništa da ne uradim. Moram biti oštar kako bih znao da postavim pravo pitanje.

Preciznost. Fokus. Ozbiljnost. Odgovornost.



Prošlo je petnaest minuta. I dalje nisam uspeo da se ubacim u njihov razgovor. Objektivno gledano, o čemu sam ja, polucrni Irac, koji je gotovo ceo život proveo u svom zamku, mogao da govorim sa ova dva prosta Srba.

Siguran sam da Srbi uglavnom pričaju o mnogo manje prefinjenim temama, poput nasilja i etničkog čišćenja teritorije koja ne pripada njima. Nisam mogao da zamislim da nisu imali predrasude prema meni, pripadniku engleskog govornog područja.

Da li uopšte i pričaju engleski?

Da ne pominjem svoju boju kože.

Kakav sam rasizam trpeo u Irskog i tokom svojih nekoliko putovanja u zemlje razvijenog sveta, nisam mogao da zamislim kakav će biti u narodu koji je poznat po genocidu.



Moram da prestanem da mislim ovoliko. Nikada neću moći da normalno razgovaram sa njima ako ovako nastavim.

Odlučio sam da poslušam Šašu.

“A pint of Guinness, please.”



“Moj ćale je mislio da je dobra ideja da počne da masovno pravi decu po svetu kako bi ‘ojačao porodicu’. Moja majka je iz Kenije na primer. Moja mlađa sestra koja je doputovala sa mnom ovde je polu-Kineskinja.”

Živahno sam pričao. Svi smo pričali na engleskom. Svima je bio dobar engleski, osim Miodragov, ali činilo mi se da me je dovoljno dobro razumeo. Ali nisam imao pojma. Nastavio sam:

“Apsolutna katastrofa je. Ka-ta-stro-fa. I sad sam ja taj koji mora da vodi ovu porodicu i sto osamdeset tri braće i sestara. Nisu svi mogli da stanu u naš zamak, pa smo morali da izgradimo celo selo oko njega. Pošto sada svi ulaze u te godine sada i uglavnom je tu samo naša porodica, radim sve što mogu da sprečim insestuozne veze između tolike količine ljudi. Pre nekoliko meseci sam premestio svu braću na jug, a sestre na sever. Ali ne vredi, i dalje se dešava. Razmišljam da ih raštrkam iz sela u gradove, ali mi deluje previše drakonski zbog tih malobrojnih slučaja manjine.”

Ne sećam se dobro ni kako sam im se pridružio, niti kada sam počeo da im pričam stvari koje nikada ne bi trebalo da im pričam.

“Koji kurac, brate?”, rekao je PJ, držeći se za glavu. “Odakle vam novca za izgradnju celog sela? A i za održavanje zamka?”

“Dobijamo, pa, donacije od određenih zemalja sa kojima sarađujemo. Posebno od Irske, u kojoj već vekovima živimo.”

“Ja više ne znam da li se sprda ili ne”, upitala je jedna od devojaka koja je pridošla. Nazvaćemo je Devojka 1. “Da li se tvoja porodica preziva Rotšild, kojim slučajem?”

“Ne.”

“A kako se zove?”

“Izvini, ali ne mogu da otkrijem.”

“Aha, pa naravno.”

Nije se predstavila. Ili možda jeste. Nisam mogao da se setim.

“Moraš da nastaviš da piješ, Anđo. Sve će polako imati smisla”, oglasio se Miodrag, ispijavši polako svoje pivo sa opuštenom rukom.

“I vas dvojica zaista verujete u sve ovo? Tebe neću ni pitati, ti si jedina pametna ovde.” Pokazala je prstom ka drugoj devojci.

“Zvuči jebeno kul! Zašto ne bih verovao!?”, entuzijastično je rekao Miodrag. “Život je previše kratak da bi pio loše vino, Anđo. Ako ću da poverujem u priče koje čujem u kafani, želim da budu neverovatne!”

“Da, i meni deluje sasvim moguće. Pomalo čudno, ali svakakvi su ti ljudi”, rekao je PJ.

“Pomalo čudno? Otac mu je jebeni irski Džingis Kan. A reci mi, gde su sve te majke smeštene?”

Uzdrhtao sam blago.

“Samo one koje su potpuno pokleknule volji mog oca su mogle da ostanu u zamak sa nama.”

Klimnula je glavom.

“I tvoja majka gde je?”

…

“To… to te se ne tiče.”

…

“Da li si to počeo da plačeš…? Dobro, izvini. Samo sam postavila obično pitanje.”

Dodala je nešto na srpskom i osmehnula se Miodragu. On joj nije uzvratio osmehom.

“Nije ni čudo što ti je Hina lupila šamar.”

Hina…?

Svi za stolom smo blenuli u njega.

“Hahaha. Sprdate se, zar ne?”, pitala je Anđela.

Pala je duga tišina nakon tog pitanja.

(iz ugla Julijane)

Iako je Miodrag bio skoro mrtav pijan, ozbiljno ju je gledao sve vreme. Po pogledu bi čovek pomislio da je odlučio da spali celu Moskvu.

Prešaltovao se na srpski.

“Anđela, ako ti je nije jasno zašto bi ti Hina lupila šamar, onda ti ceo život niko nije rekao istinu u lice. To me ne iznenađuje sa obzirom na to u kakvoj porodici si odrasla. Imala si bogate roditelje i poslugu koji su ti svakom prilikom ljubili u dupence i govorili kako je zlatno ma kakvu glupost odvalila. Da li si znala da je moj brat peder?”

Udario je rukom o sto. Sve čaše na stolu su se uzdrmale, ali nekim čudom se nijedno piće se nije prosulo.

“Naravno da nisi! Zato što ti nikada nisam hteo da ti kažem zbog sranja koja si govorila.”

Isprva sam mislila da će ga gađati pićem, ali koktel emocija u njenim očima bio je toliko čudan i kompleksan da nisam ni mogla ni da naslutim šta će sledeće uraditi.

Ustala je iz stolice i krenula polako ka izlazu.

Uhvatila sam je za ruku, ali ona se otrgla, ne prekinuvši nijednom ritam svog hoda.

“Julijana, pusti je”, rekao je Miodrag. “Ako hoće da mi se zameri, nek mi se zameri. Možda sam i ja ovde ispao kretenčina, ali ovo je morala da čuje. Izvinite svi, nakupilo mi se.”

Sa obzirom na to koliki je psiho Hina – ostali nisu videli Hinu dok se tukla – težila sam ka Anđelinoj strani ovde, ali jedna misao me je kopkala više od svih.

Šta ako se cela ova svađa između Hine i Anđele desila zbog mene…?



Kako je veče odmicalo, tako su se ređale prazne čaše na našem stolu. Miodrag je u nekom trenutku izašao napolje i samo gledao zamišljeno u sivkasto nebo. Peđa mu se ubrzo pridružio, zabrinut.

Naš gost iz Irske je hteo da isprati moj tempo, ali njegovi obrazi su se približavali sve više i više stolu, sve dok se nisu i posadili tu. Pomerila sam svoju stolicu bližu njegovoj.

“Priznaj svoj poraz, irski ratniče.”

Jedno njegovo oko se okrenulo ka meni, ali osetila sam da nije moglo da se fokusira na moju figuru. Kao da je gledao nešto udaljeno hiljadu kilometara, preko morske pučine.

“Ne… nikad… ne odustajem.” Glas mu je zvučao hrapavo, kao da je na samrti bio.

Sada samo provere pred završni udarac.

Cimerka nije tu. Potvrđeno.

“Mh-hm. Reci mi: koliko godina–”

Pre nego što sam završila svoje pitanje, zazvonio mu je telefon.

Nije ništa ni rekao osobi sa druge strane veze, samo klimnuo glava na to što je ta osoba rekla i spustio slušalicu.

“Imam… 19.”

Kao ja. Savršeno.

“Ozbiljno? Deluješ mi i starije.”

“Starije?”

“Da, mislim da je zbog tvog pogleda. Baš je ozbiljan za tvoje godine.”

I dok se veselio sa nama oči su mu bile oštre. Izgleda da je to jednostavno bilo fabričko podešavanje njegovog lica.

“Imao… dosta toga… što se desilo.”

“Da li si hoćeš da možda vidiš kako izgleda srpski studentski dom?”, rekla sam uz smešak. “Ne mogu da obećam da će sobe biti po vašim evropskim standardima, ali mogu da obećem da će biti mnogo zabavnije.”

Pijani muškarci mogu biti tupavi kao klada. Za svaki slučaj…

Namignula sam mu.

To je najočiglednije što mogu sebi da dopustim.

Razmislio je nekoliko sekundi, buljeći u drveto stola na kome mu je bila oslonjena glava.

“Hoću”, rekao je bez da me pogleda u oči.

Ustala sam polako, ostavivši svoj deo za pivo (bio je približno dve hiljade dinara, ali zaokružila sam na dve).

Peđa je utrčao unutra odjednom zadihan.

“Miroslav je krenuo za njom!”

“Šta?”

“Lik je bukvalno u jednoj sekundi buljio u nebo, u sledećoj krenuo punim šprintom ka njoj.”

Super, znači ne treba da se brinem o njoj. Mogu da uživam bez izlišne brige.

“Ništa, onda to znači da je ova bleja zvanično završena.”

Prošla sam pored njega, vodeći Lucijana za ruku.

“Ostavila sam svoj deo na stolu. Viđamo se.”

“Vidimo se”, rekao je ravno.

Trebalo mi je ovo nakon naporne nedelje treninga, zatim nedelje ignorisanja koje mi je priredila Hina.

Izvini Peđa, ali moram da budem hladna prema tebi. Nemoj da gledaš na mene kao čoveka. Molim te. Čovek je neko u koga možeš da se zaljubiš. Ja takva nisam. Upravu je onaj legendarni Tajron Magnus kad je rekao: ja sam prirodna nepogoda. Katastrofa koju je najbolje za tvoje dobro da gledaš sa daljine.





VIII – Debi

Najdraža Amandin,

Ne mogu da spavam. Sutra je moj prvi ples, kao što sam Vam i pomenuo u prethodnom pismu.

Moj otac kaže da nemam zbog čega da budem nervozan. Kaže da, sve dok održavam čauru konzistentnom, neću biti u opasnosti da umrem. Takođe je rekao da je imao poverenja u mene zato što sam njegov sin. Rekao je isto to i kad je počeo da me uči latinskim.

Mislite da ima poverenje u mene ili u svoje gene?

Malo sam zalutao.

Svestan sam da sam jak, ali ne mogu da prestanem da mislim: “Šta ako nervoza utiče na moju sposobnost da održavam stabilnu čauru? I šta ako se unervozim zato što osetim da mi čaura nije na nivou, i još dodatno se unervozim, dodatno oslabivši sopstvenu čauru?”

Pisanjem ovog pisma sam hteo da skrenem misli.

Nećete se naljutiti ako, u slučaju da ovo pismo ne uspe, maštam o Vama dok ne zaspim? Potrudiću se da te maštarije budu čiste, ali razumite me – i dalje sam mladić sa svojim potrebama… (poslednja rečenica je precrtana, ali i dalje potpuno čitka)

Hvala Vam što postojite, Vaš Đan Đakomo iz Milana

(pismo upućeno na adresu Via Mar Baltico 20, Fontane Bianche, Sirakuza; gđi Graziella Padella; datuma 25.5.2011; prevedeno sa italijanskog; obeleženo sa 72)

(iz ugla Hine)

Bila sam u restoranu Amore na aerodromu u Atini. Tek što sam stigla iz Beograda, a već sam bila mrtva gladna.

Naručila sam celu picu od 40 cm. Delovala mi je zanimljivo: zvala se Pizza La Greca i sadržala je kapare i feta sir.

“Da li Vam treba možda još jedan tanjir?”, pitao me je učtivo konobar na engleskom.

Slatko, mislio je da će mi se neko pridružiti.

“Ne, hvala. Ova debela svinja može sve sama da pojede.”

Bila je bezobrazno skupa, skoro dvadeset pet evra, i restoran nije bogzna kako dobro ocenjen na Guglu – štaviše, imao je ocenu oko 2.5 – ali devojci ponekad treba oduška! Ionako mogu da koristim Boginju četiri zida da otklonim salo ako postanem kit od dvesta kila, iako sumnjam da bi do toga ikada došlo. Mada ne volim da koristim BČZ da modifikujem telo mimo isceljivanja. Volim osećaj kada zaslužim svoje telo, što sam naučila od ujka Nikole. Možeš svašta da postigneš uz pomoć svoje moći, ali osećaj zadovoljstva da si povećao određeni mišić sopstvenom snagom volje nešto je neprevaziđeno. Mada, protekle nedelje nisam uopšte dobro spavala bez Boginje četiri zida, i nisam ni jela baš dobro… Pa, sad kad se setim, nisam ni trenirala telo skoro uopšte, osim onog boksa. Jao, već se osećam kao kit, ne mogu ni da zamislim kako ću se osećati kada budem imala dvesta kila. Frančeska će me uništiti kada je vidim sledeći put. Ma dobro, Hina, nećeš imati dvesta kila, pobogu, i dalje imaš six-pack – iako se malo lošije vidi ovih dana…

Pica je, nakon što je stigla, ubrzo i otišla. U mene.

Podrignula sam bučno.

Zatim sam naručila kafu, praveći se da sam kulturna građanka, i pokušala da se opustim uz ponavljanje italijanskog na telefonu. I to sam zapostavila ovih dana zbog stresa i treniranja čaure.

Dok sam to radila, videla sam kako se obaveštenje spušta sa vrha ekrana: bila je to poruka od nepoznatog broja. Bila sam sigurna da se animacija na mom telefonu kretala istom brzinom kao i inače, ali mi je sada izgledalo kao da je trajala čitav minut.

Napokon…

Ušla sam u poruke, ignorišući one od Julijane koje još nisam otvorila. To je bila prva poruka od tog broja: Organizatori nikada nisu slali dve poruke sa istog broja.

“Board the flight to Paris at 7:30 in the morning.”

Kratko i jasno… Mora da je došlo do promene lokacije. Sjajno. I noćas neću spavati. Moraću da uzmem još kafe, i verovatno da eliminišem melatonin iz mozga uz pomoć BČZ.

Uzela sam veliki gutljaj kafe.

Čekaj, da li je pametno da diram svoj mozak dok sam ovako neispavana i emotivna?

Više nisam bila sigurna šta da radim, i da li ozbiljno treba da budem pažljiva oko mozga, ili mi to samo PMS govori. Iako sam postala neverovatno precizna u korišćenju BČZ-a, nikada nisam bila neispavana kao danas.

“Izvinite, da li mogu da dobijem još jedan kapućino?”

Jebeš ga, dobra je kafa ovde.

Tri sata ujutru.

Čitala sam Ajzaksonovu biografiju Leonarda da Vinčija na telefonu (italijanski prevod, naravno). Moj italijanski je toliko uznapredovao u poslednjih godinu dana da nisam imala nikakvih problema sa čitanjem ovakvih knjiga. Stigla sam do poglavlja u kom se priča o Leonardovoj opsesiji dinamikom fluida, posebno vode.

Um je napokon počeo da mi se razbistrava.

Sledeći odeljak u knjizi je bio o tome kako je Leonardo prvi otkrio da krv teče kroz aortu vrtložnim strujanjem, i to uz pomoć aortnih zalistaka na srcu. Ovo je tek u 20. veku potvrđeno kao tačno, i Leonardo, pošto gotovo ništa u svojim beleškama nije objavljivao široj javnosti, nije dobio apsolutno nikakvo priznanje za ovo u naučnoj zajednici, donedavno. Leonardo je ipak bio umetnik, a ne naučnik.

Kao i ja! I mene stalno tako ponesu nova istraživanja.

Počnem jedno veliko istraživanje, pa me uhvati radoznalost u vezi s nečim povezanim, pa se upustim i u to. Moja istraživanja, umesto da izgledaju kao put sa početkom i ciljem, izgledaju kao drvo čije se grane beskonačno račvaju. To je vrlo ispunjujući pristup svetu, ali ne mogu poreći da je takođe vrlo naporan i neefikasan.

Na primer, morala sam da kontrolišem svoj um tokom celog dosadašnjeg putovanja kako mi svaka misao ne bi odlutala ka Amandin Agitalin.

Ošamarila sam sebe lagano i vratila tok misli na čitanje i na Leonardovo istraživanje krvi. Međutim, tada mi je pala na pamet misao koja je učinila dalje čitanje gotovo nemogućim.

Čekaj, nije valjda da je razlog mom razbistravanju uma…? Ne, ne, to bi trebalo tek za tri-četiri dana da bude.

Nakon što sam završila poglavlje otišla sam do WC-a.

“Mamicu ti jebem…”

Uništila sam omiljeni par gaća.

Jedna od stvari za koje sam se oduvek pitala je kakav je bio osećaj nositi muške gaće, pa sam nakon što sam kupila tampone u apoteci maznula par bokserica iz izloga zatvorene prodavnice odeće. Ispostavilo se da su uglavnom mnogo udobnije, osim dela gde penis i testisi obično idu. Činilo mi se kao da nešto nije bilo u redu, kao da moji ženski organi nisu bili dovoljni da popune ovaj prazan prostor.

Takođe nisam navikla na toliko tkanine na gaćama. Imala sam šorceve za vežbanje kraće od ovih bokserica.

Kod terminala za let je, očekivano, bilo mnogo ljudi. Teško je misliti da bi na tako popularnoj relaciji bilo mnogo nepopunjenih mesta. Avion je bio Airbus A320, koji ima kapacitet 180 ljudi.

Pre ukrcavanja na let – u sedam sati ravno – dobila sam sledeću poruku od nepoznatog broja.

“Order an espresso shot at the Starbucks. When they ask you for your name, make sure to say that your name is Bianca. As the plane begins lifting off, drink the espresso in one gulp.”

Okej, ovo je vrlo specifično… Čekaj, nisu valjda toliki bolesnici?

…

Navukla sam crnu kapuljaču svog duksa preko glave i ušla u avion kroz zadnja vrata. Mirno sam našla svoje mesto, koje se nalazilo otprilike u sredini aviona, gde sam se uvek najsigurnije osećala. Svi zidovi su me tako zajedničnim silama podjednako štitili.

Stavila sam na lice porcelansku Oni masku koju sam ponela sa sobom. Koža demona je bila bele boje, a zubi, rogovi i beonjače – zlatne. Bez obrva. Imao je ludi široki osmeh u kome su se najviše isticali njegovi veliki, krivi kutnjaci.

Gledala sam pomno svoje kipeće piće, trudeći se da ostanem mirna. Ili, preciznije, osećala sam ga kroz mehur, pošto oči maske nisu bile prozirne.

Ovo su očigledni tragovi energije. Kletva. Mora da je to ta kletva koja nas čini nevidljivim tokom meča.

Micala sam nogama u sedištu, iščekujući da avion počne da se kreće. Mladi lik u sedištu pored je neprestano bacao pogled ka meni sa zabrinutim izrazom na licu.

I kao da je pilot čuo moje molbe, jer sam osetila kako avion polako kreće pistom.

Išao je konstantnom brzinom, napravio polukružno skretanje i zaustavio se.

Jao, kreni već jednom… Hoću samo da završim sa ovim već jednom.

…

Počeo je da se kreće ponovo nakon dva minuta.

Srce samo što mi nije iskočilo iz grudnog koša.

Gurnuta sam u svoje sedište kako je avion naglo ubrzao. Eksovala sam espreso.

…

Lik pored je prestao da me gvirka.

Pitala sam se da li je sam sebe ubedio da je devojka sa maskom pored od početka bila priviđenje. Neuhvatljiv san sa japanskim demonom.

Nestala sam iz postojanja od kletve u piću.

Bio je čudan osećaj: mogla sam da vidim sve uz pomoć mehura, ali niko mene nije mogao da vidi.

Možda je i ubedio sebe da sam samo vrlo brzo otrčala do WC-a, iako je ustajanje i dalje bilo zabranjeno dok ne dostignemo visinu za krstarenje.

Još niko nije ustao, uključujući mog protivnika.

Novi Plesači su imali pravo da izazovu bilo koga iz poslednjih sto na rang-listi. Znači, imala sam izbor između 2272. i 2173. Plesača. Naravno, izazvala sam baš Plesača broj 2173, i, na moje prijatno iznenađenje, prihvatio je.

Ime pod kojim se predstavljao bilo je Voland.

Kamel protiv Volanda. Zanimljiv naslov.

Međutim, pošto smo oboje bili praktično potpuno nepoznati, bio je svega jedan forsmažornik kao publika u avionu, ne računajući Volanda.

Meč je svejedno bio sniman. Dotad nevidljive očne jabučice, raštrkane po celom avionu, verovatno su služile za hvatanje svakog do poslednjeg kadra. Po zidovima, sedištima, podu, čak i običnim putnicima. Veliki deo tih očnih jabučica je bio okrenut direktno ka meni.

Očne jabučice bliže prednjem delu aviona su bile uperene ka osobi koja je sedela u drugom redu. Te očne jabučice su tačno pratile kretanje te osobe kako je ona ustala i polako se kretala ka meni.

Izgleda da mogu da detektuju tragove energije koja nas je i učinila nevidljivim… Kao i da snimaju sve. Mora da je sve to jedan forsmažornik napravio. Bilo bi previše teško za koordinaciju.

Uskoro se objavilo obaveštenje da je dozvoljeno ići do WC-a i da će usluga tokom leta početi za koji minut.

Kabinska svetlost prestala je da dopire do mog levog oka pošto se cev Volandovog kalašnjikova našla neposredno ispred njega.

Mesto održavanja meča se nikad nije pomerilo. Ovaj avion je od samog početka bio naša arena.

Izgleda da sam izabrala vrlo zanimljivog protivnika, pošto nije ni trenutka oklevao, već je počeo da ispaljuje metke direktno u moju beonjaču. Moja čaura je bez problema upila to, spin joj je dostigao oko dve hiljade i petsto obrta u minutu – pre nego što sam iskrivila cev kalašnjikova levom rukom.

Povukla sam kalašnjikov ka sebi, ali on ga je na vreme pustio i ponovo uspostavio prostor između nas.

Ustala sam i laganim korakom krenula ka njemu.

Pametno ti je što si se udaljio, ali imaš vrlo ograničen prostor za manevrisanje.

Promrmljao je nešto sebi u bradu na jeziku koji mi nije bio poznat. Bio je vrlo mek i nežan jezik, s određenom muzikalnošću.

Ruski, možda. Uklapa se s njegovim imenom. Zvuči previše lepo da bude nemački.

Ljudi oko mene nisu ni najmanje paničili. Izgleda da je espreso izbrisao i zvukove koje smo proizvodili.

U ruci mu se pojavio pištolj.

“Ti si neki mađioničar, a?”

Pucao je, ali je promašio i pogodio zid iza mene. To je već izazvalo graju među putnicima.

Hmm, izgleda da se zvuci vezani za okruženje i dalje čuju.

Drugi metak me je pogodio direktno u Adamovu jabučicu mog grla.

“Dobro ciljaš…”

Spljošteno zrno metka je palo na pod.

“Šteta što ti ništa ne znači ovde.”

Učinila sam još jedan korak ka njemu.

Udario je leđima o vrata pilotske kabine na kraju hodnika. Crvena svetlost natpisa je osvetljavala njegovo lice. Približila sam mu se toliko da sam mogla da osetim njegovo plitko disanje na svom čelu, čineći da moje šiške igraju. Očekivala sam izraz potpune rezignacije, ali umesto njega dočekao me je bolestan osmeh koji je isticao njegove vampirolike očnjake. Izgleda da je bio tip koji je uživao u bezizlaznim situacijama. Ludak.

Udarila sam ga snažno u solarni pleksus. Odmah je pao na kolena, držeći se za stomak s bolnom grimasom.

I dalje nisam mogla da shvatim kako je uopšte ušao na aerodrom neometeno sa svim tim oružjem, niti gde ga je držao. Zbog te moje radoznalosti još nisam htela da završim meč.

Da li možda ima sopstvenu dimenziju u kojoj ih skladišti…? Ne, to mi deluje kao previše komplikovana moć za nekoga rangiranog tako nisko. Uostalom, ne vidim zašto i mene nije mogao da pošalje tamo umesto da puca u mene kalašnjikovim na početku. Bila bi automatska pobeda za njega pošto bih napustila “ring”.

Zavukao je ruku u džep.

Fokusirala sam se na to mesto u svom mehuru. Ono što je dohvatio bilo je toliko sićušno da nisam mogla jasno da prepoznam šta je bilo. Samo sam videla da je bilo donekle okruglo i prečnika oko jednog milimetra.

Bacio je brz pogled iza sebe i brzim pokretom ćušnuo to kroz jedan od odvoda za izjednačavanje vazdušnog pritiska na dnu vrata.

Čekaj, čekaj…

Podigla sam ga držeći ga za vrat, udarila ga glavom u glavu i zavrljačila ga najjače što sam mogla ka suprotnom kraju aviona.

Ljudi su počeli da paniče zato što sam pogodila stjuardese koje su gurale kolica s posluženjem. Ni trenutak pažnje mi to nije oduzelo. Nisam imala ni trenutak za gubljenje.

Isključila sam čauru.

Boginja četiri zida: aktivacija.

Bila sam sigurna da je to što je ubacio u kabinu za pilote bilo jedno od njegovih oružja – najverovatnije neka bomba.

Jebeni ludak hoće sve da nas ubije!

Osetila sam gustu energiju BČZ kako se probija u kabinu za pilote.

Kurac, granata! Brže, aktiviraj se, jebote…

Morala sam da budem unutar prostora ispunjenog energijom BČZ kako bih mogla da ga kontrolišem. Morala sam ceo avion da ispunim.

Ajde, ajde… Još malo…

Čula sam pucnjavu iza sebe. Jedan metak me je pogodio u rame. Zatim mi je jedan probio pluća. Zatim ahilovu tetivu na levoj nozi. Desno koleno.

Sručila sam se na leđa. Osetila sam kako mi se majica natapa u lokvi sopstvene krvi. U gornjem delu svog zamagljenog vidnog polja sam videla kako se približava s oružjem u ruci.

Kurac… ovo ne ide… kako sam zamislila…

Vid mi je postajao sve mračniji i mračniji.

“Ha… haha… haha… hahahahaha!”

Boginja četiri zida aktivirana je za 3,7 sekundi.

Bilo je mnogo zabavnije nego što sam očekivala.

Iskrivila sam vrat kako bih mogla da ga vidim lepo. Teme glave mi je bilo na krvavom podu.

Ekstatično sam mu se nasmejala.



5

Prošlo je više od pola leta kada sam potpuno iscelila svoje rane. I dalje nevidljiva, promenila sam mesto.

Izvadila sam pasoš svog protivnika.

“‘Parfyon Semyonovich Terentyev’. Znači, jeste bio Rus! Nije ni čudo što je bio ludak koji se nije plašio smrti…”

Skoro odmah nakon što sam se ljudski naslonila na sedište, čovek u crnoj košulji i naočarama za sunce je skinuo japanku s desne noge i počeo da me udara po glavi njome.

“Idiotu! Idiotu! Idiotu!”, vikao je na srpskom sa jakim kineskim akcentom.

Nisam pokušala da blokiram udarce. Bila sam zahvalna što sam imala nekoga ko će da me zameni za kažnjavanje. Ja nisam bila toliko blaga prema Hini Karabatić kao on. Niti je Miroslav Karabatić bio.



6

(iz ugla Lucijana)

Bile su prelepe. Dok se rastezala po jutarnjem suncu, taman su se digle tako da izgledaju skoro savršeno. Bile su krupne, svaka malo veća nego što je moglo da stane u mojoj velikoj šaci.

Sve vreme je znala da je gledam: smešila se pobednički dok je ustajala iz kreveta polako. Ali svejedno nisam mogao da prestanem da gledam. Bradavice su bile barem dva-tri puta većeg obima od mojih, čak uzimajući u obzir da su se skupile od prohladnog vazduha u skučenoj sobi studentskog doma. Mladeži su krasili belu kožu oko bradavice kao planete oko sunca.

Nije mogla više da izdrži i zakikotala se.

“Takav pogled komplimentuje više nego bilo šta šta možeš da kažeš.”

Napokon je ustala iz kreveta preko puta mog. Nosila je crne gaće, koje sam mogao da vidim perifernim vidom pošto nisam mogao da sklonim fokus sa grudi.

Grudi, nažalost, nisu imale toliko veliki otskok, pošto je izuzetno lagano ustajala. Ali jesu se tresle od pokreta pluća dok se smejala.

Nastavila je da se kikoće.

“Jao, tako se sada vidi da imaš sedamnaest. Obućiću brus za tvoje dobro. I majicu.”

Bila je u pravu.

“Sada, gospodine Lucijan, koliko toga se sećate prošle večeri?”

Porazmislio sam i pocrveneo.

“Oko četrdeset posto rekao bih. Sećam se da smo se ljubili čim smo stigli ovde. Sećam se da smo skinuli jedno drugom majice. Nakon toga je… mutno. Ne sećam se ičega što smo radili nakon toga.”

Dok sam to pričao, ona se oblačila. Nakon što je zakopčala brus, podigla je grudi jednu po jednu tako da bolje legnu u korpe.

“Dobro ti je sećanje onda. Nismo ništa radili nakon toga.”

Podigao sam ćebe kojim sam bio pokriven. Pantalone su i dalje bile tu.

“Šta nas je sprečilo? Ne deluješ kao tip devojke koja odustaje nakon jedne ili dve prepreka.”

Suzila je oči na moj komentar i navukla majicu preko glave.

“I nisam. Ali imam svoje principe.”

“Na primer?”

“Ne jebem maloletnike.”

“Kako…?”

“Toga se nisi setio, vidim. Sam si mi priznao da imaš 17 pre nego što sam ti skinula pantalone. Takođe si mi i priznao da si forsmažornik.”

“Lucijane Magnuse, idiotu jedan… Sve sam to odjednom priznao?”

“Nisi odjednom. Za sedamnaest si mi priznao juče, nakon čega si ubrzo zaspao.” Pogled joj se dodatno izoštrio. “Da si forsmažornik priznao si u prethodnoj rečenici.”





IX – Najlepši grad na svetu


0

Poštovana Amandin,

Pošto nisam mogao oka da sklopim na kraju, odlučio sam da doradim prvi deo priče koju sam Vam pomenuo u ranijem pismu.

Uživajte u čitanju!



Pjerluiđi je bio poštovan član svoje lokalne crkvene zajednice u malom gradu na severu Italije. Bio je dežmekast čovek jake vilice u srednjim četrdesetim. Na prvi pogled njegov život je izgledao idilično: srećna porodica, finansijska stabilnost i velika kuća koja je gledala na dragulj po kome je grad dobio ime – jezero Belu suzu. Jezero je dobilo naziv po belim planinskim vencima oko njega. Po narodnim pričama, okolne planine su bile toliko tužne zato što su bile daleko od mora da su im se suze slile u dolinu između njih, preplavivši je. I tako se rodila Bela suza. Svaki put kad bi Bela suza bila na ivici da presuši – kako je često moglo biti leti – planine bi se ponovo rastužile i oživele jezero svežim suzama.

Sve je bilo tako lepo u Beloj suzi dok ljudi nisu počeli da nestaju jedan za drugim, kao i u ostatku Italije. Za nepunih mesec dana zemlja je izgubila više od dvadeset posto stanovnika. Nije bilo mrtvih. Svi su se vodili kao nestali pošto nijedno telo nije bilo pronađeno.

Pjerluiđi je imao teško detinjstvo, otac mu je bio težak alkoholičar – majka žena previše slabe volje da mu se suprotstavi. Otprilike na svakih petnaest dana (tako je Pjerluiđi nakon nekog vremena izračunao) Pjerluiđijev otac bi se teško napio nakon posla i po povratku kući bi ih probudio i pretukao oboje.

Kada je Pjerluiđi napunio petnaest godina, njegov otac je prošao kroz najduži period očeve apstinencije koji je Pjerluiđi pamtio. Prirodno, otac se tim ponosio. Za doručkom je na primer jednom sebe pohvalio: “Vidite, ne treba mi više ta đavolja tečnost. Kao preporođen sam, kažem vam!”

Pjerluiđiju nikako nije moglo da uđe u glavu da se đavo, toliko crven i strašan, može kriti u nekoj tamo providnoj tečnosti.

Jednom je otac Pjerluiđija izveo na ručak, i izvinio mu se po završetku mrtvački tihog obroka. Nije kleknuo na zemlju i molio ga za oproštaj, ali ni jednostavno “izvini” nije bilo nešto što je ikada očekivao da će dobiti od svog oca.

Na povratku kući čak su i porazgovarali malo.

“Mali Đigeto, spavaš li najbolje ovih dana? Deluješ mi malo, kako da kažem… mrtvo, sine.”

“Ne, tata. Već nekoliko noći ne mogu oka da sklopim.”

Ponovo je tišina pala dok se nisu vratili kući.

“Pij više mleka, Đigeto.”

“Hoću, tata.”

Pjerluiđi je tog dana popio tri litra mleka.

Problemi sa spavanjem ga nisu napuštali, ali zato je sada imao i probleme sa stomakom.

Sat je pokazivao dva i deset ujutru. Čuo se zvuk puštanja vode u WC-u i uskoro je Pjerluiđi izašao iz njega. Po povratku iz WC-a Pjerluiđi je bacio pogled na spavaću sobu svojih roditelja. Umereno glasno hrkanje se čulo: primetno u sobi pored, ali nedovoljno jako da samog Pjerluiđija drži budnim.

Pjerluiđijeve oči su se zatim susrele sa širom otvorenim očima njegove majke.

“Mora da ni ona nije dovoljno mleka pila”, pomislio je Pjerluiđi.

Sat je pokazivao tačno tri ujutru. Pjerluiđi je i dalje stajao tako ispred sobe roditelja.

Tri i pet. Pjerluiđi je izašao napolje.

Tri i čestrnaest. Pjerluiđi se vratio u kuću, noseći kamen veličine svoje glave u rukama.

Tri i petnaest. Pjerluiđi je ušao u sobu svojih roditelja.

“Đigeto?”

Tri i trideset jedan. Pjerluiđi je zaspao najkrepkijim snom nakon što se okupao.

Nakon što se probudio, san nije želeo da prestane. Priznao je ljubav devojci iz svog razreda, Suzi, u koju je već dugo vreme bio zaljubljen. Nekoliko godina nakon toga postala mu je i žena.



I to je sve što sam napisao za sada. Neverovatno talentovano pisanje, zar ne? Kada jednog dana budu napravili film na osnovu ove moje priče, poslaću Vam obavezno karte za premijeru!

(pismo upućeno na adresu Via Mar Baltico 20, Fontane Bianche, Sirakuza; gđi Graziella Padella; datuma 25.5.2011; prevedeno sa italijanskog; obeleženo sa 73)

(iz ugla Sju Sina)

Na moj predlog otišli smo u poznatu poslastičarnicu u samom srcu ostrva Sen-Luj. Hladnoća mi je ispunila obe ruke.

Ah, Bertilon, koliko si mi samo nedostajao.

Iako je većina zgrada na Sen-Luju izgrađena tek u 17. veku, celo ostrvo pleni neka stara pariska energija koja se retko gde u ostatku grada može sresti. Odvezao sam kosu kako bih je pustio da igra veseli ples sa novembarskim vetrom Sene dok sam nosio dva korneta sladoleda ka Hini, koja je sedela sama za stolom najbližem raskrsnici.

Dok sam hodao ka njoj, gledao sam oko sebe i uživao u prelepim peščanobež fasadama izgrađenim od karakterističnog za Pariz luteškog krečnjaka.

Seo sam i zadivio se prostranoj raskrsnici, koju su činili mogućom zasečeni uglovi okolnih zgrada. Celo ostrvo je Kristof Mari izvrsno projektovao, nakon čega je izgrađeno gotovo u jednom mahu. Ne treba zaboraviti ni arhitektu koji je učinio ovo tako lepim za oko, Luja le Voa.

Divim vam se oboma. Bili ste bića bez ikakve naročite moći. Ali vaša inteligencija i snaga volje su vam omogućili da napravite nešto što ni ja, Sju Sin, Oblakohodač, za hiljadu godina ne bih mogao.

Spustio sam pogled na Hinu i uručio joj sladoled. Zamišljeno je uzela svoj sladoled.

“Učitelju, mislite li da je Vaš kurac dovoljno veliki za Amandin Agitalin?”

“…”

“Znači ne?”

Ova mala kučka mora da je videla da sam previše uživao, pa je odlučila da me izbaci iz takta.

“I da jeste, ne bih smeo da ga vadim pred tim monstrumom…”

“Znači, nesigurni ste u svoju veličinu!”

“Po nekim pričama jebala se sa konjima… Nije mi naročito žao čak i ako nije dovoljno velik za njene besmislene standarde.”

“Šta ako je najbolja ljubavnica na svetu?”

“Da ti kažem: nakon tri veka jebanja nisam našao bolju ljubavnicu od leve ruke.”

Naslonila se na stolicu.

Iznenađujuće, odeća joj je izgledala kao nova. Bez rupa ili fleka od krvi. Telo ispod odeće je isto tako bilo savršeno isceljeno, izuzev nekoliko ožiljaka, koje je volela da ostavlja na sebi. Do kakvog je samo apsurdnog nivoa Hina razvila ovo… Nikad nisam ni pomislio da će moći sve ovo da radi.

“Mislila sam da ste desnoruk, učitelju?”

“Moj ujak me je naučio da drkam kurac levom rukom kako bih imao moćniji bekend.”

“…”

Ha, vratio sam ti!



Jeli smo sladoled u tišini. Ja sam uživao u svakom zalogaju, jedva načevši prvu kuglu, dok je ona već pola sladoleda smazala.

Sećam se kada mi je Hina prvi put predstavila ideju za svoju moć. Sećam se i svoje prve reakcije. “Da li si retardirana, mala? Kao prvo, takva moć će biti neverovatno energetski zahtevna, posebno u velikim prostorijama. U šoping centru ili sali za ples će biti beskorisna. I, kao drugo, zavisiće od prisustva zatvorene prostorije. Poljana, ulica, vrh planine - beskorisna. Kao treće, protivnik će moći jednostavno da te zaobiđe, a ti tu nećeš moći ništa da uradiš.”

Na neki način je bila možda i najbolja defanzivna sposobnost na svetu, a i najbolja sposobnost protiv protivnika koji imaju bezgranično poverenje u sopstvene sposobnosti. Kao njena glavna meta.

“Previše sanjarenja se kažnjava, učitelju”, rekla je i skočila ka mojoj strani stola kao pas. Cilj su joj bile kugle u mom kornetu. Bacio sam kornet uvis.

Kornet je ostao zamrznut u prostoru nekoliko metara iznad nas.

“Učitelju, nije fer! Ne mogu da koristim Boginju četiri zida ovde… Ništa, moraću onda ovako.”

Skoro komično se nagnula ka meni, napravivši dekolte laktovima i napućivši usne. Moj kurac nije bilo teško ubediti u nešto, i bio sam izuzetno napaljen nakon više od dvanaest sati apstinencije i sat vremena Pariza.

Međutim, nisam ni na sekundu spustio pogled. Niti mi je srce zaigralo.

“Barem ste malo mogli da pogledate.”

Nadula je obraze jogunski i zavalila se nazad u stolicu.

“Počinjem da mislim, učitelju, da sam Kvazimodo…”

Nije bila neatraktivna devojka, i nisam nikada bio protiv kresanja mlađih devojaka ili učenica. Štaviše, taj drugi scenario me je neizmerno palio.

Ali imao sam dva stroga uslova za kresanje. Prvi: devojka mora da bude mentalno i fizički spremna. Znači, automatski nema maloletnica na primer.

Drugi: devojka mora da me želi više nego što ja želim nju. U najmanju ruku mora da bude podjednako, a i to vrlo retko prolazi kod mene.

I kod Hine nije bilo ni traga od želje. Apsolutna nula. I takva nije bila samo sa mnom, nego i sa svima. Sve više i više mislim da je osmozom preuzela tu aseksualnost od Nikole.

“Kao ponosan Kinez nikada ne bih bio sa Japankom, makar bila najzgodnija žena na planeti Zemlji – što, naravno, nikada ne bi mogla biti zato što su sve Japanke rugobe.”

Laž. Bio sam sa njih nekoliko.

“Tako loš ukus za žene svedoči da nismo dovoljno učinili u Nankingu.”

“Trebalo je da Ameri ispuste i treću bombu na vas skotove. Osaka je bila savršena meta.”

Suzila je oči. Video sam da joj se pesnica steže.

Njen nekontrolisan smeh je usledio, tokom kog je udarala o sto rukom. Pridružio sam joj se.

“Vidim, oštar si kao i inače, učitelju. Za Osaku se apsolutno slažem, da se razumemo!”, rekla je, obrisavši suzu ispod oka. “Neverovatno mi je da i na srpskom možeš ovako dobro da se zajebavaš.”

Trepnuo sam nekoliko puta brzo.

“Ko se ovde zajebava?”



Ispričala mi je kako je izašla na kraj sa nekim vladinim forsmažornikom u Srbiji, koga je krstila kao ‘gospodin Upišane Gaće’.

“I stvarno se ponovo upišao na kraju?”

“Da, da! Nisam mogla ni ja da poverujem! I baš me je iznenadilo koliko je zapravo izašlo iz njega na kraju…”

Aplaudirao sam joj.

“To je neverovatno kul završnica, kao i trash talk.”

Dao sam joj high-five.

“Koliko dugo planiraš da ostaneš ovde?”

“Pa… Verovatno ću da hvatam prvi sledeći let nazad. Ili možda bolje da navratim u Italiju malo. Da, definitivno bih mogla da se vidim sa nekim prijateljima tamo.”

“Odmah ideš iz Pariza? Da li si već bila ovde, a da ja ne znam?”

“Ne, ovo mi je prvi put.”

“…”

Nisam znao kako da reagujem na ovu informaciju. Svaka osoba sa iole ukusa, posebno ako je forsmažornik, htela bi da ostane makar na nekoliko dana u Parizu.

“Da li si i dalje toliko opsednuta osvetom…?”

Nije mi ništa odgovorila. Samo je zamišljeno gledala u svoje noge ispod stola koje su se ljuljale napred-nazad.

Nisam mogao ništa da joj kažem. Gledajući je, čovek ne može poreći da deluje veoma unesena u ono što radi, možda se čak može reći i ispunjena.

“Vraćaj se u Srbiju, ujka Nikoli nedostaješ! Primetila sam da mnogo više sere o moralnosti kad ti nisi tu.”

“Zašto bih želeo da vidim tog matorog pedera kad mogu da jebem hot Francuskinje ovde”, rekao sam i ispružio se. “Ako ti previše dosađuje, podseti ga da nisi ni blizu njegovog kill count-a.”

“Hoću!”

Nadam se da nije previše usamljen… Vratiću se verovatno sledeće nedelje – nenajavljen, naravno.



Ispraćao sam je do aerodroma u taksiju.

“Uzgred, šta si uradila sa telom svog protivnika?”

Lice joj je zasijalo, kao da sam je pitao da opiše svoj omiljeni film.

“Ah, dobro pitanje! Vidiš, prvo sam potpuno izvadila vlagu iz njegovog tela, zatim samlela ono što je ostalo u vrlo sitan prah. Kada sam uklonila vlagu, ono što je ostalo je bilo teško samo trideset kila. Zamisli! Zaboraviš koliki procenat nas je zapravo voda…”

“Pitam te gde si stavila to što je ostalo od njegovog tela, idiote?”

“To bi bilo vrlo dobro pitanje, učitelju, kad biste bili retard.”

Nasmejao sam se.

U pravu je. I jeste bilo uglavnom retoričko pitanje. Mogao sam sve da vidim u svojoj čauri.

“Imaš sferu čauraste energije u rancu. Pretpostavljam da je tu…”

“Tako je! Njegova moć me je malo inspirisala da eksperimentišem sa čaurom. Hoćete da čujete opis mog eksperimenta, učitelju?”

Mislim da sam joj dao dovoljno pažnje zasad. Ne valja da je razmazim načisto.

“Hoću samo da te šutnem u taj avion i da odem u hotel da drkam ku–”

“Evo, ovo je suština: ako čaura može da spreči stvari spolja da uđu unutra, zašto onda ne bi mogla da spreči ono iznutra da pobegne napolje?”

“Zato što ti je majka kurva.”

“Što znači da bi, u teoriji, trebalo da možemo, recimo, da sabijemo stvari unutar čaure. Ako želite da Vam bude lakše da shvatite, zamislite da imate kofer koji je za jedno trideset centimetara plići nego što je gomila Vaše odeće visoka. Naravno, Vi biste pozvali svoju debelu kinesku mamu da sedne na kofer. E, princip je isti ovde, samo zamenite svoju znojavu debelu majku čaurom. Ovih trideset kila sam napakovala u sferu prečnika oko petnaest centimetara. Ovo je tek eksperiment, ali sam već počela da primećujem kako mogu da…”

Iskočio sam iz auta i, uz nepotrebnu špagu u vazduhu, preskočio BMW koji je išao iza našeg taksija.

Devojke koje ne možeš da jebeš, a koje pričaju bez prestanka su gore od sifilisa. Ovo drugo mi barem ponekad nedostaje.

“Javi mi kad stigneš!”, viknuo sam.



Te noći sam neplanirano završio u krevetu sa plavom recepcionarkom u svom hotelu. Spavala je oslonjena na moje rame, bez ikakve sumnje zadovoljena onako kako prelepa udata žena poput nje zaslužuje.

Ja i dalje nisam mogao da zaspim neko vreme. Vrpoljio sam se u krevetu u nedogled. Recepcionarka – za koju sam saznao preko imena na uniformi da se zove Ingrid – spavala je šokantno dubokim snom, pa se nije nijednom probudila. Jednom ju je tokom noći zamalo probudilo sopstveno hrkanje, ali samo je izgovorila nekoliko nepovezanih stvari i vratila se u standardni ritam hrkanja.

Iz nekog razloga mi je došlo da masturbiram ispred njenog lica i vidim da li će je jedna od mojih eksplozivnih završnica probuditi.

Ali taman kad sam izvadio Epimeteja u punoj veličini iz pantalona, stigla mi je poruka koju sam iščekivao. Hina je javila da je stigla u Milano.

Kapci su počeli da mi postaju teži i odustao sam od svoje zamisli.

Napokon, idiote…

(iz ugla Hine)

Ah, Milano, Milano, grade u kom moja ljubav živi. Svoju ljubav sam prvi put upoznala kroz oči svog oca dok je ostavljao minule tragove po mome licu i trajne po srcu. Voleo ju je mnogo više nego mene. Kako je mogao nekoga voleti više nego svoju ćerku, meni nije bilo jasno, dok se i ja sama nisam zaljubila u nju.

Ah, Ištar, uskoro ćemo se ujediniti ti i ja, i kad te napokon ščepah, ne puštam dok ne izdaš svoj poslednji dah.

Spustila sam blokče u kome sam zapisala te lepe misli. Avion samo što nije sleteo.

Sletanje je bilo glatko. Toliko glatko da umalo nisam zaspala.

Izašla sam iz aviona gotovo poskakujući.

Kad sam ugledala svoju prijateljicu, obesila sam joj se o rame i skoro se uspavala na njemu.

“Frančeska, tako lepo mirišeš da bih mogla da spavam s tobom ovde i sada…”, rekla sam joj na italijanskom.

“Hinaaa, ne ovde, bebo. Čekaj barem da stignemo do mog apartmana.”

“Ne mogu da čekam, hoću… sad.” To je bila polušala. Počela sam da hrčem na njenom ramenu.

“Ajde, Hina, ajde.” Uhvatila me je za ruku i odvukla me ka metro stanici.

Ne sećam se tačno kada smo stigli do njenog stana, ali jasno pamtim kako me je napokon obavila toplina njenog kreveta.

Iako je Milano bio jedino mesto gde nisam koristila ni čauru ni Boginju četiri zida, umor od protekle nedelje ubedljivo je nadjačao osećaj nebezbednosti. Te nedelje sam ukupno spavala desetak sati.

“Buona notte”, rekla je Frančeska i pokrila me ćebetom.

Probudila sam se oko šest ujutru. Osamnaest sati sna.

Setila sam se da javim učitelju da sam bezbedno stigla u Milano. Zatim sam nečujnim korakom izašla iz spavaće sobe i otišla do WC-a. Porodične slike su bile na skoro svakom zidu hodnika. Prepoznala sam mladu Frančesku na mnogim od njih. Videlo se da je bila dete jedinac, kao i ja.

Nakon što sam obavila to šta sam imala u WC-u, nečujno sam ušla u kuhinju. Sobom je dominirao miris jaja – uz zvuk njihovog prženja u tiganju. Frančeska je bila ispred šporeta, noseći samo oversajz majicu. Bila je dovoljno dugačka da pokrije njeno dupe – ili barem kožu dupeta. Obline te stvari ništa nije moglo da sakrije.

Nimalo nije bila svesna mog prisustva.

Crna kosa joj je bila vezana u punđu, ostavljajući vrat potpuno golim – i ranjivim. Mlečnobela koža joj je caklila pod jutarnjim suncem.

Zahvaljujući zvuku prženja jaja, koraci koje sam pravila ka njoj su bili potpuno nečujni.

Mogu da radim šta hoću sad sa tobom.

Još jedan korak levom nogom, pa još jedan desnom. Pohitala sam na vrat.

Napravila si užasnu grešku, Frančeska.

“Aaaaaaaaaaa!”

Zacvilila je.

“Hinaaaaaaa! Šta to radiš, bre!?” Moj poljubac na vratu joj se očito malo previše dopao.

Vešto sam izbegla šamar iz okreta tako što sam poskočila unazad.

“To ti je što nisi spavala pored mene.” Isplezila sam joj jezik. “Dobro jutro.”

Nije mogla da dođe do daha neko vreme od adrenalina.

“Ja sam… lojalna devojka! Ali dobro jutro… Hina.”

“Oh, i dalje ste zajedno? Smooor…” Izvukla sam stolicu od stola trpezarije. “Kako ga ti beše zoveš? Điđi?”

“Moj Điđi!”

“Da, Điđi… Da li je on dobro?”

Sela sam za trpezarijski sto. Uzela je još nešto iz frižidera i stavila u tiganj. Po mirisu sam odmah prepoznala da je to bila pančeta.

“Ma sjajno je! Dobio je napokon glavnu ulogu u jednom ozbiljnom italijanskom filmu, znaš? Čak je i koautor scenarija!”

“Ozbiljno? Svaka mu čast.” Aplaudirala sam rukama. “Kako to? Da li je prvo napisao scenario ili bio kastovan?”

“Jao, prvo je napisao scenario. On se mnogo svideo jednom iskusnom režiseru, iako je scenario – barem po njegovim rečima – amaterski napisan, ali sa neverovatnim duhom. Rekao je da je to ‘veliki neobrađeni dijamant’. Kad su tražili glumca za glavnu ulogu, Điđi je samo otprilike dao demonstraciju kako je glavni lik trebalo da se ponaša onako kako je zamislio. Njegov performans, Hina, dušo, bio je tako dobar da su prosto morali da odbiju sve ostale glumce – među kojima je, uzgred, bilo i ozbiljnih faca – i kastuju Điđija.”

Pojačala sam svoj aplauz toliko da su dlanovi počeli da mi trnu. Zatim sam odjednom prestala.

“Pazi se ti glumaca, za njih nikad ne znaš kada igraju ulogu, a kada su iskreni. Ujutru je ‘Volim te, dušo’, uveče – u drugu uš’o… Tako barem ide izreka u našem narodu – ne kažem da je Điđi takav, naravno.”

Mnogo je lepo kada neko ne poznaje tvoj jezik ili kulturu, pa možeš da izmisliš šta god hoćeš i pripišeš degenerizmu svog naroda.

“Ma moj Điđi je najveći dobrica na svetu, ne brinem se ja za njega. Plus – ovo ti nije Holivud. Čekaj samo da završim ovo, pa ću da ti se pridružim.”

Sela je napokon pored mene, stavivši tiganj između nas.

“Evo, uzimaj malo i ti pančete. Jaja su moja, doduše.” Ugrizla je vazduh tik ispred mog nosa kao šaljivu pretnju. “Pazi se.”

“Važi, važi. Ionako ne volim jaja nešto naročito”, rekla sam i uzela zalogaj pančete. “Da li Điđi nije kući? Pošto si samo za nas dvoje spremila doručak?”

“Nije, otišao je na poslovno putovanje. Snimaju na Siciliji otprilike trećinu scena za film.”

Zagrcnula sam se. Potapšala me je po leđima. Nije mi trebalo dugo da se oporavim.

“Sicilija? Čula sam da je tamo prelepo”, rekla sam.

“Jeste, ali tamo su ljudi užasni! Seljaci. Svi do poslednjeg.”

Utihnule smo.

Pitam se da li će joj posetiti kuću dok je tamo… Skoro sigurno će da baci pogled na napuštenu fasadu, ali sumnjam da je iko osim mene dovoljno lud da provali u nju.

“I kad se vraća?”

“Sutra ujutru najverovatnije.”

“Dobijam te onda za ceo dan, bebo.”

Moram onda da odem danas uveče najkasnije.



Dogovorile smo se da izađemo na kafu nakon doručka.

Vodila me je za ruku dok smo se šetale ulicama Milana, poskakujući ispred mene. Nosila je žutu letnju haljinu. Crna raspuštena kosa je plesala uz mirni jesenji povetarac.

“Ima tako da se zabavimo dok si ovde!”

“Samo nemoj da budeš basic bitch i da me odvedeš do Galerije Vitoria Emanuelea”, rekla sam šaljivo. Odavno sam shvatila kuda smo išle.

Naglo je promenila pravac i počela da me vuče u suprotnom pravcu.

Obe smo se zasmejale. Okrenula se ka meni da bismo razmenile trenutak sreće.

Sunce iza njene glave je delovalo mnogo slabije nego inače pored tog zaslepljujućeg osmeha.

“Šta si ti radila u Parizu, Hina, da te toliko smlati?”

Razmislila sam kako da joj odgovorim na to pitanje.

“Pa… izašla sam sa starim prijateljem iz Kine u neku skupu poslastičarnicu. To je otprilike to…”

Trepnula je nekoliko puta zbunjeno.

“I da li si videla Ajfelovu kulu?”

“Ne.”

“Luvr?”

“Ne…”

“Sen Šapel?”

“Videla sam joj fasadu u prolasku…”

“Da li si ti normalna!? Posetila si najlepši grad na svetu, i ništa nisi videla!”

“Bila sam u gužvi, Frančeska. I uostalom, u poslednjem trenutku se poklopilo da idem tamo.”

Nagnula se ka meni. Iskoristila sam taj trenutak da bacim nesuptilan pogled ka njenom otkrivenom dekolteu, glumeći najnapaljeniji pogled koji sam mogla da zamislim.

“Mogu da te pitam nešto? Da li si ti super-bogata ili tako nešto? Nisu ti valjda toliko novca ostavili majka i otac da možeš…” Stavila je ruke preko usta iznenada. “Izvini, to je bilo tako neosetljivo pitanje – ne znam kako je uopšte zvučalo prihvatljivo u mojoj glavi…”

Nasmejala sam se pomalo neprijatno.

“Nisam toliko osetljiva na to, ne brini”, rekla sam, odmahujući rukom. “I nisam bogata, ali vrlo sam finansijski stabilna. Nasledila sam dosta zemlje u Japanu, i to prilično vrednu.”

“Ali opet, nije okej što sam te tako pitala… Điđijeva majka je umrla kad je imao šestnaest godina, a i dalje ume da zaplače kada priča o njoj.”

Interesantno, za to ni ja nisam znala…

“Od čega je umrla, ako mogu da pitam?”

Spustila je pogled.

“Izvini, ali ne smem o tome da pričam ljudima… Možda će ti Điđi sam to reći jednog dana.”

“Ajmo da se vratimo na deo gde si me zaista naljutila.” Udarila sam nogom o pod kao ljuti zeka. “Pariz – najlepši grad na svetu? Ajde ne seri! Nije Milanu ni do kolena.”

“Jao, Điđi mi to isto stalno govori. Grad je samo za bogataše, imigrante i komarce. Zaista, ne znam šta vas dvoje vidite u njemu…?”

Uhvatila sam je za bradu palcem i kažiprstom kao princ iz bajke.

“Za početak, tebe.”

Pocrvenela je i pogledala u stranu, izmigoljivši iz mojih prstiju.

“Oduvek sam volela ovaj grad, ali dok nisam putovala u inostranstvo nisam shvatila koliko je ovaj grad zaista lep”, nastavila sam. “Nisam shvatila ni koliko istorije ima u njemu: koliko izuzetnih inženjera i umetnika je učinilo njegovo postojanje mogućim. Često po ceni sopstvenog života.”

“Sad zvučiš kao pravi Meneđino.”

Okrenula se nazad ka meni i ozbiljno me pogledala u oči.

“Kad krećeš?”

Izvadila sam telefon iz džepa i počela da gledam raspored za letove. Većina letova je bila preko Bergama.

“Nemoj nikada ići preko Bergama. Tamo je apsolutni raspad sistema.”

Iskusila sam na šta misli iz prve ruke. Prošli put sam prebila gomilu imigranata koji su pokušali da urinišu pored mene na autobuskoj stanici. Od tog dana mi je postao jedan od omiljenih gradova.

“Izgleda da ću morati… Nema ničega normalnog sem Bergama.”

Uzdahnula je.

“Obavezno mi javi kad stigneš kući, Hina. Okej?”

Nasmejala sam se do ušiju na to.

“Važi!”

Nažalost, nisam naišla na bilo kakve kretene na putu. Bila sam toliko osetljiva nakon dana provedenih u Milanu da mi je celo telo gotovo pulsiralo od želje svakim korakom.

Kad sam zauzela svoje mesto u avionu, osećala sam se kao da ću eksplodirati od najmanjeg kontakta moje zadnjice sa sedištem pri turbulenciji, a nije bilo forsmažornika u avionu sa kojima sam mogla lepo da se potučem.

Nekad je bilo teško biti lojalna devojka.

“Moram da ih raskinem…”, rekla sam sebi u bradu.

Stigla mi je poruka pre nego što sam uključila režim leta. Bila je od Frančeske: “Hina, bebo, zaboravih da ti kažem da će premijera filma u kome je Điđi glumio biti verovatno u martu sledeće godine. Obavestiću te čim saznam za tačan datum.”

I onda još jedna: “Moraš obavezno da skokneš do Milana da gledamo zajedno! I Điđi, naša glavna zvezda, postaraće se da svi dobijemo karte!”

Odgovorila sam jednom rečju na italijanskom: “Dogovoreno!”

Pre nego što sam isključila mobilne podatke, setila sam se da sam imala neke poruke od Julijane na koje nisam odgovorila. Bacila sam pogled na njih. Bilo mi je odmah očigledno da nije bila zadovoljna time što se desilo između mene i Anđele. Izgleda da su svi iz naše grupe na fakultetu već saznali za moj mali šamar.

Odgovorila sam joj: “Izvini zbog kasnog odgovora, putovala sam za vikend. Ispričaću ti sve što se desilo. Da li si možda slobodna sutra uveče? Vraćam se u Srbiju oko sedam.”

Čekaj…

Đavolji osmeh pojavio mi se na licu.

Otkucala sam još jednu poruku Frančeski: “Da li mogu još jednu drugaricu iz Srbije da povedem na premijeru?”

Uključila sam avionski režim. Gurnula sam ruku u ranac i uporno pokušavala da ispipam stvar koju sam htela da izvadim.

Trebalo bi da sam ponela omiljenih osam sa sobom… U Beogradu sam ih imala još stotinak. Raspoložena sam za jednu lepu devedeset peticu.

Napipala sam napokon petu kovertu po redu. Izvadila sam pismo iz nje. Bilo je upravo to pismo za koje sam nagađala – ne, znala da se nalazi u šestoj koverti.

Smiriti me znala sam da neće. Ali svejedno nisam mogla da se oduprem iščitavanju.





X – Alkohol se ne meša sa traumom


0

Postao sam zvanično najjači forsmažornik na Zemlji.

Šta sada? Da li ćeš se napokon pojaviti? Da li ćeš mi lično uručiti nagradu? Možda mi zašto sam sve ovo uradio?

Ne tražim da budeš moja ljubavnica, iako priznajem da sam nekada imao pretenzije i na to. Ali to su bila svega detinjasta sanjarenja koja su umrla zajedno sa Đan Đakomom.

Samo želim da te vidim. Da znam da postojiš. Da kleknem pred tobom i isplačem za sve ono što je ostalo od moje duše. Ništa manje, ništa više.

S nestrpljenjem iščekujem tvoj odgovor, Bivši Đan Đakomo

(pismo upućeno na adresu Via Mar Baltico 20, Fontane Bianche, Sirakuza; gđi Graziella Padella; datuma 27.1.2014; prevedeno sa italijanskog; obeleženo sa 95)

(iz ugla Julijane)

Našle smo se kod Slavije.

Samo, pošto Hina nije precizirala tačno gde da se nađemo, ona je bila kod Mekdonaldsa, dok sam ja bila preko puta, u parku između Nemanjine i Kralja Milana.

Kod su nam se oči srele, Hina mi je mahnula i viknula:

“Ostani tu!”

Počela je da prelazi prometnu ulicu van pešačkog, iako je jedan bio na manje od minuta hoda udaljen. Nije ni požurila – hodala je laganim tempom. Automobili su trubili, tramvaj je zvonio i zaustavio se pred njom na kraju. Automobili su je zaobilazili, ali vozači nisu propuštali priliku da joj dobace po nešto. Čula sam od jedno naročito glasno “droljo bezobrazna”.

Ništa od toga je nije nateralo da ubrza korak ni trunku.

Uvijala je kukove više nego inače, dajući svakom koraku dodatnu notu bezobrazluka.

“Izvini, da li si me čekala dugo?”, pitala je kad je napokon došla do mene, preskočivši ogradu jednim elegantnim pokretom.

“Ne.”

Krenule smo da hodamo u smeru Beograđanke.

“Da li je ono bilo neophodno?”

“Nije, ali najlepše stvari u životu su obično vrlo ‘ophodne’.”

Pala je tišina dok smo hodale. Hina je počela da skakuće po kraju trotoara.

“Čekam objašnjenje za šamar.”

Prestala je da skakuće.

“Mislim, objašnjenje je vrlo jednostavno. Povredila me je svojim rečima. Udarila sam je blago.”

“Blago? Imala je ceo dan trag tvoje šake na obrazu.”

Bila je nekoliko koraka sada ispred mene. Pogledala me je preko ramena.

“Nisi me pitala šta mi je ona rekla.”

Progutala sam knedlu.

“…”

“U redu je, Julijana. Jesam malo luda, pa je prirodno misliti da sam ja potpuno kriva u ovoj situaciji.”

Malo?

Seli smo u kafić koji je želela da mi pokaže.

Krenula je da priča kako su se šetali promenadom i pričali, zatim kako se razgovor iznenada dotakao mene. Osetila sam kako mi pada muka dok mi je postajalo jasno da sam ja bila uzrok njihove svađe. Hina je nesumnjivo bila kučka, ali intenzivna reakcija Anđele je nesumnjivo bila uslovljenja mojom prirodnom osobenošću.

“Da ponovim, nazvala me je ‘gadnim bićem’.”

Dobro, i Anđela je bila kučka onda…

“Izvini…”

“Zatim me je nazvala ‘psiho azijska kurva’ – doduše posle mog šamara.”

“Izvini… Moja moć je kriva.”

Izazivala sam ovakve svađe između ljudi celog života.

“Drago mi je da to vidiš… Časti me kafom kao znak izvinjenja.”

“Okej…”

Ova mala manipulatorka.

Dozvale smo konobara.

“Dobar dan, koja je najskuplja kafa koju imate?”

Konobar je bio malo zatečen pitanjem.

“Mislim da je to irska kafa sa sojinim mlekom… Ili možda Ice Mocha velika.”

“Dobro, da li mogu da dobijem produženi espreso bez mleka?”, rekla je konobaru – koji je sada bio još više zatečen.

“Ja ću jedan kapućino…”

Konobar je hladno klimnuo glavom i otišao do šanka. Kad sam se okrenula ka njoj jezik joj je bio ispležen.

“Bravo, čini mi se da ne želi da te jebe! Da li si vežbala?”

“Nije uvek tako očigledno, Hina… I tiše malo.”

“Ne, osećam i ja da ti je debljina energije oko tela energija mnogo tanja sada. Spustila si je na dvadeset-trideset centimetara.”

“Bila sam još jednom sama preko vikenda u mašini za senzornu deprivaziju sama. I meditiram svaki dan.”

“Zanimljivo – hvala!” Zahvalila se hladnom konobaru nakon što je gotovo zakucao kafu na njenu stranu stola. “Da li počinješ da osećaš energiju i dok meditiraš?”

“Da, mislim da počinjem – hvala… Juče i prekjuče je baš bio drugačiji osećaj.”

Tapšala je rukama uzbuđeno.

“Mala Julijana uči! Mala Julijana uči!”

“Ne zovi me Mala Julijana!”

“Koliko kila imaš?”

Razmislila sam.

Ako kažem, počeće da me zove Velika Julijana.

“U redu, možeš da me zoveš Mala Julijana.”

“88.6, zar ne?”

To je dvesta grama od brojke na vagi jutros.

“Kako…”

Pokazala je prstom u vazduh iznad nas.

Odjednom sam osetila ruku na dupetu, što je bila za mene uobičajena stvar. Ali i Hininom prisustvu sam se osećala slobodnije, pa sam se okrenula agresivno, spremna da lupim šamar onome ko je to učinio.

Ali kada sam se okrenula, uvidela sam da nije bilo nikoga. Štaviše, nije niko sedeo ni blizu nas.

Ponovo mi je pokazala prstom na isto mesto. Tada mi je postalo jasno.

“Šta sve tvoja sposobnost može da uradi..?”

Nevidlijva sila je povukla moju kosu unazad i moje grudi ka stolu.

“Ima Boginja u svom imenu sa razlogom.”

Uzela je gutljaj kafe.

“Hvala ti za kafu!”

“Šta misliš, koja Bogorodica sa karanfilima je lepša: Da Vinčijeva ili Rafaelova?”, upitala je Hina nakon što me je oslobodila.

Zatim je uzela telefon i počela da traži slike na internetu.

“Videla sam Da Vinčijevu, ali nisam Rafaelovu…”

Pokazala je Rafaelovu verziju na telefonu.

“Svi znaju za Da Vinčijevu verziju, ali niko nikad ne zna za Rafaelovu!”

Odmahivala je glavom od neodobrenja.

Pretražila sam Da Vinčijevu verziju na svom telefonu, kako bih mogla da ih poredim jednu pored druge. Pažljivo sam ih gledala, ali moj odgovor je od početka težio ka jednoj.

“Rafaelova verzija mi je nekako gadna… I senčenje mi se više sviđa kod Da Vinčija. Kompozicija je takođe daleko bolja.”

Sa neodobrenjem je ponovo mahala glavom.

“Meni sa baš nekako sviđaju tajanstveni pogledi malog isusa i Marije.”

Pogledala sam na Isusovo lice.

“Pa jesu… Ali da li Isus kanonski treba da ima takav đavolski pogled?”

“Možda da. Možda ne. Ali zašto misliš je praćenje kanona važno za umetničku vrednost? Ne misliš li da je sam Da Vinči vrlo nekanonski prikazao Jovana Krstitelja u jednoj od najvećih remek dela italijanske Renesanse?”

Našla je na svom telefonu sliku Jovana Krstitelja.

“Pogledaj koliko je samo koliko je erotičan taj osmeh… I njegove prelepe crte lica – uzgred, kažu da je naslikan na osnovu Salaja, njegovog asistenta. Da li si ga ikad videla u nekoj crkvi takvog prikazanog?”

“Nisam… Dobro, vidim šta govoriš. Imaš pravo”, vratila sam stranicu Rafaelove bogorodice na njenom telefonu. “Ali iako izuzmemo to, baš su mi ružno naslikani. Posebno Bogorodica.”

“Možemo da se složimo da se ne slažemo.”

Pružala sam joj ruku.

Zatvorila je oči i vrisnula kao da je doživela orgazam.

Zatim ih je polako otvorila, i pogledala me osmehom koji je podsećao onaj malog Hrista u Rafaelovoj slici.

“Da li si se uplašila na trenutak? Kao ‘o ne, nije se valjda odmaklo kontroli’.”

“Kretenu!” Dreknula sam i zasmejala sam se.

Povukla sam ruku, ali ona nije puštala.

“Ajde stegni mi što jače možeš.”

“Slaba sam, nećeš osetiti…”

“Samo stegni.”

Stegla sam najjače što sam mogla.

“U pravu si bila, ne osećam ništa”, smejala se.

Ovog puta sam uspela da izvučem ruku iz njene.

“Da li ideš i u teretanu?”, iskoristila sam priliku da upitam ono što me je zanimala otkako je hodala ispred mene.

“Zašto Vas to zanima?”

“Zanimalo me je od dana kad smo se upoznali, madam Hina.”

“Pa onda ću Vas počastiti odgovorom, mlada Julijana. Ja sa vremena na vremene posećujem pomenute institucije sa tegovima, ali preferiram pretežno da koristim sopstveno telo uz silu zemljine teže.”

“I koliko dugo koristite ovu jeretičku silu, madam Hina?”

“Od kako mi je petnaest godina, mlada učenice. Da li želite da vidite slike kad mi je bilo petaest godina?”

“Da, molim Vas pokažite mi!”

Hina je okrenula svoj telefon ka sebi tako da ne mogu da vidim ekran. Zatim je potegla prstom što je jače mogla nagore.

“Evo, pogledaj ovu.”

Hina mi je pokazala jednu, moram priznati, vrlo lošu sliku nje. Bila je ošišana kao činijom. Šiške su joj padale do otprilike tačno pola čela, sa primetnim neravninama, kao da je i spomenuta činija bila polomljena na mestima.

“Ne smej mi se na frizuru, Julijana! Ovo je bilo za vreme korone.”

Spustila sam pogled nadole. Iako je nosila džemper – ni manje ni više nego božićni – mogla sam da lako prepoznam da joj telo nije bilo ni izbliza popunjeno kao sada. Ramena su joj bila toliko uža na slici da sam se pitala da li se uopšte radi o istoj osobi. Nosila je kratku suknju koja joj je tik otkrivala butine i kolena. Noge nisu ni ličile na današnje noge. Mogu sa sigurnošću reći da joj je današnja jedna noga bila teža nego dve u slici.

“Vau… Ne mogu da verujem. Kako si nabacila toliko mase? Noge su ti nerealno porasle.”

Razmislila je.

“Da budem iskrena, bila je to kombinacija više stvari, uglavnom sam mnogo više jela, i radila dosta vežbi, i u teretani i kod kuće. Kako sam jačala, tako sam počela bila sve više i više kilaže da dodajem u teretani, i radila sve teže varijacije čučnjeva sa jednom nogom. Čekaj, saću da ti pokažem jedan–”

“Ne moraš…”

Svejedno je ustala i uradila jedan vrlo težak čučanj ispred našeg stola. Položaj njenog tela je izgledao neverovatno neprirodno kako se spuštala dole. Ne samo da je izgledao kul, nego je i imao kul ime: “Dragon squat”. Pobedonosno se podigla gore.

“Impresivno, a?”

“Da… Vrlo.”

Sela je nazad na svoje mesto.

“Sada moraš da mi pokažeš sliku mlađe sebe kao nagradu.”

Izvadila sam telefon bez oklevanja.

“Dobro, nisi ni morala da to radiš, ne smeta mi da ti pokažem. Bila sam mršavija isto, uzgred. Mislim da i ja imam jednu dobru za Novu 2021.”

Waku waku!

“Mislim da je ova moja sranje, iskreno”, priznala je.

“Slažem se.”

“Ej! Trebala da si kažeš da sam previše stroga prema samoj sebi, i da sam zapravo preslatka u njoj, kao i uvek.”

Našla sam sliku na koju sam mislila i pružila joj telefon.

“Saću ja biti brutalna”, rekla je i ščepala mi telefon iz ruke, kao gladan vuk šniclu sveže ovčetine. “Da vidimo.”

Zatim je rekla nešto vrlo neobično za nju: ništa. Samo je pomno gledala sliku neko vreme. Usta su joj se nesvesno otškrinula dok je to radila.

“Moram da priznam, ovde si lepa kao da te je sam Rafaelo naslikao.”

Hina je bila mnogo vesela te večeri, pa je predložila da odemo do bara nakon toga da se napijemo. Složila sam se, osećajući slobodu oko nje i njene sposobnosti kakvu nikada u životu nisam.

Postle svakog pića bi njen osmeh postao još širi, njene reči postale još zanosnije i njene oči tinjale sa još više života.

Ja sam joj se pridružila, ne mogavši da odolim njenom šarmu. Nisam bila previše naviknuta na alkohol, pa mi nije trebalo dugo da se napijem.

“Hina, Hina, hvataj ovo!”

Bacila sam flašu otvorenog flaširanog piva ka njoj. Ona ga je savršeno uhvatila ustima na otvoru tako da ni jedna kap ne padne na pod.

“Drain it dry girl!”, uzviknula sam joj tapšući.

Ljudi oko nas su takođe počeli da tapšu.

Pokušala je još dublje da ugura flašu, ne prestajući da ispija tečnost u njoj. U nekom trenutku, na otprilike trećini flaše u njenim ustima, uključio se njen refleks za povraćanje i ispljunula je sve u ustima.

“Izgleda da… nisam ‘throat queen’…”

“Okej je, ajmo da igramo!”

“Igra! Igra! Igra!”, ustala je sa rukama u vazduhu, i dalje kašljući od prethodnog neuspeha.

“Igraaaaa!”, ustala sam i pratila je ka podijumu za igru.

Svi su gledali u dve ludače kako skaču iz sve snage uz rusku muziku. Nisam bila sigurna da li je bila ubrzana, ili je ceo svet prosto išao brže mom pijanom mozgu.

Не надо нас пугать, бахвалиться спесиво

Не стоит нам грозить и вновь с огнём играть

Но если враг рискнёт проверить нашу силу

Его мы навсегда отучим проверять!

U nekom trenutku su nam neki muškarci prišli i počeli da igraju sa nama. Jedan je stao iza Hine i postepeno joj se približavao kako je večer lelujala ka ponoći. Kada se kritično približio, ona se okrenula ka njemu i nastavila da igra ludim plesom sa njim.

Drugi muškarac je prišao meni i počeo da mi govori.

“I’m sorry, I promise my friend is not creep”, engleski mu je imao komično jak srpski akcenat.

“Aj spik serbian maj frend”, imitirala sam mu akcenat.

“Ozbiljno..? Jel onda ovo tvoja prijateljica iz Kine?”

“Nema nikoga iz Kine ovde.”

Nastavila sam da igram, ne obraćajući previše pažnju na njega.

“Azijka onda?”

“Srpkinja.”

Onda se desilo nešto što je za mene bilo kranje neobično: otišao je od mene hladno. Hina je i dalje igrala sa svojim, koji je sada ostao bez društva na podijumu.

Uvidela sam u tom trenutku da to da nije igrala sa čovekom, već đavolom i vanzemaljcem, koji se nastremio da kidnapuje moju drugaricu. Postavila sam se između njih, i povela Hinu sa sobom do VC-a, odgurnuvši lika koji je bio sa njom dupetom. Okrenula sam se ka njemu, pogledavši ga sumnjičavim pogledom u oči, zatim dole, pa nazad u oči.

“Idemo ka VC-u, Hina.”

“Zašto si me odvela?” Hina mi se napućila polu-ljutito. “Počeli smo da pričamo o prirodi ljudske žudnje za moć po Adleru…”

“Hina, slušaj me! To nije čovek, već đavo i vanzemaljac…”

Hina me je gledala sa širom otvorenim očima, zatim je slegnula ramenima.

“Oduvek sam htela da imam razgovor sa Đavolom, još bolje ako je i vanzemaljac!”

“Ovaj nije dobar, veruj mi! Ovaj je tip koga treba probosti nožem, odseći glavu i pojesti–”

Uhvatila me je za glavu i približila svojim grudima – koje su bile značajno oskudnije u poređenju sa mojima.

“Smiri se, Julijana. Na bezbednom smo. Između ova četiri zida niko i ništa nam ne može nauditi.”

Pogledala sam ka njenom podbradku. Vid mi se maglio.

“Hina…”

“Julijana.”

Ostale smo u zagrljaju, činilo se, čitavu večnost.

“Ako ti se svideo Adler, ne smeta mi. Možeš slobodno da ga ‘pojedeš’. Ali ja ću da te gledam!”

“Molim!? Nisam znala da ložiš na takve stvari…”

“Hm! Ti mnoge stvari ne znaš o meni!”, ispupčila je grudi.

“Iskreno, iako sam pijana, mislim da nisam dovoljno da mi to ne bi bilo čudno…”

“Hm! Okej, onda se zabavi bez mene”, ošamarila me je po dupetu toliko da sam odskočila ka padijumu za igru.

“Štiti me”, rekla sam isuviše tiho da bi mogla da me čuje od bučne muzike.

Klimnula je glavom gotovo svečano.

Nije mi dugo trebalo da nađem đavo-vanzemaljca, samo sam morala da pratim male crvene leteće tanjire koji su igrali iznad njega. Leteći tanjiri su imali sitne dlakave noge, kao i štikle. Ples koji su igrali mi se činio kao polka.

Kada sam spustila pogled na njihovog gospodara, našla sam da nisam imala ništa da mu kažem. Nikad u životu nisam morala ništa da uradim niti da kažem kako bih privukla pažnju muškarca.

Šta bi Hina rekla..?

Postavila sam sebi to pitanje jedno deset puta. Na deseti put je Hina u mojoj glavi vikala iz sve snage. Bilo mi je kristalno jasno šta je želela da mi kaže.

“Da li mogu da ti popušim?”

(iz ugla Hine)

Počela sam da se smejem nekontrolisano kad sam osetila da joj je to zapravo uspelo.

Eh, Adleru, mislila sam da si inteligencija, ali vidim da si zapravo libido. Pa dobro, ne mogu ni ja da ga krivim, nisam ništa bolja! Samo je moj libido malo poseban u odnosu na njihov.

Jedan od razloga zašto sam htela da je gledam je da vidim njenu reakciju na njegovu muškost, stoga sam držala puni fokus BČZ na njih da ih ne izgubim u ovoj gomili ljudi.

Ušli su u WC.

Ušli su u kabinu koja se raspadala. Igrala sam tango na podijumu za igru sama, sva uzbuđenja.

Gurnula ga je na WC šolju, kojoj je bila spuštena daska. Nije bilo niti poljupca, niti intiminosti.

Kaiš je izvukla iz pantalona i zavrljačila ga nasilno na zid kabine. Svi dugmići su pali jedan za drugim.

Podigao je kukove, sam sav uzdrhtan. Sa obzirom koliki je štreber bio sa mnom, mislim da je bezbedno zaključiti da se nije navikao na ovakve situacije.

Julijana je to primetila. Kada je zahvatila palčevima rub njegovih gaća – pre nego što je potegla sve dole – pogledala ga je u oči zavodničkim pogledom.

“Da li ti je prvi put?”, upitala ga je.

Moj ples se usporio, postavši nešto nalik valcu.

“Jeste… Nisam nikad zamišljao da će ovako se desi.”

Prstima je pravila kružiće na koži otkrivenoj iznad pantalona.

“Koje si godište?”

“2005… Znam da je među mojom generacijom nedostatak iskustva smatran čudnovatošću.”

Zasmejala se.

“Zvučiš kao da si 1905. rođen!”

Zanemeo je na taj komentar. Ona je izvukla svoje palčeve iz ruba gaća, čekajući na njen odgovor.

“Mislim da… je moja duša starija nego moje telo.”

Rub se ponovo ispunio njenim palčevima.

“Ha, sviđa mi se tvoja poetičnost! Da znaš da se i ja tako nekad osećam.”

Potegla je prstima nadole, ali pre nego što je ugledala celu stvar, uhvatio ju je za ruke.

“Ne radiš ovo samo zato si pijana?”

Nasmejala se.

“Jao zlatan si! Slušaj, lagala bih kad bih rekla da alkohol igra nikakvu ulogu ovde. Ali sad sam potpuno trezna. Skoro. Da smo se sreli pre sat vremena, mooožda bi imao razloga da se brineš. Ali sad sam dobro, samo uživaj. Ne bih da se overhajpujem, ali dosta sam dobra u ovome.”

Njegovo gutanje knedle je sasvim sigurno moglo da se čuje i u drugoj kabini.

“U redu…”

Pustio joj je ruke. Gladna Julijana je povukla sve do njegovih članaka.

Gledala je u ono što je krio ispod teksasa, nemo, poluotvorenih usta. Zatim je stavila ruku preko usta i povratila.

Prestala sam da igram i potrčala ka WC-u. Bio je red za WC, pa sam morala da ljude izguravam sa puta. Otključala sam vrata kabine uz pomoć BČZ i ušla unutra.

Našla sam Adlera sa već zakopčanim pantolanama sa uplakanom Julijanom oko njegovog vrata. Nije primetio moje pristustvo, samo je zamišljeno gledao u vazduh ispred sebe.

“Izvini! Izvini! Izvini! Nisi kriv! Izvini! Dobar si čovek! Nisi kriv! Izvini!”, jedva razumljivim glasom je vikala.

Približila sam im se i pukla prstom pred njegovim licem.

“Izvini.” Lupio je sebi nekoliko šamara da dođe k sebi. “Ćao. Ti si njena drugarica… Samo da se razumemo, nismo ništa uradili…”

“Ne brini, ne pravim nikakve optužbe.”

Napravio je znak rukom da ga pričekam.

“Okej je, ne brini. Sve je okej”, rekao je Julijani i mazio je za kosu.

Julijana nije prestajala sa izvinjavanjem i dalje.

“Mislim da tvoja prijateljica pati od neke jake traume… Da li ti je nešto govorila?”

“Nije.”

Pokušao je ponovo na sličan način da je smiri, ali nije palilo.

“Ajmo na svež vazduh da izađemo, mislim da će joj to pomoći.”

Složio se i pokušao da je podigne kao princezu, ali se pokazalo da je preteška za njega, svog suvonjavog i mršavog.

“Probaj ponovo”, poručila sam mu autoritativno.

Ovog puta – uz moju nevidljivu pomoć – uspelo mu je. Krenula sam prva kao vođa puka ka izlazu.

“Mojsije! Mojsije! Mojsije!”, vikala sam dok smo prolazili kroz gomilu ljudi.

Oni ljudi koji nisu hteli da se pomere odleteli su u strani. Melodija stolova kako padaju i pića kako se razbijaju su pratili rusku muziku bara. Mojsije, ja, nije mogao da odoli da rukama diriguje slatku melodiju haosa oko njega.

Kad sam došla do ulaznih vrata, pojačala sam svoju fizičku snagu uz pomoć Boginje četiri zida i – ŠUT. Nisam ih iščupala iz resica, ali brava je poletela na ulicu, i dvodelna vrata su se zakucala u zid spolja.

Okrenula sam se nazad ka mojoj povorci. Julijana je i dalje plakala, dok je Adler gledao u mene, sav u šoku. Od šoka nije primetio kako Julijana postaje ponovo teža u njegovim rukama, pa sam načinila brz korak ka njemu u uhvatila je da ne padne, zatim je prebacila preko svog ramena.

“Ajmo, Julijana, sad će ti biti bolje na vazduhu”, rekla sam i potapšala je po zadnjici. To nije pomoglo njenom plakanju.

Sada kad smo bili napolju, njena pomahnitala energija je počela da deluje na Adlera, koji je sav blamiran pokušavao da namesti pantalone da ne bude očigledno da je uzbuđen.

“Hvala ti što si je doneo do ovde, ja ću je preuzeti sada”, mahnula sam mu prijateljski i okrenula se ka mesečini.

“Čekaj!”

Osetila sam njegovu ruku na svom ramenu. Sklonio ju je polako kad je osetio nešto neobično. “Zašto ti je odeća… tvrda?”

“Mogla bih isto da pitam za tvoj penisić”, rekla sam ravno.

“Slušaj… Muški polni organ je čudan, ponekad radi kada ne treba, a ponekad nas izda kad nam najviše treba”, sa dubokim izdahom na kraju je rekao.

Nastavila sam da koračam dalje od kluba.

“Elem, da li bi mogla da mi samo napišeš poruku kad joj bude bilo bolje? Ne tražim ništa drugo.”

Stala sam na trenutak da razmislim, nakon čega sam nastavila da hodam ka mesečini, ne okrenuvši se da pogledam muškarca iza sebe.

“Nula. Šest. Dva. Jedan. Šest…”, izdiktirala sam moj broj, ne nameravajući da se ponavljam. “Hina.”

Po dolasku u moju hotelsku sobu se polako smirila. Ili možda bolje rečeno: umorila se od silnog plakanja. Stavila sam je u moj krevet i pokrila je nežno.

Pre nego što je zaspala pitala sam je zašto je imala takvu reakciju sa Adlerom.

“Ma… samo mi se slošilo čim sam mu povukla pantalone nadole… Ne priča mi se o tome, pusti me da spavam.”

“Šta… Jel mu je penis bio čudan ili..?”

“Hina, okani me se. Hoću da spavam!”

Sela sam na krevet i nagnula se ka njenom uvetu.

“Samo mi odgovori na pitanje. Šta mu nije bilo uredu sa penisom?”

Izdahnula je umorno.

“Bio je previše veliki, okej! Gade mi se takvi! Gasi svetlo sada i skloni se sa mene već jednom!”

Ispravila sam se i isključila svetlo od sobe uz pomoć BČZ.

Neko vreme sam provela gledajući nekada beo zid ispred sebe, sada pokriven veom mraka i sa povremenim nakitom napravljenog od svetla susedne zgrade.

Ovo je vrlo interesantno. Potpuno je suprotna je od Amandin u tom pogledu, koja ih je navodno upravo takve ‘lovila’. Nije za džabe imala nadimak među forsmažornicima Milenijumska kurva. Mada sumnjam, naravno, da bi se iko usudio izusti te reči u njenom prisustvu.

Okrenula sam se ka Julijani, čiji su se bucmasti obrazi suptilno podizali i spuštali dok je spavala.

Većina muškaraca koji su joj naudili u njenoj rodnoj Jagodini nisu završili najbolje. Za Adlera, koji se – ispostavilo se – zvao Aleksandar, sam se najbolje nadala.

Napisala sam mu da je Juljiana zaspala mirno.

Dok je spavala njena energija je bila potpuno mirna, za razliku od uobičajene. Lebdela je bez fluktuacija na oko dva-tri santimetara od kože. Nije bila dovoljno gusta da bude čaura još, ali ako je već sposobna da tu energiju toliko, neće joj trebati još mnogo vremena da nauči kako da je dovoljno zgusne.

Odlučila sam da ću joj sutradan za doručkom ispričati o svom ocu i TikTaku, što će je ‘podmazati’ da primi i informaciju vezanu za moj milanovski projekat.

Verovatno je najbolje da sačekam nekoliko dana da joj slegne moja neverovatno tragična predistorija… Tri će biti dovoljno, da. Definitivno moram da budem nekafenisana kada joj budem pričala. Moj glas mora zvuči mrzovoljno, kao da i dalje imam gnev koji može da utoli samo krv čoveka koji je ubio mog oca. Nema šanse da će me odbiti za učešće na filmskom festivalu nakon toga.

Već sam mislila o treningu kojoj ću joj dati. Nisam još razradila detalje, ali sam već odlučila da će se sastojati od treninga koji će je učiniti boljim forsmažornikom – uglavnom ćemo se fokusirati na osnovne stvari kao što su čaura, mehur i nule – kao i treninga za mršavljenje i zatezanje. Želela sam da liči više na svoju mlađu verziju. Želela sam da izgleda prosto neodoljivo.

Polako sam ustala iz njenog kreveta i bacila se na sklanjanje sumnjičavih dokumenata sa svog stola, uključujući Julijaninu matičnu knjigu rođenih i umrlicu njene majke.

Zagledala sam se u umrlicu, i dalje ne znajući šta da mislim o tom slučaju.

Kiša nije prestajala da pada ove ružne subotnje noći. Nisam htela da se zadržim ni još dan više u ovom ružnom gradu, pa sam svakako krenula da kopam. Crno blato je već isprljalo moje pantalone do neprepoznatljivosti, ali nastavila sam da zarivam lopatu u omekšanu zamlju. Čak i sa aktivnom čaurom ovakav rad iznuruje.

Osećala sam kako me već hvata gadan osip od znoja koji nema prostora od guste energije čaure da izađe iz pora kože.

“Ej! Da li bi mogao mi pomogneš? Baš si mi ti neki princ? Koji princ pušta devojku sve sama da radi?”

Gospodin u belom netaknutom odelu sa cilindrom je mirno čitao knjigu ispod svog kišobrana (moji mene ni najmanje nije štitio od kiše).

“U našem ugovoru se nigđe ne pominje kopanje”, odgovorio je lakonično, ne odvajajući pogled od stranica svoje knjige.

“Ne piše ni da ne trebaš da budeš govno od čoveka!”

“Tako je, ni to se ne pominje nigđe.”

Ovaj gospodin je bio poznat po imenom Princ bez belog konja, i nije bio jeftin. Ali za nekoliko miliona sam dobila verovatno najboljeg ‘hilera’ koji je mogao da se unajmi u Srbiji. Kažu da je mogao bilo koji deo ljudskog tela da obnovi.

“Mislim da sam udarila u nešto!”, doviknula sam mu.

“U redu, reci mi kada izvadiš tijelo.”

Nakon što sam potvrdila da sam udarila lopatom o sanduk, a ne o kamen, iskopala sam oko njega.

U sanduku je počivala – navodno – gospođa po imenu Graziella Padella. Ona je umrla tačno na dan rođenja Julijane: 20. marta 2005. Po Julijaninoj babi sa očeve strane, uzrok smrti je bilo unutrašnje krvarenje sa neodređenim razlogom – mada baba je bila ubeđena da je greška lekara bila uzrok. Ljudima često treba đavo koga mogu da okrive, stoga nisam mogla da računam na verodostojnost njene babe. Osim toga, overila sam da je ondašnji lekar zadužen za porođaj ostao na dužnosti i nakon smrti Gracijele, i, štaviše, njegove kolegenice su imale dosta dobro mišljenje o njemu. U međuvremenu je otišao da radi u inostranstvu – čik pogodi, Milano.

Sanduk je bio srećom jeftine varijante, pa sam mogla lako da iščupam poklopac sa njega, ignorišući sve mehanizme koji su ga držali za glavni deo.

Princ je napokon prestao da čita kako bi zapušio nos.

“Smrad je nesumnjivo autentičan”, dobacio je.

“Da, fascinantno mi je kako se samo zadrži unutar sanduka tako godinama”, rekla sam i počela da razgledam poklopac od sanduka. “Moja neka logika je da bi gasovi eventualno bili upijeni od strane samog sanduka… Ali zapravo samo drvo ne smrdi nešto–”

“Nisam plaćen da slušam tvoje čavrljanje”, počeo je da se spušta niz blato. “Da li mogu da obavim svoj posao sada?”

Sa unutrašnje strane poklopca je bio uklesan logo kompanije u obliku reke. Zvala se ‘Stiks pogreb’. Ispod njega se nalazio duborez zmije koja jede sama sebi rep, obrazujući krug, zajedno sa ‘XX’ u središtu pomenutog kruga.

Kako čudno mesto da se stavi logo i broj modela… Kome reklamiraju, pokojniku?

“Samo napred gospodine.”

Prenaglašenim gestom sam mu oslobodila prostor da prođe.

Stupio je nogom u sam sanduk, skoro pipajući crnim cipelama kostur unutra. Isključio je mehur i zamenio ga energijom srednje gustine. Energija mu je bila sušta suprotnost od ličnosti: izuzetno prijatna. Fluktuacije na površini kao da su mazile moju čauru svojim mirnim kretanjem. Njegovo disanje je postalo duboko, kao da radi jogu.

Energija je postala vidljiva, čak obasjavajući svet oko nas zelenim sjajem. Bila je to svetlo-zelena nijansa, koja me je odmah asocirala na proleće.

Ako nije smislio ime za sposobnost, krstiću je ‘Novo proleće’– Ne, ‘Novo proljeće’!

Na drvetu sanduka su počeli da klicaju raznobojni cvetići.

Klekao je pred glavu kostura, i zatim stavio lobanju pažljivo u svoje krilo. Izvadio je drvenu kutiju iz svog sakoa, u kojoj su bile neke male četke i sprejevi. Uzeo je jednu četku i počeo da briše vilične kosti i zube lobanje. Zatim je vratio tu četku u kutiju i uzeo drugu, kao i sprej. Naneo je sprej na iste delove koje je brisao ranije i prošao drugom četkom. Zatim je izneo treću četku i prešao ponovo kroz istu regiju.

Nakon što je završio, skinuo je beli sako i stavio ga po strani. Na sako je stavio drvenu kutiju. Pogledao je ka nebu i prekristio se.

Pogledao je dole ka lobanji u svom krilu. Podigao je donji deo vilice tako da se zubi pipaju.

“Ljubav liječi sve”, šapnuo je sebi.

Spustio se nadole i poljubio kostur u usta.

Njegova energija je prekrila ceo kostur. Njen mozak se izgleda prvi obnavljao, zato što je prva vidljiva promena na koju sam primetila na njoj bila kičmena moždina kako raste iz glave kao drvo, granajući se u odgovarajuće nerve kako je stablo stizalo do ruku, trbuha i nogu. Creva, jetra i pankreas su bili sledeći, zatim srce i materica. Mišići su ubrzo obložili sve ostalo. I na kraju, koža je sve prekrila lepo.

Sklonio je svoje usne sa njenih nežno.

“Necrophilia final boss.”

Teško je disao, stoga mu je trebalo neko vreme da se sabere i da odgovori.

“Trebao sam… još… nekoliko… miliona evra… da ti… naplatim.”

Nasmejala sam se, zatim dobro pogledala u ženu pred nama. Oči su joj odsutno gledale u kišovite oblake koji su proždrali sve zvezde na nebu. Kapljice kiše su padale po njenoj prelepoj beloj koži, ali ona ni najmanje nije reagovala na njih.

“Znači ovako izgleda ljudsko biće bez duše… I zauvek će ostati ovakva floskula, zar ne?”

Klimnuo je glavom.

“Duša nastani drugo tijelo ubrzo nakon smrti… Vremenom, postoji šansa da će neka lutajuća duša da nastani ovo tijelo… Ali to se vrlo rijetko dešava… Tijelo bebe… mnogo pogodnije…. pristupačnije.”

“Odmaraj ti, vidim da ne možeš i dalje da dođeš ka sebi.”

Pokupio je sako i sklonio se po strani. Kleknula sam ispred njene glave kako bih mogla da bacim pogled na njeno lice.

“Da, to je ona… Izgleda identično kao Bogorodica sa karanfilima.”

Dva minuta sam razmišljala u sebi kako se ovo uklapa u puzlu koju slažem.

Ne razumem… Bila sam sigurna da će da podmetne neku drugu ženu umesto sebe, ali ne: ovo je definitivno Amandin Agitalin.

“Kako neko tako legendaran može da umre od nečega tako banalnog kao porođaj..?”

“Žene su ranjive na porođaj, to je uvijek bio slučaj.” Ubacio se. “One su te koje su snijele posljedice rasta intelekta naše vrste. Uostalom, ne možeš da oličenje ljubavi da nazoveš banalnom, siguran sam da je beba koju je rodila bila vrlo značajna za nju, pa možda čak i više od sopstvenog života.”

Ustala sam.

“Ona je osoba koja je živela vekovima. Neko koga niko nije mogao da ubije, čak ni sama kuća Agitalin. Neko ko je celog života živeo za sebe i za svoje prohteve. Bila je neko čiju snagu niko nije mogao ukrotiti. Ne! Ne prihvatam da je mogla da ovako umre!”

Princ je izdahnuo umorno.

“I najjači ratnik poželi u nekom trenutku da ima porodicu, ili barem nekoga koga može njegovati.”

Okrenula sam se ka njemu polako.

“Da li sam te platila da vodiš filozofski razgovor sa mnom?”

Nije mi ništa odgovorio.

“Da li možeš i da je vratiš u prethodno stanje sada? Dovoljno sam videla.”

“Ne.”

Spustila sam obrve.

“Nisam nikada rekao da mogu. Mogu samo da dam život; ne da ga uzmem nazad.”

Izdahnula sam duboko.

“U redu. Možeš da ideš sada. Završio si posao.”

“Jasno. Zbogom.”

Elegantno je iskočio iz rupe.

Žena koja je ležala na dnu sanduka me je praznim očima gledala u mene. Znala sam da nije želja duše izazvala da okrene glavu, već ugrađena potreba da opazi najočigledniji stimulus. Kao suncokret koji prati kretanje Sunca.

“Čuvaću ti ćerku. Vrlo je dobra devojka, znaš? Malo je laka sa muškarcima… Ali uostalom, to je sve zbog tebe, znaš? Tvoja prokleta energija je prouzrokovala to.”

Podigla sam nogu.

“Ista si budala kao moj otac, Amandin, znaš? Porodica i moć su kao voda i ulje. Ne mešaju se.”

Osećam da sam tako blizu da saznam šta se desilo zaista. Odbijam da verujem da je Amandin tek tako umrla. Kategorički odbijam… Čekaj, znam! Nahvataću onog doktora u Milanu nekako! Da! Uzeću njegov broj od nekoga ovde – verovatno ima bivših kolega ili barem poznanike po gradu – i stupiću u kontakt sa njim kad se budem vratila u najlepši grad.

Zgazila sam njenu glavu što sam jače mogla, vraćajući telo nazad carstvu mrtvih najboljom barkom koju sam posedovala u tom trenutku.

Nije stigla da ispusti vrisak, ili možda nije ni bila u stanju za tako nešto u tom bezdušnom stanju. Odgovor na to pitanje će verovatno zauvek ostati misterija za mene.



